REPORT: Emme uthurah Lanka ge dhathuru muhimmu vefai! | Mihaaru\nރިޕޯޓް / ހދ. ހަނިމާދޫ\nހއ. ކެލާގެ ހިތްގައިމު އަތިރިމަތީގައި ޓޫރިސްޓުން ހިނގާފައި ދަނީ\n12 އޯގަސްޓް 2018 - 07:07\nމި ސަރަހައްދުގެ ރަށްތައް ރީޗެވެ. އާންމުން މަސައްކަތްތެރި އެވެ. ކުށް މަދެވެ. އެހެންކަމުން މިއީ ޓޫރިޒަމަށް އެންމެ ފައްކާ އެއް ހިސާބެވެ. އެކަމަކު ގުދުރަތީ ވަސީލަތްތަކާއި އިންވެސްޓަރުން ތިބި ނަމަވެސް ރާއްޖޭގެ އެންމެ އުތުރަށް ދިމާވެފައިވާ އެންމެ ބޮޑު ގޮންޖެހުމަކީ އަވަސް ދަތުރުފަތުރުގެ ހިދުމަތް ނެތުމެވެ. މީގެ 28 އަހަރު ކުރިން ހުޅުވި ހދ. ހަނިމާދޫ އެއާޕޯޓަށް ޒަމާނީ ބަދަލުތަކެއް އައިސްފައިނުވާތީ މި ސަރަހައްދުގެ ވިޔަފާރިތަކާއި ތަރައްގީ އޮތީ ގޮންޖެހުންތަކެއްގެ ތެރޭގަ އެވެ.\nހއ. އަތޮޅުގައި ހިންގާ ދެ ރިސޯޓާއި ހދ. އަތޮޅުގައި ދާދި ފަހުން ހުޅުވި ހޮނޑާފުށި ރިސޯޓުގެ އިތުރުން ށ. އަތޮޅުގައި ހިންގާ ސިއްރު ފެންފުއްޓަށް ޓޫރިސްޓުން ގެންނަނީ މި އެއާޕޯޓުންނެވެ. އަދި ހއ. އާއި ހދ. އަތޮޅުގެ ރީތި ރަށްތަކުގައި ޓޫރިސްޓުންނަށް އަމާޒުކޮށްގެން ދިހަ ވަރަކަށް ގެސްޓް ހައުސް ހިންގަ އެވެ. އެތަންތަނަށް ދިއުމަށް މަހެއްގެ މައްޗަށް 2،000 އެއްހާ ޓޫރިސްޓުން ހަނިމާދޫ އެއާޕޯޓަށް އާދެ އެވެ. އަދި ކައިރި މުސްތަގުބަލެއްގައި 12 ރިސޯޓެއް ހުޅުވި 3،000 އަށް ވުރެ ގިނަ ޓޫރިސްޓު އެނދު މި ސަރަހައްދުގައި ގާއިމްކުރެވޭނެ ކަމަށް ސަރުކާރުން ލަފާކުރެ އެވެ.\nހަނިމާދޫ އެއާޕޯޓް 2013 ގައި އިންޓަނޭޝަނަލް ކުރި ނަމަވެސް ބޭރަށް ހަމައެކަނި ދަތުރުކުރަނީ އިންޑިއާގެ ޓްރެވަންޑްރަމަށެވެ. އެއީ މޯލްޑިވިއަންގެ ޑޭޝް ފްލައިޓެއްގައި ހަފްތާއަކު ދެ ދަތުރެވެ. ޓްރެވަންޑްރަމަކީ ޓޫރިސްޓު މަންޒިލަކަށް ނުވުމާއި ވިޔަފާރީގެ ހަބަކަށް ނުވާތީއާ އެކު އެ ދަތުރުތައް އާންމުކޮށް ބޭނުންކުރަނީ ބޭސްފަރުވާއަށެވެ. އެހެންކަމުން އެއާޕޯޓް އިންޓަނޭޝަނަލް ވުމުގެ މާ ބޮޑު ފައިދާއެއް އަދި ނުފެނެ އެވެ.\nހދ. ހަނިމާދޫ އެއާޕޯޓަށް ޖެއްސި ބޯޓަކުން ބަޔަކު ފައިބައިގެން ދަނީ\nމާލެއިން ހަނިމާދުއަށް ޓޫރިސްޓުން ގެންނަން ކުރަން ޖެހޭ މަސައްކަތާއި ހޭދަ ބޮޑެވެ. ދުރު ގައުމުތަކުން މާލެ އަންނަ ޓޫރިސްޓުން ހަނިމާދުއަށް ގެންނަން ޖެހެނީ އަނެއްކާ 50 މިނެޓްގެ ދަތުރަކަށް ފަހު އެވެ. ޓިކެޓުގެ އަގު އިންތިހާއަށް ބޮޑެވެ. ޓޫރިސްޓު ހިދުމަތް ދޭ ތަންތަނަށް ދޭ ހާއްސަ ރޭޓުން ވެސް އެކަކުގެ ދެ ކޮޅު ޓިކެޓަށް 230 ޑޮލަރު (3،546 ރުފިޔާ) އަރަ އެވެ. އަދި ހަނިމާދޫން އެރަށަކަށް ދާން ލޯންޗު ފީއަށް ވެސް ބޮޑު ހޭދައެއް ކުރަން ޖެހެ އެވެ. އޭގެ ނަތީޖާއަކަށް ވަނީ މި ސަރަހައްދުގެ ރިސޯޓުތަކަށާއި ގެސްޓް ހައުސްތަކަށް އަންނަ ޓޫރިސްޓުންގެ އަދަދު އިންތިހާއަށް މަދުވުމެވެ.\nހއ. ކެލާގައި ހިންގާ "ބީޗް ހޯމް ކެލާ" ގެ ވެރިޔާ މޫސާ ހަލީމް ވިދާޅުވީ ޒަމާނީ ފެންވަރެއްގައި ގެސްޓް ހައުސްތަކެއް ހެދި ނަމަވެސް އުންމީދުކުރި ވަރަށް ޓޫރިސްޓުން ނުގެނެވޭ ކަމަށެވެ. ޓޫރިސްޓުން ބޭނުންވާ މާހައުލާއި ހިދުމަތްތައް ރަށްތަކުން ލިބެން ހުއްޓަސް ދަތުރަށް ކުރަން ޖެހޭ ހޭދަ ބޮޑުވުމަކީ އެ މީހުންނަށް އޮތް ހުރަހެއް ކަމަށް އޭނާ ވިދާޅުވި އެވެ.\n"މާފުށީ ކަހަލަ ރަށެއްގައި އެއް ހަފްތާގެ ސްޓޭއަށް ހަރަދުވާވަރު މި ހިސާބުގެ ގެސްޓް ހައުސްއަކަށް ދާން ހަމައެކަނި ޓްރާންސްޕޯޓަށް އެބަ ހޭދަވޭ. އެހެންވެ ވަރަށް އުނދަގޫ ޓޫރިސްޓުން ގެންނަން،" ހަ ކޮޓަރީގެ ގެސްޓް ހައުސް ހިންގާ މޫސަ ވިދާޅުވި އެވެ.\nއޭނާ ވިދާޅުވާ ގޮތުގައި މި ސަރަހައްދުގެ ޓޫރިޒަމް ފުޅާކުރެވެން އޮތީ ހަނިމާދޫން ސްރީ ލަންކާއަށް ދަތުރުތައް ފެށިގެންނެވެ. ސްރީ ލަންކާއަކީ ރާއްޖެ އަންނަ ގިނަ އަދަދެއްގެ ޓޫރިސްޓުން ޓްރާންޝިޓް ކުރާ މައި ހަބެވެ. އަދި ލަންކާގައި ޗުއްޓީ ހޭދަ ކުރުމަށް ފަހު ރާއްޖެ އަންނަ ޓޫރިސްޓުން ވެސް ގިނަ އެވެ. އަދި ރާއްޖެއަށް ޔޫރަޕު ޓޫރިސްޓުން ފޮނުވާ ގިނަ އެޖެންޓުން ވެސް ތިބެނީ ސްރީ ލަންކާގަ އެވެ. އެހެންކަމުން ލަންކާ އިން ހަނިމާދުއަށް ދަތުރުތައް ފަށައި ނަމަ، ޓޫރިސްޓުންނަށް އިތުރު ފުރުސަތެއް ފަހިވާނެ ކަމަށް މޫސަ ގަބޫލުކުރައްވަ އެވެ.\nހއ. ކެލާ އަތިރިމަތީގައި ދެ ޓޫރިސްޓަކު ދިވެހި ސަގާފީ ހެދުމެއްގައި\nރީތި ގެސްޓް ހައުސްތައް ފަޅުވެ ރިސޯޓްތަކަށް އެކަށީގެންވާ ވަރަށް ޓޫރިސްޓުން ނުގެނެވުމުގެ އިތުރުން މި ސަރަހައްދުގެ ވިޔަފާރިތަކަށް ވެސް ގިނަ ގޮންޖެހުންތަކެއް ދަނީ ކުރިމަތިވަމުންނެވެ. ހއ. ހޯރަފުއްޓާއި ދިއްދޫގެ އިތުރުން ހދ. ކުޅުދުއްފުށީ ފަދަ ރަށްރަށުގެ ވިޔަފާރިވެރިން މުދާ އިމްޕޯޓްކުރެ އެވެ. އެކަމަކު މިހާރު އެ މުދާ ގެންނަން ޖެހެނީ މާލެ ސަރަހައްދުން ނެރެގެންނެވެ.\nކުޅުދުއްފުށީގައި ފުޅާ ދާއިރާއެއްގައި ވިޔަފާރި ކުރާ "ބެސްޓް ބަޑީ" ކުންފުނީގެ ވެރިޔާ އިބްރާހިމް ރަޝީދު ވިދާޅުވި ގޮތުގައި ބޭރަށް މުދާ ބަލާ ދަތުރުކުރަނީ ގިނަ ފަހަރަށް ލަންކާ މެދުވެރިކޮށެވެ. އެހެންކަމުން ހަނިމާދޫން ލަންކާއަށް ދެވޭ ގޮތް ހަމަޖެހިއްޖެ ނަމަ ވިޔަފާރިވެރިންނަށް ފަސޭހަވާނެ ކަމަށް އޭނާ ވިދާޅުވި އެވެ.\n"މިހާރު މިދަނީ ހަނިމާދޫން މާލެ. މާލޭގައި ދެ ތިން ދުވަހު މަޑުކުރަން އެ ވެސް ހަރަދު. ދެން އަނެއްކާ މާލެއިން ލަންކާއަށް. ލަންކާއިން ޗައިނާއަށް މިދަނީ. އޭގެ ބަދަލުގައި ހަނިމާދޫން ލަންކާއަށް ގޮސް ޗައިނާއަށް ދެވޭ ނަމަ ދަތުރު ކުރުވެފައި ހަރަދު ބޮޑުތަން ކުޑަވާނެ،" އިބްރާހިމް ވިދާޅުވި އެވެ.\nލަންކާއަށް ދަތުރުތައް ފެށިއްޖެ ނަމަ ފައިދާ ބޮޑުވާނެ\nމި އެއާޕޯޓުން އިންޑިއާއަށް ދަތުރުތައް ފެށުމާ އެކު ކަސްޓަމްސް އާއި އިމިގްރޭޝަން ފަދަ އިންޓަނޭޝަނަލް އެއާޕޯޓަކަށް ބޭނުންވާނެ ވަސީލަތްތައް ވަނީ ގާއިމްކޮށްފަ އެވެ. ނަމަވެސް ލަންކާއަށް ދަތުރު ފަށަން އޮތް އެންމެ ބޮޑު ގޮންޖެހުމަކީ ބޮޑެތި ފްލައިޓްތަކަށް ޖެއްސޭނެ ރަންވޭއެއް ހަނިމާދޫގައި ނެތުމެވެ.\nގިނަ ޑޮމެސްޓިކް އެއާޕޯޓުތަކުގެ ރަންވޭގެ ދިގުމިނަކީ 1.2 ކިލޯ މީޓަރެވެ. ބައިނަލްއަގުވާމީ ދެ އެއާޕޯޓު ކަމަށްވާ، ވެލާނާ އިންޓަނޭޝަނަލް އެއާޕޯޓާއި ގަން އިންޓަނޭޝަނަލް އެއާޕޯޓުގެ ރަންވޭގެ ދިގުމިނަކީ 3.6 ކިލޯ މީޓަރެވެ. އެހެންކަމުން ހަނިމާދޫ އެއާޕޯޓަށް ބޮޑެތި ފްލައިޓްތައް ޖައްސަން ރަންވޭ ބޮޑުކުރަން ޖެހެ އެވެ.\nމި އެއާޕޯޓް ތަރައްގީކުރަން ޖެހޭ ވާހަކަ ދައްކާތާ ގިނަ ދުވަސްތަކެއް ވެއްޖެ އެވެ. އެކަމަކު އަދި އަމަލީ ސިފައެއް ނާދެ އެވެ. މި ސަރުކާރުން 2016 ގައި ވަނީ ހަނިމާދޫ އެއާޕޯޓްގެ ރަންވޭ 1.8 ނުވަތަ2ކިލޯމީޓަރަށް ދިގުކުރާނެ ކަމަށް ބުނެފަ އެވެ. ނަމަވެސް ވެރިކަމުގެ ދައުރު ނިމިގެން އެދަނީ މަސައްކަތް ނުފެށި އެވެ.\nމިދިޔަ މަހު ރައީސް އަބްދުﷲ ޔާމީން މި ރަށަށް ވަޑައިގެން އެ ވާހަކަފުޅު އަނެއްކާވެސް ވަނީ ދައްކަވައިފަ އެވެ. ރައީސް ޔާމީން ވިދާޅުވީ ދެ ވަނަ ދައުރަކަށް އިންތިހާބުވެވަޑައިގެންފި ނަމަ، ހަނިމާދޫ އެއާޕޯޓު ބޮޑުކޮށް، ޖެޓުތައް ޖެއްސޭ ފެންވަރުގެ ތަނަކަށް ހައްދަވާނެ ކަމަށެވެ. އެކަމުގެ ސަބަބުން ސަރަހައްދުގެ މައި އެއާޕޯޓަކަށް ހަނިމާދޫ އެއާޕޯޓު ވެގެން ދާނެ ކަމަށް ވެސް ރައީސް ވިދާޅުވި އެވެ.\n"ހަނިމާދޫ އެއާޕޯޓަކީ މިހާރު ބޮޑެތި މަތިންދާބޯޓު ފަހަރު ޖެއްސޭވަރުގެ އެއާޕޯޓެއް ނޫން. ތިން ހާސް އެނދު އިތުރުވެގެން ދާއިރު، މުއްސަނދިން ޕްރައިވެޓް ޖެޓުގައި އައިސް، ދަތުރުކުރެވޭ ވަރުގެ އެއާޕޯޓެއް ނޫން. އެހެންވީމަ، އަޅުގަނޑުމެންގެ މި އަންނަ ފަސް އަހަރުގެ އެންމެ ކުރީކޮޅު ހަނިމާދޫ އެއާޕޯޓު ބޮޑުވެގެން ދާނެ،" ރައީސް ޔާމީން ވިދާޅުވި އެވެ.\nކޮންމެއަކަސް ހަނިމާދޫ އެއާޕޯޓަށް ޒަމާނީ ތަރައްގީ އައިސްފައިނުވުމާ އެކު ބޮޑު ތިލަދުންމަތީގެ ތަރައްގީއަށް މިވަނީ ހުރަސްތަކެއް އެޅިފަ އެވެ. ޓޫރިޒަމާއި ވިޔަފާރިތައް ކުރިއަށް ގެންދަން އޮތް ވައިގެ މުހިންމު މަގު ތަނަވަސްނުކުރެވި އެވެ. ރާއްޖޭގެ މެދުންނާއި އެންމެ ދެކުނުން ބައިނަލްއަގުވާމީ ދަތުރުތައް ފަށާއިރު މި ސަރަހައްދަށް ވެސް އެކަން މުހިންމެވެ.\nހއ. ކެލާ ހދ. ކުޅުދުއްފުށި ޓޫރިޒަމް ލޯކަލް ޓޫރިޒަމް ހދ. ހަނިމާދޫ ހަނިމާދޫ އެއާޕޯޓް ރާއްޖެ-ލަންކާ ސްރީ ލަންކާ ރައީސް އަބްދުﷲ ޔާމީން\n21 ކޮމެންޓް, 49 ރިއެކްޝަންސް\nމި ސަރުކާރުން ވަޢުދުވީ ބޮޑެތި ކަންކަމަށް. އިސްކަންދިނީ އެކަންކަން ބަހައްޓާފައި ކުދި ކަންކަން ކުރަން. ނެގީ ބޮޑު އަގު. އެރަށަށް ކުރި ޚަރަދު ކިޔާއިރު ބޮޑެތި ޢަދަދު ކިޔޭނޭ ގޮތުން. އެމަސައްކަތަށް ޚަރަދު ކުރެވޭ އަސްލު އަގު އޮންނަނީ ނޭނގުމެއްގެ ތެރޭގައި. ވަޢުދުތައް ހުރީ ނުފުދި.\nސާއިލް އަކީ ވަރަށް ބޭނުންތެރި ރިޕޯޓްލިޔާ ހަރުފަނާ ނޫސްވެރިއެއްކަން ފާހަގަ ކޮށްލެވޭ. ތިޔަ ގޮތުގައި ކުރިއަށް ވަޑައިގަންނަވާ! ޢަޅުގަނޑަކީ ހދ އަށް ނިސްބަތްވާ މިހެއް . ޥަރަށް ދެރަވޭ މިކަހަލަ ކަންކަމާ. ޢެއްވެސް ސަރުކާރަކުން އަޅުގަނޑުމެންނަށް ތަރައްގީ އަށް ކޮށްދޭ ކަމެއް ހަރާން . ކޮންމެ ސަރުކާރެއް އޮތަސް ވަނީ ހަމަ މިހެން. ހދ އަކީ އެންމެ ރީތި ރަށްތައް ރާއްޖޭގެ ނިސްބަތުން އޮތް އަތޮޅު\nއާދެ! އަޅުގަނޑުމެބްގެ ސަރުލާރުން އުތުރަށް2އިންޓަރ ނޭޝަނަލް އެއަރޕޯޓް ގެނެސް ދޭނެ.. އަދި އައިހެވަންގެ ތެރެއިން ވެސް ބިޔަ ބޮޑު އިންޓަރނޭޝަނަލް އެއަރޕޯޓެއް ގެނެސްދޭނެ.. ޖަޒީރާމެންގެ މިފަދަ ތަސައްވަރެއް ޕުލޭނެއް ނޯންނާނެ.. ބުނާނެހާވެސް ވާހަކަ ކޯބާހޭ އިންޖިނިއަރިންގ ކާކުހޭ ދަތުރުކުރަނީ.. ވިޝަންއެއް މިޝަންއެއް ނޯންނާނެ ހުސް ބަހަނާ ދައްކާނި..\nހދ ހަނިމާދޫ އަދި ނ.މާފަރު\nހަނިމާދޫ އެއަރޕޯޓް 1.8 ނުވަތަ 2.2 ކިލޯ މީޓަރުގެ ރަންވޭއަކަށް ބަދަލުކުރެވުނަސް މާލެއާއި އައްޑޫގަ އޮތްވަރަށް 3.6 ކިލޯ މީޓަރަށް ބަދަލުކުރުމަކީ ދަތިކަމެއް.. ރަށުގެ2ކުޅަ އެއްބައި ގެތައް ނަގާ ބޮޑު ހޭދައެއް ކުރަންޖެހޭކަމަށް ދިރާސާއިން ދައްކާ.. އުތުރިގެ މައި އިންޓަރނޭޝަނަލް އެއަރޕޯޓް އެހެން ދިމާލެއްގަ ތަރައްޤީކުރުން މުހިންމު..\nމާލެވީނިޒާމު އޮތްއިރު ނަަސީބެއް ރާއްޖޭގެ އެންމެ ދެކުނުގަ މާލެ ނޯންނަކަން. އެހެން ނޫންނަމަ ހ.ދ އިން ހ.އ އަށްދާންވެސް ފުރަތަމަ ޖެހޭނީ މާލެދާން. ހެހެހެހެހެ.\nއިބޫ ހޮވަމާ....އޭރުން މިކަން ވާނެ\nނުވާނެ. ހުރިހާ ސަމާލު ކަމެއް އެމްޑީޕީ އިން ދެނީ ދެކުނަށް. ހާއްސަކޮށް އައްޑު އަތޮޅަށް.\nހަމަ ތެދެއްތީ . ޢިބޫ އެންމެ ފުރަތަމަ ކެންޕޭނަށްވެސް ދިޔައީ އައްޑު އަށް\nއެކަމު އިބޫ އަކީ އުތުރު މީހެއް ދޯ.. ޔާމީން ނިސްބަތްވަނީ އުތުރަށް\nކެލާ ބީޗްގެ ފޮޓޯ ހަމަ މިހާރު ނަގާ. އެތަން ތަރައްގީިކުރަން ކަޅު ދަގުއި ތާރު ކޮޅެއް އަޅާލަފާނެ ކުޅުދުއްފުށީ ކުޅިއަށް އެޅިގޮތަށް! ނަގާ އަވަހަށް ނަގާ!\nހައްލަކީ ޖަޒީރާ ރާއެްޖެކަންނޭންގެ\nތިކެލާ ބީޗްގެ ފޮޓޯއެށްދޯ ސަޅި\nޖައްރާފުގެނެސް އެއާ ޕޯޓެއް އަޅާލެވޭނެވަރު ތަންކޮޅެއް އެބައޮތްހެން ހީވަނީ.\nތިބުނާހާ އަވަހަކަށް ހުރިހާ އެއަރޕޯޓެއް އިންޓަނޭޝަލްއެއް ނުކުރެވޭނެ އެއްވެސް ބަޔަކަށް. ކަންކަން ވާނެ އަބަދުވެސް. އުންމީދުކުރޭ. ތިތަން އިންޑިޔާގެ ދަށަށް ނުގޮއްސިއްޔާ ނަސީބު. ހާދަ ހީވޭ އިންޑިޔާއަށް ދޭން ރާވާހެން. ކުރިންވެސް ެބައިގަނޑު އެކމާ އުޅުނު\nކުރަން އުޅެ ކަންތައް ހަމަ ބުނާ ހިނދުންވެސް ވެގެން ދާ ތަން ފެންނަނީ. ކުރަން ކޮން މަސައްކަތެއްބާ ކުރީ. ފެށުނީއްސުރެވެސް ވެރި ރަށަށް ބަރޯސާވެފަ އޮންނަ ތަން މި ފެންނަނީ. ދިވެހީންނަށް ވިސްނިފަ އޮންނަނީވެސް އެނޫން ގޮތެއް ނެތްކަމަށް.


BREAKING NEWS: Adhadhu Mahchah: Miadhu 211 Meehun Fassivejje - Vaguthu\nމިއަދު ރާއްޖެ އިން އިތުރު 211 މީހުން ކޮވިޑް-19 އަށް ފައްސިވެއްޖެއެވެ.\nމިއަދު މާލެ އިން ކޮވިޑަށް ފައްސިވީ 54 މީހުންނެވެ. މިއަދު އަތޮޅުތެރޭގެ މީހުން ދިރިއުޅޭ ރަށްތަކުން 132 މީހުން ފައްސިވިއެވެ. މިއަދު ރިސޯޓްތަކުން 25 މީހުން ފައްސިވިއެވެ.\nއިއްޔެ ކޮވިޑަށް ފައްސިވީ 142 މީހުންނެވެ. އިއްޔެ މާލެ އިން ފައްސިވީ 51 މީހުންނެވެ. އަދި އަތޮޅުތެރޭގެ މީހުން ދިރިއުޅޭ ރަށްތަކުން އިއްޔެ ފައްސިވީ 88 މީހުންނެވެ.\nމިއަދު ކޮވިޑަށް ފައްސިވި މީހުންގެ އަދަދު އިއްޔެ އަށްވުރެ ގިނަވި ނަމަވެސް މިއަދު ކޮވިޑަށް ޓެސްޓް ކުރި މީހުންގެ އަދަދު އިއްޔެ އަށްވުރެ މަދެވެ. މިއަދު ކޮވިޑަށް ޓެސްޓް ކޮށްފައި ވަނީ 3415 މީހުންނެވެ. އިއްޔެ 3520 މީހުން ކޮވިޑަށް ޓެސްޓް ކުރިއެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން %6 މީހުން ވަނީ ފައްސިވެފައެވެ.\nކޮވިޑް ޖެހިގެން ހޮސްޕިޓަލްގައި އެޑްމިޓް ކޮށްގެން ފަރުވާ ދެމުންދާ މީހުންގެ އަދަދު މިހާރު ވަނީ 46 އަށް މަދުވެފައެވެ. މިއީ ފާއިތުވި ތިން މަސް ދުވަހުގެ ތެރޭގައި ވެސް އެޑްމިޓް ކޮށްފައި ތިބި މީހުންގެ އަދަދު ދަށަށް ނުދާ މިންވަރެކެވެ.\nކޮވިޑް ޖެހިފައި މިހާރު ތިބި މީހުންގެ އަދަދު މިއަދު ވަނީ 5403 އަށް މަދުވެފައެވެ. އެހެންކަމުން މިއަދަކީ މެއި މަހުގެ 01 ވަނަ ދުވަހަށް ފަހު ކޮވިޑް ބަލި މީހުން ރާއްޖޭގައި އެންމެ މަދުވި ދުވަހެވެ.\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދު އަންނަނީ މަދުވަމުންނެވެ. މިމަހު ދުވާލަކު ކޮވިޑަށް ފައްސިވާ މީހުންގެ އެވްރެޖް އަދަދު ވަނީ 385 އަށް މަދުވެފައެވެ. މިދިޔަ މަސް ނިމުނުއިރު ދުވާލަކު 1115 މީހުން ފައްސިވިއެވެ. އޭޕްރީލް މަހު ދުވާލަކު އެވްރެޖްކޮށް ފައްސިވީ 192 މީހުންނެވެ.\nޖޫން 19, 2021 23:08\nއަދަދުތައް ތިރިޔަކައްނުދާނެ ކާފިއު އުވާވެސްނުލާނެ މަޖުލީހުގަ މިހާރުތިޔައޮތްބިލް ފާސްނުވަނީހެއް


Male' ge ge thakuge kuli kuda kurumaa medhu visnaanan: Raees | Mihaaru\nމާލެ މަތިން ފެންނަ ގޮތް: މާލޭގައި މީހުން ދިރިއުޅޭ ތަންތަނުގެ ކުލި ވަރަށް ބޮޑު ކަމަށް ރައީސް ގަބޫލުފުޅު ކުރައްވާ.---ފައިލް ފޮޓޯ: މިހާރު\nމާލޭގެ ގެތަކުގެ ކުލި ކުޑަކުރުމާ މެދު ވިސްނާނަން: ރައީސް\n25 މާޗް 2020 - 21:08 39 comments\nކޮވިޑާ ގުޅިގެން، އެކި ފަރާތްތަކުން ބޭންކުތަކުން ނަގާފައިވާ ލޯނުތައް ދެއްކުމުގެ މުއްދަތު ހަ މަހަށް ފަސްކޮށް އަދި ބޮޑެތި ލުއިތަކެއް ދޭން ނިންމާފައިވާއިރު، މާލޭގެ ގެތަކާއި ފްލެޓްތަކުގެ ކުލި ރެގިއުޅޭޓް ކުރުމާ މެދު ވިސްނަވަނީ ކޮން ގޮތަކަށްތޯ "މިހާރު" ން ސުވާލު ދެންނެވުމުން ރައީސް ވިދާޅުވީ، ކުލި ބޮޑުކަމަށް އެއްބަސްވެވަޑައިގަންނަވާ ކަމަށެވެ.\nރައީސް ވިދާޅުވި ގޮތުގައި، މާލޭގައި ދިރިއުޅުމަށް ދޭ ތަންތަނުގެ ކުލި ރެގިއުލޭޓް ކުރުމާ މެދު އަދި ސަރުކާރުގެ ވަކި ވިސްނުމެއް ނެތެވެ. އެކަމަކު، ކުލި ކުޑަކުރުމުގެ ވިސްނުން ގަބޫލުފުޅު ކުރައްވާ ކަމަށާއި އެކަމާ މެދު ވިސްނަވާނެ ކަމަށް ރައީސް ވިދާޅުވި އެވެ.\nކޮވިޑާ ގުޅިގެން، މާލޭގައި ކުއްޔަށް ދިރިއުޅޭ މީހުންގެ އެންމެ ބޮޑު އެއް ކަންބޮޑުވުމަކީ އިގްތިސޯދަށް އައިސްފައިވާ ދަތިތަކާ ގުޅިގެން ކުލި ދެއްކޭނެ ގޮތެއް ނެތުމެވެ. އަދި މާލޭގެ ގޭގޭގެ ކުލި ރެގިއުލޭޓް ކުރެވޭނެ މެކޭނިޒަމެއް ސަރުކާރުން މިހާތަނަށް ހަމަޖައްސާފައި ނެތުމަކީ ވެސް ކަންބޮޑުވުމެކެވެ.\nމިއަދުގެ މީޑީއާ ބްރީފިން އަށް ފަހު ރައީސް އިބްރާހިމް މުހައްމަދު ސޯލިހު، ނޫސްވެރިންނާ ވަކިވަކިން ވާހަކަފުޅު ދައްކަވަނީ.---ފޮޓޯ: އަހުމަދު އަވްޝަން/މިހާރު\nރައީސް މިއަދު ވިދާޅުވީ، ކޮވިޑް-19 އާ ގުޅިގެން ކުރިމަތިވެފައިވާ އިގްތިސޯދީ ދަތިތަކުން އަރައިގަތުމަށް ބޭންކް އޮފް މޯލްޑިވްސް އާއި ސަރުކާރުން އިއުލާން ކޮށްފައިވާ 2.5 ބިލިއަން ރުފިޔާގެ އިކޮނޮމިކް ރިކަވަރީ ޕެކޭޖުގެ ތެރެއިން ކުލި ދެއްކުމުގެ މަގުފަހިވާނެ ކަމަށެވެ.\nއެ މަނިކުފާނު ވިދާޅުވީ، ގޭގޭގެ ކުލި ދައްކަން ބޭނުންވާ މީހުންނަށް ވެސް އެ ޕެކޭޖަށް ކުރިމަތިލެވޭނެ ކަމަށާއި ބީއެމްއެލްގެ ތެރެއިން އެހީތެރިކަން ފޯރުކޮށްދޭން ސަރުކާރުން މަސައްކަތް ކުރާނެ ކަމަށެވެ. އަދި ވިދާޅުވީ ކުދި، މެދުފަންތީގެ ވިޔަފާރިވެރިންނަށް ވެސް ގެއްލުން ވާނެ ގޮތަކަށް ސަރުކާރުން މަސައްކަތް ނުކުރާނެ ކަމަށެވެ.\n"އެސްއެމްއީ ބޭންކުގެ ތެރެއިން ވެސް އަޅުގަނޑުމެން އެބަ ކަނޑައަޅަން ރަނގަޅު އަދަދެއް. އޭގެ ތެރެއިން ވެސް، ކުއްޔަށް ހިފައިގެން އުޅޭ މީހުންނާއި ކުދި ވިޔަފާރިތަކަށް ލުއި ލޯނު ލިބޭނެ ގޮތް އަޅުގަނޑުމެން ހަމަޖައްސައި ދޭނަން،" ރައީސް ވިދާޅުވި އެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް މާލެ ދިވެހި ސަރުކާރު


12 aharaai, 17 aharaa dhemedhuge kudhinnah Moderna ge covid vaccine jahan EU in hudhdha dheefi - vNews.mv\n12 އަހަރާއި 17 އަހަރާ ދެމެދުގެ ކުދިންނަށް މޮޑަނާގެ ވެކްސިން ޖަހަން އީޔޫއިން ހުއްދަދީފި\nސައިފް އަޒްހަރު 24 July 2021, 13:26\nއުމުރުން 12 އަހަރާއި 17 އަހަރާ ދެމެދުގެ ކުދިންނަށް މޮޑަނާގެ ކޮވިޑްވެކްސިން ދިނުމަށް ޔޫރަޕިއަން މެޑިސިންސް އޭޖެންސީން ރެކޮމެންޑް ކޮށްފިއެވެ.\nމިއީ، އުމުރުން 18 އަހަރުން ދަށުގެ ކުދިންނަށް މޮޑަނާގެ ވެކްސިން ދިނުމަށް ހުއްދަ ދެވުނު ފުރަތަމަ ފަހަރެވެ.\nޔޫރަޕިއަން މެޑިސިންސް އޭޖެންސީން ބުނެފައިވަނީ، އުމުރުން 12 އަހަރާއި 17 އަހަރާ ދެމެދުގެ 3،700 ކުދިން ބޭނުންކޮށްގެން ހެދި ދިރާސާގެ ނަތީޖާ ރަނގަޅު ކަމަށެވެ.\nއުމުރުން 18 އަހަރާއި 25 އަހަރާ ދެމެދުގެ އުމުރުގެ މީހުންނެކޭ އެއްފަދައިން، މޮޑަނާގެ ވެކްސިން ޖެހުމުން އުމުރުން 12 އަހަރާއި 17 އަހަރާ ދެމެދުގެ އުމުގެ ކުދިންގެ ހަށިގަނޑުގައި ދާދި އެއް މިންވަރަކަށް އެންޓިބޮޑީ އުފެދޭކަމަށް ދިރާސާއިން ދައްކާފައިވާ ކަމަށް އީއެމްއޭއިން ބުނެފައި ވެއެވެ.\nމޮޑަނާގެ ކޮވިޑް ވެކްސިނަށް ޔޫރަޕްގައި ކިޔާ ނަމަކީ ސްޕައިކްވެކްސްއެވެ.\nމި ވެކްސިން އުމުރުން 12 އަހަރާއި 17 އަހަރާ ދެމެދުގެ ކުދިންނަށް ދިމަށް ޔޫރަޕިއަން މެޑިސިންސް އޭޖެންސީން ރެކޮމެންޑް ކުރިނަމަވެސް، މި ވެކްސިން ކުޑަކުދިންނަށް ދޭން ފެށޭނީ ޔޫރަޕިއަން ކޮމިޝަނުން ހުއްދަ ދިނުމުންނެވެ.\nއެހެން ނަމަވެސް، ޔޫރަޕިއަން ކޮމިޝަނުން އާންމުގޮތެއްގައި އަމަލުކުރަނީ އީއެމްއޭގެ ރެކޮމެންޑާޝަނާ އެއްގޮތަށެވެ.\nއުމުރުން 12 އަހަރުން މަތީގެ ކުދިންނަށް މިވަގުތު ބޭނުން ކުރުމުގެ ހުއްދަ ލިބިފައިވާ ހަމައެކަނި ވެކްސިނަކީ ފައިޒަރ/ބަޔޯއެންޓެކްގެ ވެކްސިނެވެ. މި ވެކްސިން އީޔޫގެ އިތުރުން އުތުރު އެމެރިކާގައިވެސް ކުޑަކުދިންނަށް ޖަހަމުން ގެންދެއެވެ.\nމޮޑަނާ ކުންފުނިން މެއިމަހު ބުނެފައިވަނީ، އެ ކުންފުނީގެ ކޮވިޑް ވެކްސިނަކީ ފުރާވަރުގެ އުމުރުގެ ކުދިންނަށް ރައްކާތެރި އަދި ބަލިން ދިފާއުކޮށްދޭ ވެކްސިނެއް ކަމަށެވެ.\nކޮވިޑްބަލި ފެތުރުން ހުއްޓުވުމަށް، ޚާއްސަކޮށް މުޅި ދުނިޔޭގައ މިހާރު ފެތުރެމުންދާ ޑެލްޓާ ވޭރިއެންޓުން ކުޑަކުދިން ރައްކާތެރިކުރުމަށް ވެކްސިން ޖެހުމަކީ ވަރަށް މުހިންމު ކަމެއްގެގޮތުގައި ކަމާބެހޭ ފަރާތްތަކުން ގަބޫލުކުރެއެވެ.\nއެހެން ނަމަވެސް، މިހާތަނަށް ކޮވިޑް ޖެހުނު ކުޑަކުދިންގެ ކިބައިން ފެނިފައިވަނީ ބަލީގެ ވަރަށް ކުދި އަލާމާތްތަކެއް ކަމަށާއި، ގިނަ ކުދިންގެ ކިބައިން އެއްވެސް އަލާމާތެއް ނުފެންނަކަންވެސް ފާހަގަކޮށްފައި ވެއެވެ.


Lhafathuge sihhathun umuruge fahubai ge sihhathah asaru kurey! | Hurihaa.mv\nޅަފަތުގެ ސިއްހަތުން އުމުރުގެ ފަހުބައިގެ ސިއްހަތަށް އަސަރު ކުރޭ!\nLast updated on 14 Jan 2022, 12:27\nޅަފަތުގެ ސިއްހަތުން އުމުރުގެ ފަހުބައިގެ ސިއްހަތަށް އަސަރު ކުރޭ\nއަހަރު ނުވާ ތުއްތު ކުދިންނާއި ކުޑަ ކުދިންގެ ތެރެއިން ވިޓަމިން ޑީ މަދުވުމުގެ މައްސަލަ ހުންނަ ކުދިންނަށް އުމުރުން ދުވަސްވާ ވަރަކަށް ލޭމައްޗަށް ދިއުމުގެ މައްސަލަ ކުރިމަތިވުމުގެ ނުރައްކާ ބޮޑުވާ ކަމަށް ދިރާސާއެއްގައި ބުނެފި އެވެ.\nމި ދިރާސާ އަށް ސައިންސްވެރިން ވަނީ އެމެރިކާގެ ބޮސްޓަންގެ 775 ކުއްޖެއްގެ ސިއްހީ މައުލޫމާތު، އުފަންވީންސުރެ 40 އަހަރު ވަންދެން ބަލާފަ އެވެ. މީގެ ތެރެއިން ގިނަ ކުދިންނަކީ ފޯރުންތެރިކަން ކުޑަ އާއިލާތަކަށް ނިސްބަތްވާ، ސިޓީ ސަރަހައްދުން ބޭރުގައި އުޅޭ ކުދިންނެވެ.\nމި ހޯދުމުން އެނގުނު ގޮތުގައި އުފަންވާއިރު ވިޓަމިން ޑީ މަދު (މިލިމީޓަރަކަށް 11 ނެނޮގްރާމްސް އަށް ވުރެ ދަށް) ކުދިންގެ އުމުރުން 25 އަހަރާއި 40 އަހަރާ ދެމެދުގެ އުމުރުގައި ސިސްޓޮލިކް ބްލަޑް ޕްރެޝަ މައްޗަށް ދިއުމުގެ ނުރައްކާ 60 ޕަސެންޓަށް ބޮޑުވެ އެވެ.\nސިސްޓޮލިކް ބްލަޑް ޕްރެޝަ އަކީ ހިތުގެ ވިންދާއެކު ލޭ ހޮޅިތަކަށް ލޭ ފޮނުވާލާ ބާރުމިނެވެ. ޑަޔަސްޓޮލިކް ބްލަޑް ޕްރެޝަރަކީ ހިތުގެ ވިންދުގެ ދެމެދުގައި ހުންނަ ބާރުމިނެވެ.\nދިރާސާގައި ބުނެފައިވާ ގޮތުގައި، އާންމު ގޮތެއްގައި ވިޓަމިން ޑީ ދަށްކޮށް (މިލިމީޓަރަކަށް 25 ނެނޮގްރާމްސް އަށް ވުރެ މަދުން) ހުންނަ ކުދިންނަށް، އުމުރުގެ ފަހު ބައިގައި ސިސްޓޮލިކް ބްލަޑް ޕްރެޝަރު މައްޗަށް ދިއުމުގެ ނުރައްކާ، ވިޓަމިން ޑީ އެކަށީގެންވާ ވަރަށް ހުންނަ ކުދިންނާ އަޅާބަލާއިރު ދެ ގުނަ ބޮޑުވެ އެވެ.\nމި ދިރާސާގައި ހާމަވެފައި ވަނީ ވިޓަމިން ޑީ އާއި ލޭމައްޗަށް ދިއުމާ ހުރި ގުޅުމެކެވެ. ނަމަވެސް މިހެން ދިމާވާ ސަބަބެއް ހޯދިފައެއް ނުވެ އެވެ.\nކުޑަ ކުދިން ލައިފްސްޓައިލް ސިއްހަތު


"Dhiyares" moodhu kulhivaru convention kaamiyaabu kamaai eku ninmaalaifi "Dhiyares" moodhu kulhivaru convention kaamiyaabu kamaai eku ninmaalaifi\n"ދިޔަރެސް" މޫދު ކުޅިވަރު ކޮންވެންޝަން ކާމިޔާބުކަމާއިއެކު ނިންމާލައިފި\nމޫދު ކުޅިވަރުތަކުގައި ޙަރަކާތްތެރިވާ ފަރާތްތަކަށް ބާއްވާ އެންމެ ބޮޑު ޙަރަކާތް ''މޫދު ކުޅިވަރު ކޮންވެންޝަން'' ކާމިޔާބުކަމާއިއެކު ނިންމާލައިފިއެވެ.\nދިޔަރެސްގެ ނަމުގައި ބޭއްވި މި ކޮންވެންޝަނަކީ ސަރުކާރުގެ ސަތޭކަ ދުވަހުގެ ވަޢުދު ތަކުގެ ތެރޭގައި ހިމެނޭ ކަމެކެވެ.\nދަރުބާރުގޭ ރަންނަބަނޑެރި މާލަމުގައި މިއަދު ހެނދުނުން ފަށައިގެން ކުރިއަށްދިޔަ މި ކޮންވެންޝަނުގައި މޫދު ކުޅިވަރުތަށް ހިންގާ ގިނަ ޖަމިއްޔާތަކަކުންނާއި އެސޯސިއޭޝަން ތަކަކުން ވަނީ ބައިވެރި ވެފައިވެއެވެ.\nމި ކޮންވެންޝަނުގައި މޫދު ފެތުމާއި ވޯޓާ ސްޕޯޓްސްއާއި، ޑައިވިން ފަދަ މޫދު ކުޅިވަރުތަށް ހިންގާ ކުރިއެރުވުމުގައި ދިމާވާ ދަތިތަކާއި ގޮންޖެހުންތަކާއި، އެކަންކަން ހައްލު ކުރުމަށް ކުރެވިދާނެ ކަންކަމާއިމެދު ވަނީ މަޝްވަރާ ކޮށްފައެވެ. އަދި އެންވައިރަމެންޓް ޕްރޮޓެކްށަން އޭޖެންސީ އާއި ސްޕޯޓްސް ކައުންސިލްއިން މޫދު ކުޅިވަރުތަށް ހިންގުމުގައި އަދާކުރާ ދަޢުރާއި ސަރުކާރުގެ ތެރެއިން މޫދު ކުޅިވަރު ތަރައްގީކޮށް، ކުޅިވަރު ތަރައްގީ ކުރުމުގައި ދިމާވާ ދަތިތަށް ހައްލުކުރަން ކުރެވިދާނެ ކަންކަމާއި މެދުގައިވެސް ވަނީ މަޝްވަރާ ކޮށްފައެވެ.\nމި ކޮންވެންޝަންގައި، ޕެނަލް ޑިސްކަޝަންތަކުގެ އިތުރުން ގުރޫޕު ޑިސްކަޝަންތަކެއް ވަނީ ކުރިއަށް ގެންގޮސްފައެވެ. އެގޮތުން، މާކެޓިންގ، މީޑިޔާ، ޑިވެލޮޕްމަންޓް އަދި މި ކުޅިވަރު ކުރިއެރުވުމަށް ކުރެވޭ އެކި ކަންކަމާއިމެދު މަޝްވަރާކޮށް، ސަރުކާރުގެ ކަމާބެހޭ ފަރާތްތަކަށް ކަރުދާސް ހުށައަޅާފައިވެއެވެ.\nމި ކޮންވެންޝަން ނިންމާލުމަށްފަހު ވާހަކަ ދައްކަވަމުން މިނިސްޓާއޮފް ޔޫތް ސްޕޯޓްސް އެންޑް ކޮމިއުނިޓީ އެމްޕަވާމެންޓްގެ ނައިބް މުޙައްމަދު އަޒްމީލް ވިދާޅުވީ، މިފަދަ ކޮންވެންޝަނެއް ބޭއްވުމުން މޫދު ކުޅިވަރުތަށް ހިންދުމުގައި ގިނަ ގޮންޖެހުންތަކެއް ހުރިކަން ހާމަވެގެން ހިންގައްޖެ ކަމަށާއި، ސަރުކާރުގެ އަމާޒަކީ ވީހާވެސް އަވަސް މުސްތަގުބަލެއްގައި ކަންތައްތައް ހައްލުވެގެން ދިއުން ކަމަށެވެ. އަދި ސަރުކާރުން ހުރިހާ ކުޅިވަރަކަށްވެސް ހަމަހަމަ ކަމާއިއެކު، ކުޅިވަރު ތަރައްގީ ކުރުމަށް މަސައްކަތް ކުރައްވަމުން ގެންދަވާކަމަށްވެސް އަޒްމީލް ވިދާޅުވިއެވެ.\n" މިއީ ހަގީގަތުގައި ވަރަށް ކާމިޔާބު އިވެންޓެއް، މީގެ ސަބަބުން މޫދު ކުޅިވަރުތަށް ތަރައްގީކުރާ ފަރާތްތަކަށް ދިމާވާ ވަރަށް ބައިވަރު ގޮންޖެހުންތަށް އެނގިގެން ހިނގައްޖެ، އަޅުގަނޑުމެން މަސައްކަތް ކުރާނަން ވީހާވެއް އަވަހަކަށް މިކަންކަން ހައްލުކުރަން އުސޫލުތަކެއް ކަނޑައަޅައި، އަމަލީގޮތުން މަސައްކަތް ފެށަން،" ޑެޕިއުޓީ މިނިސްޓާ އަޒްމީލް ވިދާޅުވިއެވެ.\nމި ކޮންވެންޝަންގެ ބައިވެރިވި ފަރާތްތަކުން ބުނީ، މި ކޮންވެންޝަނުގެ ސަބަބުން މޫދު ކުޅިވަރުތަށް ހިންގާ ފަރާތްތަކަށް ދިމާވާ ގޮންޖެހުންތަށް ސީދާ ގޮތެއްގައި ސަރުކާރުގެ ކަމާބެހޭ ފަރާތްތަކުގެ ސަމާލުކަމަށް ގެނެވޭ ކަމަށާއި، މުސްތަގުނަލުގައި މިފަދަ ގިނަ ކޮންވެންޝަންތަކެއް ބާއްވާނެ ކަމަށް އުންމީދުކުރާ ކަމަށެވެ.\nދިޔަރެސްގެ ނަމުގައި ކުރިއަށް ގެންދިޔަ މި ކޮންވެންޝަނަކީ ރާއްޖޭގެ މޫދު ކުޅިވަރުތަކުގައި ޙަރަކާތްތެރިވާ ފަރާތްތަކަށް ބޭއްވި ފުރަތަމަ ކޮންވެންޝަނެވެ.


SunOnline:4Nations Cup: Evves match akun molheh nulibi Raajje kataifi\nފޯ ނޭޝަންސް ކަޕް: އެއްވެސް މެޗަކުން މޮޅެއް ނުލިބި ރާއްޖެ ކަޓައިފި\nޢަބްދުﷲ އައިމަން 16 Nov 2021, 17:37\nރާއްޖެއާ ސީޝެލްސް ބައްދަލު ކުރި މެޗުގެ ތެރެއިން --- ފޮޓޯ//އެފްއޭއެމް\nސްރީ ލަންކާގައި މިހާރު ކުރިއަށްދާ މަހިންދަ ރާޖަޕަކްސަ ފޯ ނޭޝަންސް ކަޕުގައި ކުޅުނު ތިން މެޗުގެ ތެރެއިން އެއްވެސް މޮޅެއް ނުލިބި ރާއްޖެ މުބާރާތުން ކަަޓައިފިއެވެ.\nގުރޫޕް ސްޓޭޖުގެ ފަހު މެޗުގައި މިއަދު ސީޝެލްސްއާ ދެކޮޅަށް ކުޅުނު މެޗު ނިމުނީ 0-0 ގެ ނަތީޖާއަކުން ދެ ޓީމު އެއްވަރުވެގެންނެވެ. މި ނަތީޖާއާއެކު ރާއްޖެއަށް ކުޅުނު ތިން މެޗުން ލިބުނު ދެ ޕޮއިންޓާއެކު މުބާރާތާއި އަލްވަދާއު ކިޔަން ޖެހުނު އިރު، ސީޝެލްސް ވަނީ ފަސް ޕޮއިންޓާއެކު ފައިނަލުގެ ފުރަތަމަ ޖާގައެއް ހޯދައިފައެވެ.\nމިއަދުގެ މެޗު ރާއްޖެއިން ފެށީ ފުރަތަމަ ދެ މެޗުގެ ފުރަތަމަ އެގާރައަށް ބަދަލުތަކެއް ގެނެސްގެންނެވެ. ކުރީ ދެ މެޗުގެ ފުރަތަމަ އެގާރައިގައި ހިމެނުނު އަލީ އަޝްފާގާއި، އަލީ ފާސިރު އަދި ހުސައިން ޝިފާއުގެ އިތުރުން އިބްރާހިމް މަހުދީގެ ބަދަލުގައި މިއަދުގެ ފުރަތަމަ އެގާރައިގައި ހިމެނުނީ ނާއިޒް ހަސަން އާއި ހަމްޒާ މުހައްމަދު އަދި އަސަދުﷲ އަބްދުﷲގެ އިތުރުން އަހުމަދު ނޫމާންއެވެ. އެކަމަކު މެޗު ފެށުމަށް ކުރި ވާމްއަޕުގައި ނާއިޒްއަށް އަނިޔާވެގެން އޭނާގެ ބަދަލުގައި ކުޅެން ނުކުތީ ހަސަން ރާއިފް އަހުމަދުއެވެ.\nމިއަދުގެ މެޗު ފެށި އިރު ވެސް ލަންކާއަށް ބޯކޮށް ވިއްސާރަވެހެމުން ދިޔައިރު، ދަނޑުގެ އުނދަގޫ ދެ ޓީމަށް ވެސް ވަނީ އިންތިހާއަށް ކޮށްފައެވެ. މެޗުގައި ދެ ޓީމަށް ވެސް މާގިނަ ހަމަލާތަކެއް އުފެއްދިފައި ނުވާއިރު، ފުރަތަމަ ހާފުގައި ސީޝެލްސްއިން ވަނީ ރާއްޖޭގެ ކުޅުންތެރިންނަށް ގިނަ ފައުލުތަކެއް ކޮށްފައެވެ.\nރާއްޖެއަށް މުޅި މެޗުގައި ވެސް އެންމެ ރަނގަޅު ފުރުސަތެއް ލިބުނީ ދެވަނަ ހާފުގައެވެ. މެޗުގެ 55 ވަނަ މިނިޓްގައި ފޭދޫ އިއްބެ ހުސްކޮށް އޭރިއާތެރެއަށް ވަދެ ޖެހި ބޯޅަ ކީޕަރު ރޮޑީ އަތުގައި ޖެހިފައި ނުކުތް ވަގުތު އަސަދުﷲ ރީބައުންސުން ފޮނުވާލި ބޯޅަ ދިޔައީ ހުރަސްދަނޑިމަތިންނެެވެ.\nދެވަނަ ހާފުގައި ރާއްޖެއިން ވަނީ ގިނަ ބަދަލުތަކެއްކޮށްފައެވެ. އެގޮތުން އަލީ އަޝްފާގާއި، އިބްރާހިމް މަހުދީ އަދި އަސްހަދު އަލީގެ އިތުރުން ޝިފާއު ކުޅެން ނުކުން އިރު، ގެ އަސްހަދު އަލީ (އަޑުބަރޭ) އަށް ވަނީ ބޯޅަ ނެތިސް ސީޝެލްސް ކުޅުންތެރިއަކަށް ފައުލުކުރުމުން ރަތް ކާޑެއް ދައްކައިފަ އެވެ. އަޑުބަރޭއަށް ރަތްކާޑު ދެއްކީ ކުޅެން ނުކުތްތާ މިނަޓެއް ނުވަނީސްއެވެ.


Addu flying school ge agreement mudhathu hama vejje, kudhin vaanuvaa gai! – adduLIVE\nފްލައިން ސްކޫލް އެގްރިމެންޓު މުއްދަތު ހަމަވެއްޖެ، ކުދިން ވާނުވާގައި!\n6 Feb 05, 2019, 11:00 ލިޔުނީ އަލީ ހުޒާމް\nއައްޑޫގައި ހިންގާ އޭޝިއަން އެކަޑަމީ އޮފް އެރޮނޮޓިކްސް (އޭއޭއޭ)އަށް ގަމުން ދީފައިވާ ބިމުގެ މުއްދަތު ޖެނުއަރީ މަހުގެ ނިޔަލަށް ހަމަވެފައިވާ އިރު އެތަނުގެ މުސްތަގްބަލާއި މެދު ސުވާލު އުފެދިއްޖެއެވެ.\n"އައްޑޫލައިވް"އަށް އެނގިފައިވާ ގޮތުގައި ފްލައިން ސްކޫލް ހިންގުމަށް ގަމުގެ އެެއާޕޯޓުގެ ހެނގަރު ކުއްޔަށް ދިނުމުގެ އެއްބަސްވުން 31 ޖެނުއަރީއަށް ވަނީ ހަމަވެފައެވެ. އަދި ފްލައިން ސްކޫލްގެ ކްލާސްތަކާއި އެކަމޮޑޭޝަނަށް ދީފައިވާ ބިމުގެ އެއްބަސްވުން މި ފެބްރުއަރީ މަހުގެ ނިޔަލަށް މުއްދަތު ހަމަވާނެއެވެ.\nފްލައިން ސްކޫލްގައި ގިނަ އަދަދެއްގެ ދިވެހި ކުދިން ބޮޑެތި ލޯން ނަގައިގެން ކިޔަވަމުން އަންނަ އިރު އެކުދިންނާއި އެކުދިންގެ ބެލެނިވެރިން ތިބީ މާޔޫސްވެ ވާނުވާއެެއްގެ ތެރޭގައެވެ.\nފްލައިން ސްކޫލްގެ އެގްރިމެންޓުގެ މުއްދަތު ހަމަވުމާއި ގުޅިގެން ވަގުތީ ތިން މަހުގެ މުއްދަތެއް ދީފައިވާ އިރު ގަމުގައި ފްލައިން ސްކޫލް އިތުރަށް ކުރިއަށް ގެންދިއުމާއި މެދު ވަނީ ސުވާލު އުފެދިފައެވެ. މިކަމާއި ގުޅިގެން ފްލައިން ސްކޫލް ހިންގާ އޭޝިއަން އެކަޑަމީ އޮފް އެރޮނޮޓިކްސްގެ ވެރިންނަށް ގުޅުމުން ފޯނަށް ޖަވާބު ނުދެއްވާތީ ވަނީ އިތުރު މައުލޫމާތު ލިބޭ ގޮތް ނުވެފައެވެ.\nފްލައިން ސްކޫލްގެ އެއްބަސްވުން ހަމަވެފައިވާ އިރު އެތަނުގައި ކިޔަވާ ބައެއް ކުދިން ކިޔަވަންދާނެ އެހެން ތަނެއް ހޯދުމަށް އަންގާފައިވާކަމަށް މައުލޫމާތު ލިބެއެވެ. އަދި މިދިޔަ ޑިސެމްބަރު މަހުން ފެށިގެން އެއްވެސް ވަރަކަށް ކުދިންނަށް ފްލައިން ނުލިބޭތީ ދަރިވަރުންނާއި ބެލެނިވެރިން ދަނީ ޝަކުވާ ކުރަމުންނެވެ.\n"އައްޑޫލައިވް" އާއި ކަންބޮޑުވުން ހިއްސާ ކުރި ބައެއް ދަރިވަރުން ބުނެފައިވަނީ އެތަން ހިންގަމުން އައީ މިލިޓަރީ ތަނެއްގެ ގޮތުގައި ކަމަށެވެ. އެގޮތުން އެތަނާއި ގުޅޭ ޝަކުވާ ކުރުމާއި އެއްވެސް މައުލޫމާތެއް ތަނުން ބޭރަށް ނުވަތަ މީޑިއާއަށް ހިއްސާކޮށްފިނަ އެދަރިވަރަށް އެކި ގޮތްގޮތުން ފިއްތުން ކުރިމަތި ކުރުވާ ކަމަށެވެ. އަދި އެތަނުގައި ކިޔަވާ ދިވެހި ކުދިންނާއި ބޭރު ކުދިން އިންތިހާއަށް ތަފާތު ކުރާ ކަމަށެވެ.\nފްލައިން ސްކޫލުން ދިވެހި ކުދިން މަޑު ޖެއްސުމަށްފަހު ރާއްޖެއިން ބޭރުން އައިސް ތިބޭ ކުދިން އަވަހަށް ކޯސް ނިންމުވާކަންވެސް އެފަރާތްތަކުން ފާހަގަކޮށްފައިވެއެވެ. އަދި މިކަމަކީ ފްލައިން ސްކޫލް އެގްރިމެންޓް އާ ނުކުރެވިގެން ކުރަމުން އަންނަ ކަމެއް ކަމަށްވެސް އެކުދިން ތުހުމަތު ކުރެއެވެ.\nފްލައިން ސްކޫލުން ފަހަކަށް އައިސް ދިވެހި ކުދިންނަށް ދެމުން އައި ޑިސްކައުންޓްވެސް ވަނީ ކަނޑާލާފައެވެ. އަދި ކޯހުގެ އަގު ބޮޑުކޮށްފައިވާ އިރު މިހާރު އެތަނުން ޕައިލެޓް ކޯހަކަށް 50،000 ޑޮލަރު ނަގައެވެ. އެތަނުގައި މިހާރު 200އަށް ވުރެ ގިނަ ކުދިން ކިޔަވަމުން އަންނައިރު ގިނައީ ދިވެހި ކުދިންނެވެ.


ޑިޓެއިނީސް އެންރިޗްމަންޓް ޕްރޮގްރާމް އިފްތިތާހުކޮށްފި\nމޯލްޑިވްސް ކަރެކްޝަނަލް ސަރވިސް އާއި މޯލްޑިވްސް އިމިގްރޭޝަން ގުޅިގެން ކުރިއަށް ގެންދިއުމަށް ހަމަޖެހިފައިވާ “ޑިޓެއިނީސް އެންރިޗްމަންޓް ޕްރޮގްރާމް” ކޮމިޝަނަރ އޮފް ޕްރިޒަންސް އަޙްމަދު ޝިހާން އިފްތިތާހްކޮށްދެއްވައިފިއެވެ.\nސީޕީ ޝިހާން މި ޕްރޮގްރާމް އިފްތިތާހްކޮށްދެއްވީ ހުޅުމާލޭ ޖަލުގައި ރޭ ބޭއްވި މާހެފުމުގެ ހަފްލާގައެވެ. މި ޕްރޮގްރާމް އިފްތިތާހުކޮށްދެއްވަމުން ސީޕީ ވިދާޅުވީ މި ޕްރޮގްރާމް ރާވާ ހިންގުމަށް އުޅުއްވާ ފަރާތްތަކަށް މަރުހަބާ ދަންނަވާ ކަމަށެވެ. އަދި އެމްސީއެސްގެ ބެލުމުގެ ދަށުގައި ތިބޭ މީހުންނަށް ދެވޭ އެކިއެކި ޚިދުމަތްތައް ދުވަހުން ދުވަހަށް ފުޅާކުރަމުން ގެންދާތީ އެކަމާ ސީޕީ އުފާކުރައްވާ ކަމަށެވެ.\nމި ހަފްލާގައި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލްއާއި ކޮމިޝަންޑް އޮފިސަރުންނާއި ސީނިއަރ ރޭންކްތަކުގެ ޕްރިޒަންސް އޮފިސަރުންގެ އިތުރުން ހުޅުމާލޭ ޖަލުގެ އޮފިސަރުންނާއި ދައުވަތު އެރުވި މެހެމާނުން ބައިވެރިވެލެއްވިއެވެ.\nޑިޓެއިނީސް އެންރިޗްމަންޓް ޕްރޮގްރާމަކީ ހުޅުމާލޭ ޖަލުގައި ހުންނަ ޑިޓެންޝަން ސެންޓަރުގައި ބަންދު ކޮށްފައިވާ ބިދޭސީންނަށް، ބަންދުގައި ތިބޭ މުއްދަތުގައި ތަޢުލީމާއި އަދި ފަންނީ ތަމްރީންތަކާއި ކޯސްތައް ކުރިއަށް ގެންދާގޮތަށް ފަރުމާކޮށްފައިވާ ޕްރޮގްރާމެކެވެ. މީގެ އިތުރުން މި ޕްރޮގްރާމްގައި ބައިވެރިންނަށް ސިއްޙީ ހޭލުންތެރިކަން އިތުރުކުރުން ކުރިއަށް ގެންދިއުމަށްވެސް ވަނީ ހަމަޖެހިފައެވެ.\nމޯލްޑިވްސް ކަރެކްޝަނަލް ސަރވިސް އިން ޤައިދީންނަށް ކިޔަވައި ދިނުމަށާއި ޞިއްޙީ ހޭލުންތެރިކަން އިތުރުކުރުމަށް އަބަދުވެސް ގިނަ މަސައްކަތްތަކެއް ކުރިއަށް ގެންދެއެވެ. އެގޮތުން ޖަލުތަކުގައި ތިބޭ ޤައިދީންނަށް އަމާޒުކޮށްގެން ޞިއްޙީ ހޭލުންތެރިކަމާގުޅޭ ތަފާތު ޓްރެއިނިންގ ޕްރޮގްރާމްތަކާއި ވޯކްޝޮޕްތައް ހިންގައެވެ.


Raajje kulhunee medal hoadhan kulhey kahala roohehga eh noon: Sajidh - vNews.mv\nއިސްމާޢީލް ޝާހު 24 August 2019, 19:18\nނިމިދިޔަ އޭވީސީ ސެންޓްރަލް ޒޯން ވޮލީބޯޅަ މުބާރާތުގެ ބްރޮންޒް މެޑަލް މެޗުން ރާއްޖެ ބަލިވިއިރު މި މުބާރާތުގައި ރާއްޖެ ކުޅުނީ މެޑަލް ހޯދަން ކުޅޭ ކަހަލަ ރޫހެއްގައި ނޫންކަމަށް ގައުމީ ވޮލީބޯޅަ ޓީމުގެ ކޯޗު މުހައްމަދު ސާޖިދު ބުނެފިއެވެ.\nމުބާރާތުގެ ބްރޮންޒް މެޑަލް މެޗު ނުވަތަ ތިންވަނަ ޓީމު ހޮވުމަށް ކުޅޭ މެޗުން ރާއްޖެ ބަލިވީ ތުރުކުމެނިސްތާން އާއި ވާދަކޮށް ސީދާ ތިން ސެޓުންނެވެ. މުޅި މުބާރާތުގައި ރާއްޖެ ކުޅުނު ހަތަރު މެޗުގެ ތެރެއިން މޮޅުވެވުނީ ހަމައެކަނި މުބާރާތް ބާއްވާ ނޭޕާލް އަތުން އެކަންޏެވެ.\nމި މުބާރާތަށް ރާއްޖެ ތައްޔާރުވީ ރަން މެޑަލް ހޯދުމުގެ އަޒުމުގައެވެ. އަދި މި މުބާރާތަށް ތައްޔާރުވުމުގެ ގޮތުން ދުރާލާ ގިނަ ކަންތައްތަކެއްވެސް ވަނީ ކޮށްފައެވެ. މިއީ ގައުމީ ވޮލީ ޓީމަށް މުބާރާތަކަށް ފުރުމުގެ ކުރިން އެންމެ ރަނގަޅު ފުރުސަތުތަކެއް ތަނަވަސްވި ފަހަރެވެ. އެއީ ސާބިއާގެ ޓްރެއިނިން ކޭމްޕާއި ލަންކާއާއެކު ރާއްޖޭގައި ކުޅުނު ތިން މެޗުގެ އިތުރުން އައިއޯއައިޖީގެ މެޗުތައް ހިމެނެއެވެ.\nނޭޕާލް ބަލިކޮށް މުބާރާތުގެ ސެމީފައިނަލަށް ރާއްޖެ ދަތުރުކުރީ ގްރޫޕުގެ ދެވަނަ ހޯދައިގެންނެވެ. ސެމީގައި ރާއްޖެ ބައްދަލުކުރީ އުޒްބަކިސްތާނާއެވެ. މި މެޗުންވެސް ރާއްޖެ ބަލިވީ ސީދާ ތިން ސެޓުންނެވެ. މެޗަކަށްފަހު މެޗެއް ދިވެހި ކުޅުންތެރިންގެ ފަރާތުން ފެނުނީ ވަރުބަލިކަމެވެ.\nމެޗަށްފަހު ނޫސްވެރިންނާ ވާހަކަދައްކަމުން ވޮލީބޯޅަ ޓީމުގެ ކޯޗު މުޙައްމަދު ސާޖިދު ބުނީ މެޑަލް ހޯދުމަށް ކޯޓު މަތީގައި ކުރަންޖެހޭ އެއްވެސް ކަމެއް ކުޅުންތެރިންގެ ކިބައިން ނުފެންނަކަމަށެވެ. އަދި މުޅި މުބާރާތަށް ބަލާއިރުވ ރާއްޖެ ޓީމުން ފާހަގަވި އެއްކަމަކީ ބްލޮކްކުރުމުގެ މައްސަލަކަމަށާއި ކުޅުންތެރިންނާ ޗެލެންޖް ކުރާނެ އިތުރު ކުޅުންތެރިން ނެތި ކަންކަން ރަނގަޅުނުވާނެ ކަމަށެވެ.\nގައުމީ ވޮލީ ޓީމު އެންމެ އަވަހަށް ދެން ވާދަކުރާނީ ނޭޕާލްގައި އަންނަ ޑިސެމްބަރުގައި ބާއްވާ ސާފް ގޭމްސް ގައެވެ.


The Manhattan fish market Male' gai hulhuvaifi\nދަ މަންހަޓަން ފިޝް މާކެޓު މާލޭގެ ރެސްޓޯރެންޓުގެ މުވައްޒަފެއް ހިދުމަތް ދޭން ދަނީ -- އާއިމް ޒަމީރު | އަވަސް\nދުނިޔޭގެ މަޝްހޫރު ފްރެންޗައިޒް ބްރޭންޑެއް ކަމަށްވާ ދަ މަންހަޓަން ފިޝް މާކެޓުގެ ރެސްޓޯރެންޓްގެ އައުޓެލެޓެއް މާލޭގައި ހުޅުވައިފި އެވެ.\nދަ މަންހަޓަން ފިޝް މާކެޓުގެ އައުޓްލެޓެއް ހުޅުމާލޭގައި ވެސް ހިންގަ އެވެ. ދަ މަންހަޓަން ފިޝް މާކެޓު މާލޭގެ އައުލެޓް ހުޅުވާފައި ވަނީ ކުރީގެ އެމްއީއެސް ސްކޫލް ކައިރީގައި އިންޑިއާއިން ދިހަވަރަކަށް އަހަރުން އަޅައިދިން ހޮޓެލް ސްކޫލްގެ އިމާރާތުގެ ތިރީގަ އެވެ.\nދަ މަންހަޓަން ފިޝް މާކެޓު ރާއްޖޭގައި ހިންގާ ކުންފުނީގެ ވެރިޔާ، އިބްރާހިމް ނައީމް އަވަސް އަށް މިއަދު ވިދާޅުވި ގޮތުގައި މާލޭގައި ރެސްޓޯރެންޓް ހުޅުވާފައިވާއިރު، ރަނގަޅު ތަރުހީބެއް ވެސް މާލޭގައި ދަނީ ލިބެމުންނެވެ. އަދި ހުޅުމާލޭގެ ރެސްޓޯރެންޓެކޭ އެއް ފެންވަރަށް މިތަނުން ވެސް ހިދުމަތް ލިބޭނެ ކަމަށް ވެސް އޭނާ ވިދާޅުވި އެވެ.\nދަ މަންހަޓަން ފިޝް މާކެޓު މާލޭގެ ރެސްޓޯރެންޓް -- ފޮޓޯ: އާއިމް ޒަމީރު | އަވަސް\n"މަންހަޓަން މާލޭގެ ރެސްޓޯރެންޓުގެ މެނޫތަކަށް ކުޑަ ބަދަލެއް ގެނެސް ފުރިހަމަކޮށްފައި ވާނެ. އެހެންވެ ވަރަށް ބޮޑަށް ރަނގަޅުވެސް ވާނެ. އަގުތައް ވެސް ހުންނާނީ ރީޒަނަބަލް މިންވަރަކަށް،" ނައީމް ވިދާޅުވި އެވެ.\nދުނިޔޭގެ 11 ގައުމެއްގައި ހިންގަމުން ގެންދާ ދަ މަންހަޓަން ފިޝް މާކެޓުން ރާއްޖޭގައި ރެސްޓޯރެންޓެއް ހިންގަނީ ހުޅުމާލެ ސެންތްރޯ މޯލްގަ އެވެ. މަންހަޓަންގެ ރާއްޖޭގެ ރެސްޓޯރެންޓުން މި ބްރޭންޑުން ރަނގަޅު އާމްދަނީއެއް ލިބެ އެވެ. އަދި 2017 ވަނަ އަހަރު އެންމެ ރަނގަޅު އާމްދަނީއެއް ހޯދި އައުޓްލެޓަކަށް ވެސް ރާއްޖޭގެ އައުޓްލެޓް ހޮވިފައިވެ އެވެ.\nކެފޭ ރެސްޓޯރެންޓް ހެދިކާ


SunOnline: Champions League: Quarter gai ingereysi2team ge kurimathilumeh, Real anekkaaves Juventus aa dhekolhah\nކުއާޓާގައި އިނގިރޭސި ދެ ޓީމުގެ ކުރިމަތިލުމެއް، ރެއާލް އަނެއްކާވެސް ޔުވެންޓަސްއާ ދެކޮޅަށް\nމުޙައްމަދު ޝަމްޢޫން 16 Mar 2018, 17:10\nސެވްޗެންކޯ، ގުރުނެގުމުގެ ރަސްމިއްޔާތުގައި: އޭނާ ވަނީ އޭސީ މިލާނާއެކު ޗެމްޕިއަންސް ލީގުގެ ތަށި އުފުލާލައިފައި --- ފޮޓޯ/ އޭޕީ\nޔޫއެފާ ޗެމްޕިއަންސް ލީގު ކުއާޓާ ފައިނަލަށް ދަތުރުކުރި ހަމައެކަނި އިނގިރޭސި ޓީމުތައް ކަމަށްވާ ލިވަޕޫލާއި މެންޗެސްޓާ ސިޓީ ވާދަކުރަން ޖެހުނުއިރު، ރެއާލް މެޑްރިޑާއި ޔުވެންޓަސް އަނެއްކާވެސް ވާދަކުރަން ޖެހިއްޖެއެވެ.\nސްވިޒަލޭންޑްގެ ނިއޯގައި މިއަދު ބޭއްވި ޗެމްޕިއަންސް ލީގު ކުއާޓާ ފައިނަލްގެ ގުރުނެގުމުގެ ރަސްމިއްޔާތު ހޯސްޓް ކޮށްދީފައިވަނީ ޔޫއެފާގެ މީޑިއާ ހެޑް ޕެޑްރޯ ޕިންޓޯއެވެ. ގުރުނަގާފައިވަނީ މިއަހަރުގެ ޗެމްޕިއަންސް ލީގު އެމްބެސެޑާ އަންދްރޭ ސެވްޗެންކޯއާއި ޔޫއެފާގެ ޑެޕިއުޓީ ޖެނެރަލް ސެކްރެޓަރީ ޖިއޯޖިއޯ މާޗެޓީއެވެ. މިއަހަރުގެ ޗެމްޕިއަންސް ލީގުގެ ފައިނަލް އޮންނާނީ ޔުކްރެއިންގެ އޮލިމްޕިއެސްކާ ނޭޝަނަލް ސްޕޯޓްސް ކޮމްޕްލެކްސްގައެވެ.\nމިއަހަރުގެ ޗެމްޕިއަންސް ލީގުގެ ކުއާޓާގައި އިނގިރޭސި ދެ ޓީމު ވާދަކުރަން ޖެހުނު އިރު، ފަސް ފަހަރު މުބާރާތް ކާމިޔާބުކޮށްފައިވާ ބާސެލޯނާ ނުކުންނާނީ ރޯމާއާ ދެކޮޅަށެވެ. މެންޗެސްޓާ ޔުނައިޓެޑް ކަޓުވާލުމަށްފަހު ކުއާޓާއަށް ދިޔަ ސެވިއްޔާ ވާދަކުރަން ޖެހޭނީ ޖަރުމަންގެ ގަދަ ބާރު، ބަޔާން މިއުނިކާއެވެ.\nޗެމްޕިއަންސް ލީގުގެ ގުރުނެގުމުގެ ރަސްމިއްޔާތުގެ ތެރެއިން --- ފޮޓޯ/ އޭޕީ\nމިދިޔަ އަހަރުގެ ޗެމްޕިއަންސް ލީގުގެ ފައިނަލްގައިވެސް ކުޅުނު ރެއާލް މެޑްރިޑާއި ޔުވެންޓަސްގެ ކުރިމަތިލުމަކީ އާންމުކޮށް ޗެމްޕިއަންސް ލީގުގައި ފެނިގެންދާ ކުރިމަތިލުމެކެވެ. މިދިޔަ އަހަރުގެ ފައިނަލްގައި ރެއާލްއިން ޔުވެންޓަސް ބަލިކުރީ 4-1ގެ ނަތީޖާއަކުންނެވެ. 2014-15 ސީޒަނުގައި އެ ދެޓީމު ސެމީގައި ޖެހިފައިވާ އިރު، އެ އަހަރު ރެއާލް ބަލިކޮށް ފައިނަލަށް ދިޔައީ ޔުވެންޓަސްއެވެ. 2013-14 ސީޒަންގައި ރެއާލްއާއި ޔުވެންޓަސް އެއް ގްރޫޕެއްގައި ހިމެނިފައިވާ އިރު، 2008-09 ސީޒަންގައިވެސް އެ ދެޓީމު ވަނީ އެއް ގްރޫޕެއްގައި ހިމެނިފައެވެ.\nޗެމްޕިއަންސް ލީގުގެ ކުއާޓާ ފައިނަލްގެ ފުރަތަމަ ލެގުގެ މެޗުތައް އަންނަ އޭޕްރީލް މަހުގެ ތިންވަނަ ދުވަހު ކުޅުމަށް ހަމަޖެހިފައިވާ އިރު، ދެވަނަ ލެގުގެ މެޗުތައް ކުޅުމަށް ހަމަޖެހިފައިވަނީ އެ މަހުގެ 10 ވަނަ ދުވަހުގައެވެ.\nލިވަޕޫލް ސަޕޯޓަރުންގެ އިވެންޓަށް އެގާ ރާއްޖެ އައިސްފި\nއެތުލެޓިކޯއިން ޗެމްޕިއަން ލިވަޕޫލް ބަލިކޮށްފި\nސަޕޯޓަރުންނާ ބައްދަލު ކުރުމަށް އެގާ ރާއްޖެ އަންނަނީ


މި މުއައްސަސާގެ އެކަމަޑޭޝަން އިމާރާތެއްގެ ޑެގު މަރާމާތުކުރުމަށް ބޭނުންވާ ތަކެތި ސަޕްލައިކޮށްދޭނެ ފަރާތެއް ހޯދުމަށް\nމި މުއައްސަސާގެ އެކަމަޑޭޝަން އިމާރާތެއްގެ ޑެގު މަރާމާތުކުރުމަށް ބޭނުންވާ ތަކެތި ސަޕްލައިކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މި މަސައްކަތަށްް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހު ވަގުތަކީ 2021 މެއި 09 ވަނަ ދުވަހުގެ 13:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nބީލަން ހުޅުވުން އޮންނާނީ 2021 މެއި 19 ވަނަ ދުވަހުގެ 11:00 ގައި އަމީނީމަގު، އިސްކަންދަރު ކޮށި 1 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާނަމަ 2021 މެއި 11 ވަނަ ދުވަހުގެ 23:59 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.\nސުންގަޑި: 09 މޭ 2021 1300


ފުލުހުން ހިންގި އޮޕަރޭޝަނެއްގައި ކ. ހިންމަފުށިން 18 އަހަރުން ދަށުގެ ކުއްޖަކު ހައްޔަރުކޮށްފި\nހުކުރު ،31 މެއި 2019 / 23:02\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ކ. ހިންމަފުށި ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަނެއްގައި 18 އަހަރުން ދަށުގެ ކުއްޖަކު ހިންމަފުށިން ހައްޔަރުކޮށްފިއެވެ.\nމިކުއްޖާ ހައްޔަރުކޮށްފައިވަނީ މާލެއިން ފުރައިގެން ހިންމަފުއްޓަށް ދަތުރުކުރަމުންދާ ފެރީ ދޯންޏަކުން ހިންމަފުއްޓަށް މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މެއި 30 ވަނަ ދުވަހުގެ ރޭ 23:41 ހާއިރު ހިިންގި އޮޕަރޭޝަންގައެވެ.\nމިއޮޕަރޭޝަންގައި، އެ ފެރީ ދޯނިން ހިންމަފުއްޓަށް ފޭބި 18 އަހަރުން ދަށުގެ ކުއްޖާ ފުލުހުންގެ ބެލުމުގެ ދަށަށް ގެނެސް ބަލައިފާސްކުރިއިރު މީނާގެ އަތުގައި އޮތް ކޮތަޅެއްގެ ތެރެއިން، މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅަކާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފަސް ސެލޯފިން ކޮޅާއި ތިން މޯބައިލް ފޯނާއި މޯބައިލް ފޯނުގެ ޗާޖަރެއް ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ ކުއްޖާގެ ބަންދާއިމެދު ގޮތެއް ނިންމުމަށް ކ. ހިންމަފުށި މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nމި މައްސަލަ ހިންމަފުށި ޕޮލިސް ސްޓޭޝަނުން ދަނީ ތަހުޤީޤުކުރަމުންނެވެ.


Minivan Championship gai baiverivumuge muhdhathu ithurukoffi - vNews.mv\nމިނިވަން ޗެމްޕިއަންޝިޕްގައި ބައިވެރިވުމުގެ މުއްދަތު އިތުރުކޮށްފި\nއިސްމާޢީލް ޝާހު (ކުޑަ ޝާހު) 09 August 2019, 14:58\nމި އަހަރުގެ ސެޕްޓެމްބަރު މަހު ބޭއްވުމަށް ހަމަޖެހިފައިވާ މިނިވަން ޗެންޕިއަންޝިޕް ފުޓްބޯޅަ މުބާރާތުގައި ބައިވެރިވުމުގެ މުއްދަތު އިތުރުކޮށްފި އެވެ.\nފުޓްބޯލް އެސޯސިއޭޝަންސް އޮފް މޯލްޑިވްސް (އެފްއޭއެމް) އިން މީގެ ކުރިން ކޮށްފައިވާ އިއުލާނެއްގައި ބުނެފައިވަނީ މި މުބާރާތުގައި ބައިވެރިވުމަށް ސްޕޯޓްސް ކޮމިޝަނުގައި ރަޖިސްޓްރީ ކޮށްފައިވާ ޓީމުތަކުން މިމަހުގެ 18 ވަނަ ދުވަހުގެ ކުރިން އެ އެސޯސިއޭޝަނަށް ލިޔުމަކުން ހުށަހެޅުމަށް އެދޭ ކަމަށެވެ. އެކަމަކު ރޭ ނެރުނު ބަޔާނެއްގައި ބުނެފައިވަނީ މި މުއްދަތުގެ ތެރޭގައި ވަރަށް ގިނަ ސަރުކާރު ބަންދު ދުވަސްތަކެއް ހިމެނޭތީ، މުބާރާތުގައި ބައިވެރިވުމުގެ މުއްދަތު މި މަހުގެ 25 ވަނަ ދުވަހުގެ ނިޔަލަށް އިތުރުކޮށްފައިވާ ކަމަށެވެ.\nމި މުބާރަތުގައި ކޮންމެ އަތޮޅަކުން ދެ ޓީމަށް ވުރެއް ގިނަ ޓީމު ބައިވެރިވާނަމަ، އެ އަތޮޅު މުބާރާތުގެ މެޗުތައް ކުޅޭނީ އެ އަތޮޅެއްގެ، އަތޮޅު މުބާރާތް ހޯސްޓް ކުރާ ރަށުގައެވެ. ދެ ޓީމު ބައިވެރިވާނަމަ އަތޮޅު މުބާރާތް ކުރިއަށް ގެންދިއުމަށް ނިންމާފައިވަނީ ހޯމް އެންޑް އަވޭ އުސޫލުންނެވެ. އަދި ޒޯން މުބާރާތުގެ މެޗުތައް ކުޅޭނީ ދެ ޓީމަށް ވުރެއް ގިނަ ޓީމު ހިމެނޭ ޒޯންތަކުގައި ސެންޓްރަލައިޒް ކޮށެވެ. އަދި2ޓީމު ބައިވެރިވާނަމަ ހޯމް އެންޑް އަވޭ އުސޫލުންނެވެ.\nމިނިވަން ޗެންމްޕިއަންޝިޕް މުބާރާތަކީ މުޅި ރާއްްޖެއަށް ހުޅުވާލައިގެން ބާއްވަމުން ގެންދާ އެފްއޭއެމްގެ އެންމެ ބޮޑު އެއް ފުޓްބޯޅަ މުބާރާތެކެވެ. މި މުބާރާތަކީ ރާއްޖޭގެ ފުޓްބޯޅަ ތަރައްގީކޮށް ކުރިއެރުވުމުގެ މަގުސަދުގައި ބާއްވަމުން ގެންދާ މުބާރާތެކެވެ.\nމި މުބާރާތުން ޗެމްޕިއަން ޓީމަށާއި ރަނަރަޕް ޓީމަށް ދިވެހި ޕްރިމިއާ ލީގުގައި ބައިވެރިވުމުގެ ފުރުސަތު ފަހިކޮށްދެ އެވެ. އަދި މި މުބާރާތް ވެގެންދަނީ އަތޮޅުތެރޭގައި ތިބި ހުނަރުވެރި އެތައް ފުޓްބޯޅަ ކުޅުންތެރިން ކުރިއަށް ދިއުމަށް ހުޅުވާލެވޭ ރަނުގެ ފުރުސަތަކަށެވެ.


ބޯކޮށް ވާރޭވެހުމާއެކު ގުގުރުން އަދި ވިލާގަނޑުގައި ގަޑިއަކު 45 މޭލަށް ވައި ގަދަވާނެ ކަމަށް ލަފާކޮށް ރާއްޖޭގެ ބޮޑު ސަރަހައްދަކަށް ހުދު ސަމާލު ނެރެފިއެވެ.\nމޫސުމާއިބެހޭ ގައުމީ އިދާރާއިން މި ސަމާލު ނެރެފައިވަނީ މިއަދު ހެނދުނު 06:15 އިން ހެނދުނު 11:00 އާއި ދެމެދުގެ ވަގުތަށެވެ. މި ސަމާލު ނެރެފައިވަނީ ށ. އަތޮޅުން ފެށިގެން ފ. އަތޮޅާއި ދެމެދުގެ ސަރަހައްދަށެވެ.\nރާއްޖޭގެ ބޮޑު ސަރަހައްދަކަށް ހުދު ސަމާލު ނެރެފައިވާއިރު، މެޓް އޮފީހުން ނިމުތުކުރާގޮތުގައި ރާއްޖޭގެ އެކި ހިސާބަށް މިއަދު ގުގުރުމާއެކު ވިއްސާރަ ކުރުން އެކަށީގެންވެއެވެ.\nދެކުނުގެ އަތޮޅުތަކަށް އިރު ދެކުނާއި ދެކުނުން ގަޑިއަކު ފަސް މޭލާއި 15 މޭލާއި ދެމެދުގެ ބާރުމިނުގައި ވައިޖެހޭނެ ކަމަށާއި އެހެން ހިސާބުތަކަށް ހުޅަނގު ދެކުނާއި ހުޅަނގުން ގަޑިއަކު 10 މޭލާއި 20 މޭލާއި ދެމެދުގެ ބާރުމިނުގައި ވައި ޖެހޭނެ ކަމަށާއި ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައި ގަދަވުން އެކަށީގެންވާކަމުގައިވެސް ބުނެފައިވެއެވެ.\nމީގެ އިތުރުން ދެކުނުގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި ގަދަވާނެ ކަމަށާއި އެހެން ހިސާބުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށްވެސް ބުނެފައިވެއެވެ.\nރާޅުގެ އުސްމިން ހުންނާނެ ވަރަށް މިއަދު އަންދާޒާކޮށްފައިވާގޮތުގައި ދެކުނުގައި ދެ ފޫޓާއި ހަތަރު ފޫޓު އުސްމިނަށް އަދި އުތުރުގައި ތިން ފޫޓާއި ހަ ފޫޓު އުސްމިނަށް ރާޅު ހުންނާނެ ކަމަށް އަންދާޒާކޮށްފައިވެއެވެ.\nއެންމެހާ ފަރާތްތަކުން މޫސުމަށް ސަމާލުވުމަށް މެޓް އޮފީހުން އިލްތިމާސް ކޮށްފައިވެއެވެ.


ޚިޔާލު ތަފާތުވުން ތަކާ އެކުވެސް ދިވެހިން ދޫނުކޮށް ހިފަހައްޓަންވާނީ ދީނާއި ޤައުމިއްޔަތު ކަމަށާއި ޢަޒުމަކަށް ވާންޖެހޭނީ އެންމެފުރަތަމަ ޤައުމު ކަމުގައި ހެދުން ކަމަށް ޖުމްހޫރީ ޕާޓިގެ ލީޑަރު ޤާސިމް އިބްރާހީމް ވިދާޅުވެއްޖެއެވެ.\nއެމަނިކުފާނު މިމޭރުމުން ވިދާޅުވެފައިވަނީ މިއަދު ފާހަގަކުރާ ރާއްޖޭގެ ޤައުމީ ދުވަހުގެ މުނާސަބަތުގައި ޢާންމު ކުރެއްވި މެސެޖުގައެވެ.\n"ފަޚުރުވެރި ޤައިމީ ދުވަހުގެ ހެޔޮއެދުމާއި ތަޙްނިޔާ ރައީސުލް ޖުމްހޫރިއްޔާއަށާއި، ލޮބުވެތި ދިވެހި ރައްޔިތުންނަށް އަރިސް ކުރަން. ޚިޔާލު ތަފާތުވުންތަކާ އެކުވެސް ދިވެހިން ދޫނުކޮށް ހިފަހައްޓަންވާނީ ދީނާއި ޤައުމިއްޔަތެވެ. ޢަޒުމަކަށް ވާންޖެހޭނީ އެންމެފުރަތަމަ ޤައުމު ކަމުގައި ހެދުމެވެ.\nފަޚުރުވެރި ޤައިމީ ދުވަހުގެ ހެޔޮއެދުމާއި ތަޙްނިޔާ ރައީސުލް ޖުމްހޫރިއްޔާއަށާއި، ލޮބުވެތި ދިވެހި ރައްޔިތުންނަށް އަރިސް ކުރަން. ޚިޔާލު ތަފާތުވުން ތަކާ އެކުވެސް ދިވެހިން ދޫނުކޮށް ހިފަހައްޓަންވާނީ ދީނާއި ޤައުމިއްޔަތެވެ. ޢަޒުމަކަށް ވާންޖެހޭނީ އެންމެފުރަތަމަ ޤައުމު ކަމުގައި ހެދުމެވެ. pic.twitter.com/0Zzs92GE07\n— Qasim Ibrahim (@qasimibrahim) October 17, 2020


Upgrading gai massala dhimaave, BML ge hurihaa hidhumatheh down vejje | Mihaaru\nއަޕްގްރޭޑިންގައި މައްސަލަ ދިމާވެ، ބީއެމްއެލްގެ ހުރިހާ ހިދުމަތެއް މެދުކެނޑިއްުޖެ\nބީއެމްއެލް ހެޑް އޮފީސް: ހުރިހާ ހިދުމަތެއް ވެސް ވަނީ ޑައުންވެފައި--\n21 ނޮވެމްބަރ 2021 - 13:57\nޓެކްނިކަލް މައްސަލައަކާ ގުޅިގެން ބީއެމްއެލްގެ ހުރިހާ ހިދުމަތެއް މެދުކެނޑިއްޖެ އެވެ.\nބޭންކުން ބުނީ ހިދުމަތްތައް މެދުކެނޑުނީ އެ ބޭންކުން ކުރަމުން އަންނަ މުހިންމު ސިސްޓަމް އަޕްގްރޭޑްގެ މަސައްކަތެއްގައި ދިމާވި ޓެކްނިކަލް މައްސަލައަކާ ގުޅިގެން ކަމަށެވެ. މި މައްސަލަ ހައްލުކޮށް ވީހާ ވެސް އަވަހަށް ހިދުމަތްތައް އަލުން ދޭން ފަށަން މަސައްކަތް ކުރަމުން އަންނަ ކަމަށް ވެސް ބޭންކުން ބުންޏެވެ.\nމި ވަގުތު ބޭންކުގެ ހިދުމަތްތައް ހޯދުމުގައި ދިމާވާ ދަތިތަކަށް ބީއެމްއެލް އިން ވަނީ މައާފަށް އެދިފަ އެވެ.\nބޭންކުގެ ހިދުމަތްތައް މެދުކެނޑިފައިވާ އިރު މޯބައިލް ބޭންކިންގައި އެކައުންޓުތަކުގެ އަދަދު ސުމެއް ކަމަށް ދައްކަނީ ވެސް މި މައްސަލައިގެ ސަބަބުންނެވެ.\n22 ކޮމެންޓް, 12 ރިއެކްޝަންސް\nމަދުން ނޫނީ ދިމާ ނުވާ ކަމެއް. ބީއެމްއެލް ވަރެއް ހަމަ ނެތް ބަޔަކު ކޮންމެ އެތިވަރެއް ގޮވިޔަސް. ކެތްތެރިވާން ދަސްކުރޭ ކުދިންނޭ. މާތްﷲ ވޮޑިގެން ވަނީ ކެތްތެރިންނާ އެކީ! އަހަރެންގެ ބެންކު! ދިވެހިންގެ ބެންކު! ♥♥\nމީހުންގެ ޝަކުވާ މިހާރު ހާދަ ގިނައޭ. ކޮންމެ ސިސްޓަމަކީވެސް މައްސަލަޖެހޭނެ އެއްޗެއްކަން އެކަހަލަ ބަޔަކު ނުދަނޭ. ބައެއް ފަހަރު މައްސަލަ ދިމާވާނެ. ކެތްކުރަންވެސްވާނެ. އަބަދު މައްސަލަޖެހޭނަމަ އެއީ މައްސަލައަކީ. 300 ދުވަހުގެ ތެރެއިން3ދުވަހު މައްސަލައެއް ޖެހުމަކީ އަދި މައްސަލައެއް ނޫން.\nއަޅުގަނޑު އެކައުންޓުގަ ހުރި 10 މިލިޔަށް ޑޮލަރު ހުންނާނެބާ އަޕްޑޭޓްކޮށް ނިމޭއިރު.\n10 ބިލިއަން ޑޮލަރު ދެއްތޯ؟؟!!\n1 މިލިއަން ޑޮލަރު ހުއްޓަސް އެއީ ބޮޑު މައްސަލައެއް. އެހެންވީމަ 10 މިލިއަން ހުރިއްޔާ މާ މައްސަލަބޮޑުވާނެ.\nލިބުނު ގެއްލުމުގެ ޒިންމާ ނަގަން ޖެހޭ، ބޭންކަށް ދެވެނީކީ ނޫން ނުވިތާކަށް ހިދުމަތް އެނގުމެއް ނެތި މެނދުކަނޑާލީ.. ވިޔަފަރިތަކަށް ލިބުން ގެއްލުމުގެ ބަދަލް ދޭން ޖެހޭ!\nާއެހެންމީހުން ސިސްޓަމް އަޕްގްރޭޑް ކުރަނީ ވީކެންޑް. ބީއެމްއެލް އިން މި ޖައްސަނީ ވާކިންގ ޑޭ ތަކުގަ ދުވާލެއް ހަވީރެއް ނުބަލާ\nމިއަދު ބިލެއް ދައްކަން ވަރަށް މަސައްކަތްކުރިން. އެއްގޮތަކަށް ނުދެއްކުނު. ވީނުވީއެއްވެސް ނޭގުނު. މިހާރު މިހާރުން ވީގޮތް މިއެނގުނީ.\nޥަރަށް ބޮޑު ގެއްލުމެއް.\nތިހަދަނީ ހުސް ދޮގު. ހަފްތާ ފެށޭދުވަހުގެ ވިޔަފާރި އެންމެ ބާރުބޮޑުވާ ގަޑީ ސިސްޓަމް އަޕްޑޭޓެއް އެއްވެސް ބަޔަކު ނުކުރާނެ. ޭ\nއައި ލަވް މައި ބޭންކް. ބޭންކް އޮފް މޯލްޑިވްސް. ތީ ވަރަށް މަދުން ދިމާވާކަމެއް. ކެއްކޮއްލާ.\nބެންކުގެ ބޯޑު މިހާރުން މިހާރަަށް އިސްތިފާދޭންޖެހޭ، ބެންކުގެ ކާޑު ހިފައިގެން އަހަރުން ވިޔަފާރިކުރަން ލަދުގަނޭ މިހާރު، އިސްތިއުފާ ބޭންކު ބޯޑުގައި ތިބިމީހުން ، މުސާރަ ނަގައިގެން މަސައްކަތް ނުކޮށް ތިޔަ ތިބެނީ، އެހެންވާނީ ނާގާބިލް މީހުންނާއި ހަވާލުކުރީމާ\nބާރަށް އިސްތިއުފާޔަށްގޮވާފަ ޖަލްސާ އޮންނަރޭ ގޮސް އަވަހަށް ވޯޓްދީ. 2020 ވަނަ އަހަރުގެ ހިއްސާގެ ފައިދާވެސް އަދިވެސް ނުބަހަ. ހީވަނީ ބޯޑް މެމްބަރުންގެ އެކައުންޓަތަކުގަ ދުވަސްކޮޅަކު ބަހައްޓާލަނީހެން.\nމިއީ އަބަދުވެސް ފަދަ ފިހާރައަކަށް ކާޑު ހިފައިގެން ހަވީރު 4:30 އަދި ރޭގަޑު 9:15 ހާއިރު ދޭބަލަ ދުވަހަކުވެސް ނުކެނޑޭނެ، ލަދުން ބޯހަލާކުވާވަރުވޭ، ކިއްކުރާނީ ބޭންކުގެ ބޯޑު އިސްތިއުފާ ދޭން ނޫޅޭވިއްޔާ\nތިހާ ލަދުގަންނަ އެއްޗެއް ބޭނުނުން ނުކުރޭ! ބެންކު ބަދަލުކޮށްލާ އަވަހަށް ދެން. އެއިރުން ހަތަރެސްކަން ހަމަވީ!


Blood Pressure | Mihaaru\nލޮނު ބޭނުން ކުރަންވީ ކިހާ ވަރަކަަށް؟\nލޮނު ބޭނުން ކުރަންވީ މިންވަރާ މެދު ކުރެވޭ ބަހުސްތަކަށް އަދިވެސް ސާފު ނިމުމެއް ނާދެ އެވެ.\nޕްލާސްޓިކް ތަށީގައި މައިކްރޮވޭވް ނުކުރާތި\nކާ ތަކެތި ޕްލާސްޓިކް އެއްޗިއްސަށް އަޅައިގެން މައިކްރޮވޭވްކޮށްގެން ކެއުމަކީ ސިއްހީ ގޮތުން ވަރަށް ނުރައްކާތެރި ކަމެއް ކަމަށް ދިރާސާއެއްގައި ބުނެފި އެވެ.\nޒުވާން އުމުރުގައި ލޮނު މަދުކުރަންޖެހޭ\nލޮނާ ނުލައި ކާއެއްޗެހީގެ ރަހަ ހެޔޮވަރު ނުވިޔަސް، ލޮނަށް ސަމާލު ވާން ޖެހެ އެވެ. އާންމުކޮށް ބޭނުންކުރެވޭ ޖަންކް ފުޑްތަކުގައި ލޮނު އެކުލެވޭ މިންވަރު އިތުރެވެ. އެހެންވެ އެފަދަ ބާވަތްތައް ކެއުމުގައި ސަމާލުވާން ޖެހެ އެވެ.\nލޭ މައްޗަށް ދާތީ ބޭސް ކާ މީހުންނަށް މުހިންމު ހޯދުމެއް\nލޭމައްޗަށް ދިއުން ކޮންޓްރޯލް ކުރުމަށް ހާއްސަކޮށް ދޭ ޑޭޝް ޑައިޓާ އެކު ލޮނު މަދުކޮށްލުމުގެ ފައިދާ، ލޭމައްޗަށް ދިއުން ކޮންޓްރޯލް ކުރުމަށް ބޭސް ކެއުމާ އެއްވަރު ކަމަށް ޖާނަލް އޮފް ދަ އެމެރިކަން ކޮލެޖް އޮފް ކާޑިއޮލޮޖީގައި ޝާއިއުކޮށްފައިވާ އާ ދިރާސާއެއްގައި ބުނެފި އެވެ.\nލޭ މައްޗަށް ދިއުން ކަމަށް ބަލާ މިންގަނޑު ދަށްކޮށްފި\nލޭމައްޗަށް ދިއުން ކަމަށް ބަލާ މިންގަނޑު އެމެރިކާއިން ދަށްކޮށްފި އެވެ. މި ނިންމުމާ އެކު، ލޭމައްޗަށް ގޮސްފައިވާ ކަމަށް ބަލަންޖެހޭ މީހުންގެ އަދަދު އެތައް މިލިއަނެއް އިތުރުވެގެން ދާނެ އެވެ.\nރޯދަހިފުމުގެ ފައިދާ ބާރުގަދަ ބޭސް ގުޅައަކަށް ވުރެ ބޮޑު\nކީރިތި ވަންތަ މާތް ރަސްކަލާނގެ އަޅަމެންނަށް ފަރުލު ކުރައްވާފައިވާ ކޮންމެ ކަމެއްގައި ވެސް ހިކުމަތުން ފުރިގެންވާ އަދި ދެ ދުނިޔޭގައި ވެސް އޭގެ ފައިދާ އާއި މަންފާ އެކުލެވޭ ކަމާ މެދު ކުޑަ ވެސް ޝައްކެތް އަދި ވަސްވާހެއް ވެސް ނެތެވެ. ހަމަކަށަވަރުން ރޯދަ އަކީ ވެސް މީގެ ލާމަސީލު މިސާލެކެވެ.\nމައިމީހާގެ ލޭގެ ޕްރެޝަރާ ކުއްޖާގެ ޖިންސާ ގުޅުމެއްވޭ\nފޮނިއެއްޗެހި ކާހިތްވުމާއި ހެނދުނު ގަޑީގައި މޭ ނުބައިކޮށް ހޮޑުލެވުން އަދި ކަރައެއްގެ ބައްޓަމަށް ބަނޑު ހުރުމަކީ ބަނޑުގައި އޮތީ އަންހެން ކުއްޖެއްކަން އަންގައިދޭ ނިޝާނެއް ކަމަށް ބައެއް މީހުން ބުނެ އެވެ.\nލޭމައްޗަށް ދިއުމުގެ މައްސަލަ އިތުރަށް ގޯސްވަނީ\nލޭމައްޗަށް ދިއުމުގެ މައްސަލަ ކުރިމަތިވާ މީހުންގެ އަދަދު މުޅި ދުނިޔޭގައި ވެސް ބޮޑުވަމުން އަންނަ ކަމަށާއި އެ މައްސަލާގައި މަރުވާ މީހުންގެ އަދަދު ވެސް އިތުރުވެއްޖެ ކަމަށް އާ ދިރާސާއެއްގައި ބުނެފި އެވެ.\nލޭމައްޗަށް ދާ ނަމަ ނަފްސާނީ މައްސަލަތަކެއް ޖެހިދާނެ\nލޭމައްޗަށް ދިއުމުން، ހަނދާނާ ގުޅުން ހުރި ކަންކަން އޮޅުންބޮޅުން ވުމާއި މީހާގެ މިޒާޖު އަވަސް އަވަހަށް ބަދަލުވުމާއި ކަންކަމުގައި ގޮތް ކަނޑައެޅުމުގައި އެކަށީގެން ނުވާ ސަބަބުތަކަށް ބެލުން ފަދަ ކަންކަމުގެ ތެރެއަށް މީހާ ގެންދާ ނަފްސާނީ ބައްޔެއް ކަމަށްވާ ޑިމެންޝާ އަށް މަގު ފަހިކުރުވާ ކަމަށް އެމެރިކަން ހާޓް އެސޯސިއޭޝަން އިން އިންޒާރު...\nހަކުރު ހުއްޓާލާތާ ނުވަ ދުވަހުން ތަފާތު ފެނޭ\nހަކުރު ބޭނުންކުރުން ހުއްޓާލާތާ އެންމެ ނުވަ ދުވަސް ތެރޭ ހަށިގަނޑުން ރަނގަޅު ބަދަލުތައް ފެންނަން ފަށާ ކަމަށް އާ ދިރާސާއެއްގައި ބުނެފި އެވެ.\nލޭމައްޗަށް ދިއުން ކޮންޓްރޯލްކުރަން އާ ގޮތެއް ހޯދައިފި\nލޭ މައްޗަށް ދިއުން ކަރު ތެރޭގެ ކުޑަ އޮޕަރޭޝަނަކުން ހުއްޓުވިދާނެ ކަމަށް އިނގިރޭސި ވިލާތުގެ ސައިންސްވެރިން ބުނެފި އެވެ.\nނިދި އަޔަސް ނުނިދޭ ނަމަ ލޭގެ ޕްރެޝަރު ޗެކްކުރޭ\nމެންދުރުފަސް ވާއިރު މާބޮޑަށް ވަރުބަލިވެ އިރު އޮއްސުމާ އެކު ނިދަން ބޭނުންވާ ފިރިހެނުންނަށް ހިތުގެ މައްސަލަތައް ޖެހުމުގެ ނުރައްކާ އޮންނަ ކަމަށް ޖަޕާނުން ކުރި ދިރާސާއަކުން ވަނީ ހާމަވެފަ އެވެ. މި ދިރާސާ ބުނާ ގޮތުގައި އިރު އޮއްސުމާ އެކު ނިދި އައިސް، ލޯ ހުޅުވައިގެން އިންނަން އުނދަގޫ ފިރިހެނުންނާއި ޓީވީ ބަލަން އިށީންނައިރަށް...\nލޭމައްޗަށް ދިއުން ފަގީރު ގައުމުތަކުގައި އިތުރުވަނީ\nލޭމައްޗަށް ދިއުމުގެ މައްސަލަ މިހާރު އެންމެ ބޮޑުވެފައި ވަނީ މުއްސަނދި ގައުމުތަކުގައި ނޫން ކަމަށާއި ފަގީރު އަދި މެދުފަންތީގެ އާމްދަނީ ލިބޭ ގައުމުތަކުގައި ކަމަށް ސާކިއުލޭޝަން ޖާނަލް އިން ކުރި ދިރާސާއަކުން ހާމަވެއްޖެ އެވެ.\nއެއާޕޯޓާ ކައިރީގައި އުޅޭ ނަމަ ލޭމައްޗަށް ހިނގައިދާނެ\nއެއާޕޯޓަކާ ކައިރީގައި އުޅުމަކީ ހަމައެކަނި ކަންފަތަށް ބާރުކުރާ ކަމެއް ނޫން ކަމަށާއި އެއީ ހިތަށް ވެސް ބާރު ބޮޑުވާ ކަމެއްގެ ގޮތުގައި އާ ދިރާސާއަކުން ފާހަގަވެއްޖެ އެވެ.\nޗެރީ ޖޫހުން ތިން ގަޑިއިރު ތެރޭ ލޭގެ ޕްރެޝަރު ދަށްކޮށްލާ\nރަހަ މީރު ޗެރީ އަކީ ސިއްހީ ގޮތުން ވެސް ފައިދާ ބޮޑު އެއްޗެކެވެ. އެކި ބަލިތަކާ ދެކޮޅަށް އަދި ހަށިގަނޑުގެ ނިޒާމު ހަމަ މަގުގައި ބެހެއްޓުމަށް ޗެރީ އަކީ ރަނގަޅު އެއްޗެކެވެ.


SunOnline: Fathuruverikan feshen vaairah China ge Travel trade in thamreenu kuranee\nފަތުރުވެރިކަން ފެށެންވާއިރަށް ޗައިނާގެ ޓްރެވަލް ޓްރޭޑުން ތަމްރީނު ކުރަނީ\n22 May 2020, 21:07\nފަތުރުވެރިންތަކެއް ވީއައިއޭގައި -- ސަން ފޮޓޯ: ފަޔާޒު މޫސާ\nކޮވިޑް19 އަށް ފަހު ރާއްޖޭގެ ފަތުރުވެރިކަން އަލުން ހުޅުވާލުމުގެެ ކުރިން ޗައިނާ ޓްރެވަލް ޓްރޭޑުން ތަމްރީނު ކުރުމަށް ހާއްސަ ވެބިނާ އެއް ފަށައިފިއެވެ.\nއެމްއެމްޕީއާރުސީ އިން ބުނީ ރާއްޖެ އަކީ ޗަައިނާގެ ފަތުރުވެރިން ޗުއްޓީ ހޭދަކުރުމަށް އެންމެ އެކަށޭނަ މަންޒިލުގެ ގޮތުގައި ޕްރޮމޯޓު ކުރުމަށް 10 މަސްދުވަހުގެ މުއްދަތަށް ކުރިއަށްގެންދާ މި ވެބިނާ އަކީ ޗައިނާގެ ފަތުރުވެރިންގެ ހަނދާނުގައި ރާއްޖެ ބޭއްވުމަށާއި ރާއްޖެއަކީ އެހެން ވާދަވެރި މަންޒިލުތަކަށްވުރެ ޗައިނާ ފަތުރުވެރިން ޗުއްޓީ ހޭދަކުރުމަށް އެންމެ އެކަށީގެންވާ މަންޒިލުގެ ގޮތުގައި ޕްރޮމޯޓު ކުރުމަށް ކުރިއަށްގެންދާ ހަރަކާތެއް ކަމަށެވެ.\nފާއިތުވި އަށް އަހަރަށް ބަލާއިރު ރާއްޖެއަށް އެންމެ ގިނަ ފަތުރުވެރިން އައިސްފައިވަނީ ޗައިނާ އިންނެވެ.\nއެމްއެމްޕީއާރުސީ އިން ބުނީ ވެބިނާގެ ފުރަތަމަ ސެޝަންގައި ޗައިނާގެ 550 އަށްވުރެ ޓްރެވަލް ޓްރޭޑަރުން ބައިވެރިވި ކަމަށެވެ. މި ވެބިނާ ކުރިއަށްގެންދަނީ ޗައިނާ ބަހުންނެވެ. ވެބިނާގައި ރާއްޖޭގެ ފަތުރުވެރިކަމުގެ މިހާރުގެ ހާލަތާއި ރާއްޖެއާއި ގުޅޭ އިތުރު ވާހަކަތައް ހިއްސާ ކޮށްފައިވާނެ ކަމަށް އެމްއެމްޕީއާރުސީ އިން ބުންޏެވެ.\nއެމްއެމްޕީއާރުސީ އިން ބުނީ މި ވެބިނާ ސެޝަންތަކަކީ ވީހާވެސްގިނަ ފަރާތްތަކުން ޝައުގުވެރިވާނެފަދަ ސެޝަންތަކަށް ހެދުމަށް ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުގެ ތެރެއިން ޝައުގުވެރިކަން ފާޅުކުރި 17 ފަރާތެއްގެ ޕްރޮޕަޓީސްތަކާ ގުޅޭ މައުލޫމާތު ވެބިނާގެ ބައިވެރިންނާ ހިއްސާކުރުމަށް ފުރުސަތު ދޭން ނިންމާފައިވާ ކަމަށެވެ.\nކޮވިޑް19 ގެ ސަބަބުން ރާއްޖޭގެ ފަތުރުވެރިކަން ހުއްޓިފައިވާއިރު މިހާލުގެ ހާލަތުން އަރައިގަނެ އަލުން ފަތުރުވެރިކަން ފަށަންވާއިރަށް ރާއްޖެ އަންނަ ޓުއަރިސްޓުންނަށް ރާއްޖެ އިޝްތިހާރު ކުރުމަށް ޑިޖިޓަލް ޕްރޮމޯޓިންގެ ބައި އެމްއެމްޕީއާރުސީ އން ވަނީ ވަރުގަދަކޮށްފައެވެ.\nއެމްއެމްޕީއާރުސީ އިން ލަފާކުރާގޮތުގައި ހާލަތު ރަނގަޅުވެ ރާއްޖެ އަލުން ފަތުރުވެރިކަމަށް ހުޅުވާލާއިރު އެންމެ ފުރަތަމަ ފަތުރުވެރން އަންނަނ އެއް ގައުމަކީ ޗައިނާއަށް ވާނެއެވެ.\nކޮވިޑާ ގުޅިގެން ޗައިނާ މާކެޓުން މީހުން ގެނައުން ހުއްޓާލުމާއި ހަމައަށް އެ ގައުމުން 31،744 މީހުން ވަނީ ރާއްޖެ ޒިޔާރަތް ކޮށްފައެވެ. މިއީ މިދިޔަ އަހަރާ އަޅާބަލާއިރު 23 ޕަސެންޓުގެ ކުރިއެރުމެކެވެ.


އެމްޑީޕީއަށްޓަކައި ބޭރުގައި މަޑުކޮށްލައްވަންޖެހޭނީ ރައީސް ނަޝީދު, ފައްޔާޒެއް ނޫން! : އަލްހާން – DhiDaily\nއެމްޑީޕީއަށްޓަކައި ބޭރުގައި މަޑުކޮށްލައްވަންޖެހޭނީ ރައީސް ނަޝީދު, ފައްޔާޒެއް ނޫން! : އަލްހާން\nއެމްޑީޕީއަށްޓަކައި ބޭރުގައި މަޑުކޮށްލައްވަންޖެހޭނީ ކުރީގެ ރައީސް އަދި އެމްޑީޕީގެ ރައީސް މުޙައްމަދު ނަޝީދުކަމަށް އެ މަނިކުފާނު އަރިހުގައި ކުރިން އިސްކޮށް މަސައްކަތްކުރެއްވި އަލްހާން ފަހުމީ ވިދާޅުވެއްޖެއެވެ.\nއަލްހާން ފަހުމީ މިހެން ވިދާޅުވީ އިކޮނޮމިކް މިނިސްޓަރު އަލްއުސްތާޛު ފައްޔާޒް އިސްމާޢީލްގެ އިތުބާރުނެތްކަމުގެ މައްސަލަ އެމްޑީޕީގެ ޤައުމީ މަޖިލީހަށް ހުށަހެޅުއްވުމުގެ މަސައްކަތް ކުރައްވަން ރައީސް ނަޝީދު ފެއްޓެވުމާއި ގުޅިގެންނެވެ.\nމި ގޮތުން އެމްޑީޕީގެ ޤައުމީ މަޖިލީހުގެ ވަޓްސްއެޕް ގްރޫޕުގައި ރައީސް ނަޝީދު ވިދާޅުވީ ފައްޔާޒާއި ދެކޮޅަށް 30 ސޮއި ލިބިލައްވާފައިވާކަމަށާއި އިތުރު 05 ސޮއި ހޯއްދަވައި 35 ސޮއި ހަމަކުރެއްވުމަށްފަހު ރައީސް އިބްރާހިމް މުޙައްމަދު ޞާލިޙަށާއި އެމްޑީޕީގެ ޤައުމީ މަޖިލީހަށް މައްސަލަ ހުށަހަޅުއްވަން ނިންމާަވާފައިވާކަމަށެވެ. އަދި މިނިސްޓަރު ފައްޔާޒް ވެސް ޕާޓީއަށްޓަކައި ދުވަސްކޮޅަކު ބޭރުގައި މަޑުކުރެއްވަން އެދިވަޑައިގަންނަވާކަމަށް ވިދާޅުވެފައިވެއެވެ.\nރައީސް ނަޝީދުގެ މި ވާހަކަތަކަށް ރައްދުދެއްވައި އަލްހާން ވިދާޅުވީ އެމްޑީޕީއަށްޓަކައި ބޭރުގައި މަޑުކޮށްލައްވަންޖެހޭނީ ރައީސް ނަޝީދު ކަމަށެވެ. އަދި އެ ޕާޓީގެ ލީޑަރޝިޕުން ފެއަށް ޖައްސާލަންޖެހެނީ ރައީސް ނަޝީދުކަމަށާއި ޕާޓީން ފެއަށް ޖެހިވަޑައިގަންނަވާނީ މިނިސްޓަރު ފައްޔާޒެއް ނޫންކަމަށެވެ.\nދާދި ފަހަކަށްއައިސް އަލްހާން ގެންދަވަނީ އެމްޑީޕީއަށާއި ރައީސް ނަޝީދަށް ފާޅުގައި ފާޑު ކިޔުއްވަމުންނެވެ. މި ގޮތުން އަލްހާން ކުރެއްވި އެހެން ޓްވީޓެއްގައި ވަނީ\nއެމްޑީޕީއަށް މެޖޯރިޓީ ގެއްލުނީކަމަށާއި މިހާރު އޮތީ މެޖޯރިޓީ ފަޅިފަޅިއަށް ފެޅިފައިކަމަށް ވިދާޅުވެފައެވެ. އަދި\nއެމްޑީޕީގެ އެތެރޭގެ ސިޔާސީ ކޯޅުން ބޮޑުވެގެން އުޅެނީ ރައީސް ނަޝީދު “ބޮޑުވަޒީރުކަން“ ބޭނުންފުޅުވާތީކަމަށް ވެސް އަލްހާން ވިދާޅުވެފައިވެއެވެ.


BREAKING: China Lab In Covid Leak Eh Nuwey - WHO - Vaguthu\nޗައިނާގެ ލެބްއިން ކޮވިޑް ލީކެއް ނުވޭ - ޑަބްލިވްއެޗްއޯ\nކޮވިޑް-19 ލީކް ވެފައި ވަނީ ޗައިނާގެ ލެބަކުން ކަމަށް ނުބެލެވޭ ކަމަށް ދުނިޔޭގެ ސިއްހަތި ޖަމިއްޔާ (ޑަބްލިވްއެޗްއޯ)ގެ ތަޖުރިބާކާރުން ބުނެފިއެވެ.\nގިނަ ބަޔަކު ވައިރަސް ލީކުވެފައިވަނީ ޗައިނާގެ ލެބަކުން ކަމަށް ބުނެފައިވާތީ ޑަބްލިވްއެޗްއޯގެ ތަޖުރިބާކާރުންގެ ޓީމަކުން ވަނީ އެގައުމަށް ގޮސް ވައިރަސް ފެތުރެން މެދުވެރިވި ގޮތް ބަލައި ތަހުގީގު ކޮށްފައެވެ. މި ތަހުގީގު ތެރެއިން އެ ޓީމުން ބުނެފައިވަނީ ވައިރަސް ލީކުވެފައިވަނީ ލެބަކުން ކަމަށް ބުނަން އެއީ ވަރަށް ދަތި ކަމަށެވެ.\nއެކަން އެގޮތަށް ވުމާއި ގުޅިގެން އެ ޓީމުގެ ލީޑަރު ޕީޓަރ އެމްބަރަކް ބުނެފައިވަނީ ބަލި އެގައުމަށް އެތެރެވެފައިވަނީ ފިނިކުރި މަހުން ކަމަށް ބެލެވޭ މައްސަލަ އިތުރަށް ތަހުގީގު ކުރަން ޖެހޭ ކަމަށެވެ. އެއީ މީގެ ކުރިން ބަލި އެންމެ ފުރަތަމަ ފެނިފައިވަނީ ވުހާންގެ މާރުކޭޓަކުން ކަމަށްވާތީއެވެ.\nއޭނާ ވަނީ ވުހާން ނުވަތަ ޗަައިނާގެ އެއްވެސް ހިސާބެއްގައި 2019 ވަނަ އަހަރުގެ ޑިސެމްބަރު މަހުގެ ކުރިން ވައިރަސް ފެތުރިފައިވާ ކަމުގެ އެއްވެސް ހެއްކެއް ފެންނާކަށް ނެތް ކަމަށް ބުނެފައެވެ. އޭނާ ބުނީ، އޭގެ ކުރިން ދުނިޔޭގެ އެހެން ހިސާބުތަކުގައި އެ ވައިރަސް ފެތުރުނު ކަމަށެވެ.\nމިކަމާއި ގުޅިގެން ޗައިނާގެ ވުހާން ސިޓީގެ ތަޖުރިބާކާރުންގެ ޓީމުގެ އިސްވެރިޔާ ލިއަން ވިނިއަން ބުނެފައިވަނީ ކޮވިޑް-19 ފެތުރެން ފަށާފައިވަނީ ޖަނަވާރުންގެ ފަރާތުން ކަމަށް ބެލެވިފައިވީނަމަވެސް، އަސްލު ބަލި ފެތުރެން ފަށާފައިވަނީ ކިހިނެތްކަން އަދި އެނގިފައި ނުވާ ކަމަށެވެ.\nއެގޮތުން އޭނާ ބުނީ، ފިނި ކޮށްފައި ހުންނަ ތަކެތީގައި ގިނަ ދުވަހަށް އެ ވައިރަސް ހުރުމުގެ ފުރުސަތު ބޮޑު ކަމަށާއި އެހެން ކަމުން ޗައިނާއިން ބަލި ފެނިފައިވަނި އެގައުމަށް އެތެރެކޮށްފައިވާ ތަކެތިން ކަމަށް ބެލެވޭ ކަމަށެވެ.\nޗައިނާގައި 2009 ވަނަ އަހަރުން ފެށިގެން މަސައްކަތް ކުރަމުން އަންނަ ޑަބްލިވްއެޗްއޯގެ ތަޖުރިބާކާރެއް ކަމަށްވާ ބެން އެމްބަރަކް ބުނެފައިވަނީ ވައިރަސް ފުރަތަމަ ފެތުރެން ފަށާފައިވަނީ ޗައިނާގެ ވުހާން ސިޓީން ކަމަށް ބުނެ އެކަމަށް ބާރުދޭ ވަރުގެ ހެއްކެއް މިހާތަނަށް އަދި ލިބިފައި ނުވާ ކަމަށެވެ.


Amazon Rain forest andhamunadhaa than feni ethabayaku kanbdovun falhukuranee\nސައޮ ޕައޮލޯގެ ރޭތައްދުވާލެއްފަދައިން ދިއްލިފައިވާ އެމޭޒަން ރެއިންފޮރެސްޓް އަނދާ އަޅިއަށް ހަދަމުންދާ އަލިފަންގަނޑު ޖައްވުން ފެންނަމުންއެބަދެއެވެ.\nވޯލްޑް މީޓެރެއޮލޮޖިކަލް އޯގަނައިޒޭޝަންގެ ތަފާސް ހިސާބުތަކުންދައްކާގޮތުގައި ބްރެޒިލްގެ އުތުރުގައި އޮންނަ އެމޭޒަން ޖަންގަލީގައި އަނދަމުންދާ އަލިފާނުގެ ސަބަބުން ފެތުރިފައިވާ ދުންގަނޑު ވަނީއެތައްހާސް މޭލަށް ހުރަސްކޮށް ރިއޯޑެ ޖެނެރިއޯ އާހަމައަށް ދަތުރުކޮށްފައެވެ.\nމިދިޔަ ހޯމަދުވަހުގެ މެންދުރުފަހު ސައޮ ޕައުލޯގައި ނަގާފައިވާ ފޮޓޯތަކުުންދައްކަނީ 1700މޭލު ކަޑައްތުކޮށް ދަތުރުކޮށްފައިވާ ގަދަ ދުންގަނޑާއި އެކީ މުޅިއެސިޓީ ކަޅުއަނދިރީގައިވާތަނެވެ. ބްރެޒިލްގެ ސްޕޭސް ރިސާޗް ސެންޓަރ އިން ބުނާގޮތުގައ، މިއަހަރު ފެށުނުފަހުން 72000 އަލިފާންގަނޑު ރޯވެފައިވާއިރު މިދިޔަ ބުރާސްފަތި ދުވަހުން ފެށިގެން މިއަދާހަމައަށް 9500 އަށްވުރެ ގިނަ ގަދަ އަލިފާންގަނޑު ވަނީ އެމޭޒަން ޖަންގަލީގައި ރޯވެފައެވެ. އަދި ހަމަ އެހެންމެ މިދިޔަ އަހަރުގެ މެދާހަމައިން ޖަންގަލީގައި ރޯވާ އަދަދު %83 މައްޗަށް ގޮސްފައިވާކަމަށް ވެސް އެސެންޓަރ އިން މައުލޫމާތު ދެއެވެ.\nދުންގަނޑުގެ ސަބަބުން ބްރެޒިލްގެ އުތުރުގެ ހިސާބެއް ކަމަށްވާ ރޯރައިމާ މުޅިން އަނދިރީގައިވާއިރު، އެމޭޒޯނަސް ގައިވަނީ މިހާރު ކުއްލިހަލަތުވެސް އިއުލާންކޮށްފައެވެ.\nތިމާވެށީގެ ހައްގުތަކަށް ވަކާލާތު ކުރައްވާ ބައެއް މީހުން ވަނީ އެމެޒޯންގައި ރިކޯޑު އަދަދަކަށް ހިނގާ އަލިފާނުގެ ހާދިސާތައް އިތުރުވެފައިވަނީ ސަރުކާރުގެ އަމަލުތަކުގެ ސަބަބުން ކަމަށް ތުހުމަތުކޮށްފައެވެ. އެމީހުން ވަނީ އެމެޒޯންއިން ގަސްގަހާގެހި ކެނޑުމަށް ދަނޑުވެރިކަން ކުރާ ފަރާތްތަކާއި އެފަދަ އެހެން ފަރާތްތަކުން ހިތްވަރު ދިނުމުގެ ސަބަބުން ދަނޑުވެރިން ގަސްދުގައި އެސަރަހައްދުގައި ހުޅުޖަހަނީކަމަށްވެސް ތުހުމަތުކޮށްފައެވެ.\nއެމެޒޯން ރެއިންފޮރެސްޓަކީ ދުނިޔެ ހޫނުވުން ދުރުކޮށްދިނުމުގައި މުހިއްމު ދައުރެއް އަދާކުރާ ސަރަހައްދަކަށްވާއިރު ދުނިޔެއަށް ބޭނުންވާ 20 އިންސައްތަ އޮކްސިޖަން އުފައްދަނީ އެ ސަރަހައްދުންނެވެ.\nއެމެޒޯން ރެއިންފޮރެސްޓް އަނދަމުންދާތީ ފްރާންސްގެ ރައީސްވެސް ވަނީ މިއީ ބައިނަލްއަގްވާމީ ކާރިސާއެއްކަމަށް ބުނެ ކަންބޮޑުވުން ފާޅުކުރައްވާފައެވެ. މީގެ އިތުރުން ބޮލީވުޑްގެ މަޝްހޫރުތަރި ރިތިކް ރޯޝަންވެސް ވަނީ އެމޭޒަން ޖަންގަލި އަނދަމުންދާ މަންޒަރުފެނި އެކަމާކަންބޮޑުވުން ފާޅުކޮށް ޓްވީޓްކޮށްފައެވެ.\nއެމޭޒަން ޖަންގަލީގައި އަލިފާން ރޯވަމުން ދާތާ ދެ ހަފްތާ ވެއްޖެ


REPORT: Inthigaalee insaafah goas feshumeh!\nއެމްޑީޕީގެ ވެރިކަން ވެއްޓުމާ ދެކޮޅަށް 08 ފެބްރުއަރީ 2012 ގައި މަގުމައްޗަށް ނުކުމެ މުޒާހަރާކުރި މީހުންނާއި ސަލާމަތީ ބާރުތަކާއެކު ވަނީ ބޮޑެތި ކުރިމަތިލުން ހިނގައި، އެތައް ބަޔަކަށް އަނިޔާ ލިބިފައި. -- ފައިލް ފޮޓޯ: އޭޕީ\nރާއްޖޭގައި ލާއިންސާނީ އަމަލުތަކާއި އަސާސީ ހައްގުތައް ގެއްލޭ ގޮތަށް ހިންގާފައިވާ އަމަލުތައް ބަލައި، އިންސާފު ހޯދައި ދިނުމަކީ އަބަދުވެސް ސުވާލު މާކެއްގެ ތެރޭގައި އޮތް މި ސަރުކާރުގެ ރިޔާސީ ވައުދެކެވެ. އެ ވައުދަށް އިތުރަށް ހިޔަނި އެޅުނީ، ގިނަ ބަޔަކު އެންމެ ފުރަތަމަ ދުވަހުން ފެށިގެން ތުހުމަތުކުރި ގޮތަށް، އިންތިގާލީ އިންސާފުގެ ނަމުގައި އެ ބިލު ފަރުމާކުރި އިރު އިންސާފު ހޯދައިދެވޭ މުއްދަތު ކަނޑައެޅި ގޮތުންނެވެ.\nސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީ ކޮންޓްރޯލް ކުރާ ރައްޔިތުންގެ މަޖިލީހުގެ ތަޅުމާ ހަމައަށް އެ ބިލު އައިރު، ބޭނުމެއްގެ ގޮތުގައި ހިމަނާފައި އޮތީ، ޖެނުއަރީ 2012 އިން ފެށިގެން 17 ނޮވެމްބަރު 2018 ގެ ނިޔަލަށް ނިޒާމީ ސިފައެއްގައި ރޭވިގެން، ދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއެއްގެ ފުށުން، ރައްޔިތުންގެ އިންސާނީ ހައްގުތަކާއި އަސާސީ މިނިވަންކަމާ ހިލާފަށް ހިންގާފައިވާ ބޮޑެތި އަމަލުތައް ބެލުމެވެ.\nއަދި އެފަދަ ކަންކަމުގެ ސަބަބުން އަނިޔާ ލިބިފައިވާ ފަރާތްތަކަށް އިންސާފު ހޯދައިދިނުމަށްޓަކައި ގާނޫނީ އޮނިގަނޑެއް އެކުވާލުން ކަމަށް ބިލުގައި ބުނެފައިވެ އެވެ.\nގާނޫނުގައި އޭރު ބަޔާންކޮށްފައި އޮތް މުއްދަތަކީ އެމްޑީޕީގެ ފުރަތަމަ ސަަރުކާރު ކަމުގައިވާ ކުރީގެ ރައީސް މުހައްމަދު ނަޝީދުގެ ވެރިކަން ނިމުމަށް ފަހު އަލުން އެ ޕާޓީއަށް ވެރިކަން ލިބި، ރައީސް އިބްރާހިމް މުހައްމަދު ސޯލިހު ރައީސް ކަމާ ހަވާލުވެވަޑައިގަތުމާ ހަމައަށް ހިނގައި ދިޔަ މުއްދަތެވެ.\nނަމަވެސް، އެ ބިލަށް ހިޔާލު ހޯދަން ބޭއްވި ބައްދަލުވުންތަކުގައި އަމިއްލަ ޖަމާއަތްތަކާއި އާއްމުންގެ ތެރެއިންވެސް ގިނަ ބަޔަކު ވަނީ އިންސާފު ހޯދައިދޭ މުއްދަތާ ގުޅޭގޮތުން ކަންބޮޑުވުންތައް ބަންޑުންވެގެންދިއަ އެވެ.\nގިނަ ބައެއްގެ ނަޒަރުގައި މި ބިލަކީ ސީދާ އެމްޑީޕީ ސަޕޯޓަރުންގެ ބިލެކެވެ. ދެހާސް ބާރަ ވަނަ އަހަރު އޭރުގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ވެރިކަން ވެއްޓުނު ދުވަހު ހިނގާ ދިޔަ ކަންތައްތަކުގެ ތެރެއިން ބަދަލު ނަގައިދޭ މަގެވެ. އިންސާފުގެ ނަމުގައި "ބަޣާވާތް" ކުރި މީހުނަށް އަދަބު ދޭން ތޫނުކުރި ހަތިޔާރެވެ. "އިންސާފު" ހޯދައިދޭ މުއްދަތު އޮތް ގޮތުންވެސް އެ ހުރިހާ ތުހުމަތުތަކަކަށް ބާރު ލިބުނެވެ.\nއިންސާފުގެ މުއްދަތު ފުރަތަމަ ޖުމްހޫރިއްޔާއާ ހަމައަށް\nއެ ކަންބޮޑުވުންތަކާ ގުޅިގެން، މަޖިލީހުން ވަނީ އެ މުއްދަތު ޖެނުއަރީ 1، 1953 އިން ފެށިގެން މި ސަރުކާރު ވުޖޫދުވި ދުވަހާ ހަމައަށް އިންސާފު ހޯދައިދެވޭ މުއްދަތު އިތުރުކޮށްފަ އެވެ. އެހެން ގޮތަކަށް ބުނަނީނަމަ، ރާއްޖޭގައި ހިންގާފައިވާ ލާއިންސާނީ އަމަލުތަކާއި އަސާސީ ހައްގުތައް ގެއްލޭ ގޮތަށް ހިންގާފައިވާ އަމަލުތައް ބަލައި، އިންސާފު ހޯދައިދެވޭ މުއްދަތު ރާއްޖޭގެ ފުރަތަމަ ޖުމްހޫރިއްޔާ އުފެދުނު އަހަރަށް ދައްމާލީ އެވެ. އިންތިގާލީ އިންސާފު ހަމައެކަނި އެމްޑީޕީއަށް ނިސްބަތް ނުކުރެވޭ މިންވަރަށެވެ.\nއިންތިގާލީ އިންސާފުގެ މައިގަނޑު މަގުސަދު\nނިޒާމީ ސިފައެއްގައި ރޭވިގެން، ދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއަކު، ރައްޔިތުންގެ އިންސާނީ ހައްގުތަކާއި އަސާސީ މިނިވަންކަމާ ހިލާފަށް ހިންގާފައިވާ އަމަލުތައް ބަލައި، ތަހުގީގުކޮށް، ހަގީގަތް ހާމަކޮށް، އެފަދަ ކަންކަމުގެ ސަބަބުން އަނިޔާ ލިބިފައިވާ ފަރާތްތަކަށް މި ގާނޫނުގެ ދަށުން ފޯރުކޮށްދޭ ހައްލުތައް މެދުވެރިކޮށް އިންސާފު ހޯދައިދިނުމުގެ ނިޒާމެއް އެކަށައެޅުން\nއެމްޑީޕީގެ ސާފު އަގުލަބިއްޔަތު އޮންނަ މަޖިލީހުން ފާސްކޮށް، މިދިއަ ޑިސެމްބަރު ރައީސް އިބްރާހިމް މުހައްމަދު ސޯލިހު ތަސްދީގު ކުރެއްވުމާއެކު އެ ބިލު މިހާރު ވަނީ ގާނޫނަކަށްވެފަ އެވެ. އިންތިގާލީ އިންސާފުގެ އަތް ފޯރައި 65 އަހަރުގެ މާޒީގައި، ދައުލަތުން ބޭއިންސާފުވެފައިވާ މީހުންގެ ލިސްޓު އިންތިހާއަށް ދިގުވާނެކަމީ އެއްވެސް މީހަކު ދެބަސްވާނެކަމެއް ނޫނެވެ. ނުހައްގުން ޖަލަށްލެވި، އަސާސީ މިނިވަންކަމާއި ހައްގުތައް ގެއްލި، މުޅި ދިރިއުޅުން ބަރުބާދުވެފައިވާ އެތައް ބަޔަކު ހިމެނޭ ގޮތަށެވެ.\nނަމަވެސް، އެ ބިލު ފަރުމާކޮށްފައިވާ ގޮތުން، އޭގެން ކޮންމެ މައްސަލައަކީ ގާނޫނުގެ އިހުތިސާސް ތެރެއަށް ވަންނަ މައްސަލައެއް ނޫނެވެ. އެ ގާނޫނުން އިންސާފު ލިބޭނެކަމަށް އުއްމީދުއޮތީ، ވަރަށް މުހިއްމު ޝަރުތުތަކެއް ހަމަވާނަމަ އެވެ.\nނިޒާމީ ސިފައެއްގައި ރޭވިގެން ހިންގާ އަމަލުތައް\nދައުލަތުގެ މުއައްސަސާއަކުން ނުވަތަ އެއިން ތަނެއްގެ އިސް ހިންގުންތެރިއެއްގެ ގޮތުގައި މަސައްކަތްކޮށްފައިވާ ނުވަތަ ކުރަމުންދާ ފަރާތަކުން، ނިޒާމީ ސިފައެއްގައި ރާވައިގެން ހިންގާފައިވާ އިންސާނީ ހައްގުތަކާއި އަސާސީ މިނިވަންކަން ނިގުޅައިގަތުމުގެ އަމަލުތަކަށެވެ\nއެހެން ގޮތަކަށް ބުނަނީނަމަ، ގާނޫނުގައި ބަޔާންކުރާ އެ މުއްދަތުގައި ކިތަންމެ ބޮޑު ދެރައެއް ލިބިފައިވާ މީހެއް ނަމަވެސް، އެކަމަކީ "ނިޒާމީ ސިފައެއް"ގައި ރޭވިގެން ހިންގާ އަމަލަކަށްވާންޖެހޭކަމަށް ގާނޫނުގައި އޮތީ ލާޒިމުކޮށްފަ އެވެ.\nއިންސާފު "މާނަ"ކުރުމުގެ ބާރު އޮމްބުޑްސްޕާސަންގެ އޮފީހަށް\nއޭގެ މާނައަކީ، އެ ގާނޫނުގެ ދަށުން "ނިޒާމީ ސިފަ"އަކަށް ފެތިގެން، ބަލާނީ ކޮން މައްސަލަތަކެއްކަން ކަނޑައަޅާނީ ސީދާ އެ އޮފީހުންނެވެ. އިންސާފާ ހަމައަށް ވާސިލުވުން ބިނާވެފައިއޮތީ އެންމެ ފުރަތަމަ، އޮމްބުޑްސްމަންގެ އޮފީހުގެ މާނަކުރުމުގެ މައްޗަށެވެ. ސަބަބަކީ، އެ އިބާރާތުގެ މާނަކުރުމުގެ ތެރެއަށް ވަންނާނީ ކޮން ކަންތައްތަކެއްކަން ގާނޫނުގައި ކަނޑައެޅިގެން ބަޔާންކޮށްފައި ނެތުމުންނެވެ.\nމައްސަލަތައް ބެލޭނެ ޝަރުތުތައް\nމީހެއްގެ ނުވަތަ ބައެއްގެ އިންސާނީ ހައްގެއް ނުވަތަ އަސާސީ މިނިވަންކަމެއް ނިގުޅައިގެންފައިވުން.\nއެ އަމަލު ހިންގާފައިވަނީ ދައުލަތުގެ މުއައްސަސާއަކުން ކަމަށްވުން، ނުވަތަ އެއިން ތަނެއްގެ އިސް ހިންގުންތެރިއެއްގެ ގޮތުގައި މަސައްކަތްކޮށްފައިވާ ނުވަތަ ކުރަމުންދާ ފަރާތަކުންކަމަށްވުން.\nހުށަހަޅާ ޝަކުވާގެ ހާދިސާ ހިނގާފައިވަނީ 1 ޖެނުއަރީ 1953 އިން ފެށިގެން 17 ނޮވެމްބަރު 2018 އާ ދެމެދު ކަމަށްވުން.\nއިންސާނީ ހައްގެއް ނުވަތަ އަސާސީ މިނިވަންކަމެއް ނިގުޅައިގެންފައިވަނީ ނިޒާމީ ސިފައެއްގައި ރާވައިގެން ހިންގި އަމަލެއްގެ ސަބަބުންކަމަށްވުން.\nސިޔާސީ ފިކުރު ބުރަވެފައި އޮންނަ ކޮޅަކުން، އެ ގާނޫނުގެ ދަށުން ބަލާނެކަމަށް ކުރަމުންދާ ލަފާކުރުންތައް ތަފާތުވާ މައިގަނޑު އެއް ސަބަބަކީވެސް އެއީ އެވެ.\nއެއް ބަޔަކަށް 2012 ވަނަ އަހަރުގެ "ބަޣާވާތް" މި ގާނޫނަށް ފުރިހަމައަށް ފެތެވެ. އެކަމުގައި ހައްގުތައް ގެއްލުނު ބަޔަކަށް އިންސާފުލިބި، އެކަމުގައި އިސްކޮށް ތިބި މީހުންނަށް އަދަބު ދެވޭނެ އެވެ. އޭގެ އަނެއް ކޮޅުން، އެ އަހަރު ވެރިކަން ވެއްޓުމުގެ ފެށުމުގެ ގޮތުގައި ގިނަ ބަޔަކަށް ގަބޫލުކުރެވޭ، ސިފައިން ނުކުމެ ގާޒީއެއް ހައްޔަރުކުރުން އެއީ "ނިޒާމީ ސިފަ"އެއްގެ މިންގަނޑު ފެށޭ ހިސާބެވެ.\nއިންތިގާލީ އިންސާފުގެ ވެރިންނަށް ހިޔަނި\nމިފަދަ އަރައިރުމުގެ ތެރެއިން، އޮމްބުޑްސްޕާސަންގެ އޮފީސްގެ ދައުރު އިތުރަށް މުހިއްމުވެ އެވެ.\nސަރުކާރުގެ އިސްބޭފުޅުން އެކި އެކި މަރުހަލާތަކުގައިވެސް ވިދާޅުވެފައިވާ ގޮތަށް، އޮފީހުގެ އެންމެ ބޮޑު މަސްއޫލިއްޔަތަކީ އަނިޔާ ލިބުނު ފަރާތާއި، އަނިޔާދިން ފަރާތް ސުލްހަކުރުވުމެވެ.\nއެކަން ކުރުމުގައި އަމަލުކުރާނެ ގަވާއިދެއް އޮމްބުޑްސްޕާސަންގެ އޮފީހުން ހަދަންޖެހޭއިރު، މީހެއްގެ މައްޗަށް ދައުވާ ކުރެވޭ ވަރަށް ހެކި ލިބުނަސް، ދައުވާކުރަން ފޮނުވަންވާނީ އަނިޔާ ލިބުނު ފަރާތާއި، އަނިޔާދިން ފަރާތް ސުލްހަކުރުވުމުގެ މަސައްކަތް ނާކާމިޔާބުވެއްޖެނަމަ އެވެ.\nސީދާ ގޮތުންނާއި ނުސީދާ ގޮތުން ލިބިފައިވާ ގެއްލުމަކަށް ބަދަލު ހޯދައިދިނުން ވެސް ފެށިގެން އަންނަނީ އެ އޮފީހާ ހިސާބުންނެވެ.\nކުރު ގޮތަކަށް ބުނަނީނަމަ، ގާނޫނުގައި ލިޔެފައި ހުރި މާއްދާތަކުން ފަރުވާ ހޯދައިދީ، ނަތީޖާއެއް ފެނުން ބިނާވަނީ އޮމްބުޑްސްޕާސަންގެ އޮފީހުގެ މައްޗަށެވެ.\nއެ ގާނޫނުގެ އެކި ހިސާބުތަކުގައި އެ އޮފީހަށް އައްޔަނުކުރާ ބަޔަކުވާންޖެހޭނީ ނުފޫޒުން އެއްކިބާވެ، އަދަލުވެރިކަމާއި އިންސާފުވެރި ބައެއްކަމަށް ހިމަނާފައިވަނީ އެހެންވެ އެވެ.\nނަމަވެސް، މިނިވަން މުއައްސަސާތަކަށް "ސިޔާސީ" މީހުން އައްޔަނުކުރާކަމުގެ ތުހުމަތު ސިލްސިލާއަށް އޮމްބުޑްސްޕާސަންގެ އޮފީސްވެސް މިހާރު ވަނީ އިތުރުވެގެންގޮސްފައި އެވެ. އިންތިގާލީ އިންސާފުގެ މަސައްކަތް އަދި ނުވެސް ފެށެނީސް، އެކަމަށް މިހާރުވެސް ވަނީ ހިޔަނި އެޅިފަ އެވެ. ގާނޫނުގައި ތަކުރާރުކޮށް ބޭނުންކޮށްފައިވާ މިނިވަންކަމާއި އަދުލުވެރި ފަދަ އިބާރާތްތަކާމެދު ފެންމަތިވެފައިވާ ސުވާލުތަކާއެކު އެވެ.\nމި މަހުގެ 15 ވަނަ ދުވަހު ޗީފް އޮމްބަޑްސްޕާސަންގެ މަގާމަށް ނ. މާފަރު އީޓުޖެހިގެ އަބްދުއްސަލާމް އާރިފް، އަދި އޮމްބަޑްސްޕާސަންގެ މަގާމަށް ގއ. ކަނޑުހުޅުދޫ ބްލޫރޯޒް ޖިހާދާ އަނީސްއާއި، ހ. ފެހިއާލާ މަރްޔަމް ލައިޒާ، ރައީސް ސޯލިހު އައްޔަނުކުރެއްވުމާއެކު ގިނަ ޝަކުވާތަކަކާއެކު އެ ގާނޫނުން ހާސިލުކުރަން ބޭނުންވާ މަގުސަދާމެދު މިހާރުވެސް ވަނީ ސުވާލު އުފައްދަން ފަށައިފަ އެވެ.\nޗީފް އޮމްބަޑްސްޕާސަން އަބްދުއްސަލާމް އާރިފަކީ ކުރިން ޓެކްސް އެޕީލް ޓްރައިބިއުނަލްގެ ނައިބު ރައީސްކަމުގެ މަގާމު ފުރުއްވާފައިވާ ބޭފުޅެއް ކަމަށާއި އެ މަނިކުފާނަކީ މެލޭޝިއާގެ އިންޓަނޭޝަނަލް އިސްލާމިކް ޔުނިވަރސިޓީ މެލޭޝިއާއިން މާސްޓާސް އޮފް ކޮމްޕެރެޓިވް ލޯސް ހާސިލުކުރައްވާފައިވާ ބޭފުޅެެއްކަމަށް ރައީސް އޮފީހުން އާއްމުކުރެއްވި ކުރި ސީވީގައިވެ އެވެ.\nއޮމްބަޑްސްޕާސަނުންގެ ޝަރުތުގެ މާއްދާ7(ށ)\nއޮމްބަޑްސްޕާސަނެއްގެ މަގާމަށް އައްޔަންކުރެވޭ ފަރާތަކީ، އިންސާނީ ހައްގަކާ ހިލާފު އަމަލެއް ހިންގުމުގައި އެއްވެސް ސިފައެއްގައި ބައިވެރިވެފައިވާ ނުވަތަ އެފަދަ ތުހުމަތެއް ރައްދުވެފައިވާ މީހެއް ކަމުގައިވެގެންނުވާނެ\nނަމަވެސް، ގިނަ ބަޔަކު ދަނީ، ޗީފް އޮމްބަޑްސްޕާސަން، ގާނޫނުގައި ބަޔާންކުރާ ޝަރުތުތައް ހަމަނުވާކަމަށް ބުނަމުންނެވެ. މިގޮތުން، މިދިޔަ އަހަރު ތެރޭގައި ބޮޑުފިނޮޅުގައި ހަދަމުންދިއަ ރިސޯޓެއްގައި މަސައްކަތް ކުރަމުންދިއަ ބިދޭސީންތަކަކަށް މުސާރަ ނުދީ، އެމީހުންގެ ހައްގުތަކަށް އަރައިގެންފައިވާ މައްސަލަ ބޮޑުވެގެންގޮސްފައިވާއިރު، އެ ބިދޭސީންނާ ދެކޮޅަށް އަބްދުއްސަލާމް ވަކީލުކަންކޮށްދެއްވި ކަމުގެ ތުހުމަތު ދަނީ ކުރަމުންނެވެ.\nމި ވަގުތު އޭނާއަކީ، ސިޔާސީ ޕާޓީއެއްގެ މެންބަރެއް ކަމުގައި ނުވި ނަމަވެސް، އޭނާ ވަނީ މިދިޔަ ރައްޔިތުންގެ މަޖިލީހުގެ އިންތިހާބުގައި އެމްޑީޕީގެ ޓިކެޓް ހޯއްދަވަން މަސައްކަތް ކުރައްވާފައިކަމީވެސް އަބްދުއްސަލާމަށް އަމާޒުވެފައިވާ ފާޑުކިއުމެކެވެ.\nސިޔާސީ ފިކުރުގެ ގޮތުން ބައިބައިވުން ބޮޑު ރާއްޖޭގައި، ސިޔާސީ ގޮތުން ވަކި ކޮޅަކަށް ބުރަވެފައިނުވާ މީހުން ވަރަށް މަދެވެ. ނުވަތަ އާބާދީ ކުޑަކަމުން، ސިޔާސީ މީހަކާ ކޮންމެވެސް އާއިލީ ގުޅުމެއް ނެތް މީހަކު ހޯދުމަކީ ވެސް ވަރަށް އުނދަގޫ ކަމެކެވެ.\nނަމަވެސް، މިހާ ފާޅުކަން ބޮޑުގޮތެއްގައި ސިޔާސީ ފިކުރު ފެންނަން އޮތް ބޭފުޅަކު، މިފަދަ މުހިއްމު މަސައްކަތެއް އިސްވެ ކުރެއްވުމަކީ، މުޅި އިންތިގާލީ އިންސާފުގެ މަރުހަލާއަށް ހިޔަނި އެޅޭނެ ނުވަތަ އަޅުވާނެ ކަމެކެވެ.\nއިންތިގާލީ އިންސާފުން މާޒީގެ ބޭއިންސާފުތަކަށް ޖަވާބުލިބި، ނަފުރަތާއި ރުޅިވެރިކަމާއި މާޔޫސްކަމުގެ ޒަމާންވީ ލަކުނުތައް ފިލުވާލައި، ހިތްތައް ސާފުވުމަކީ ހާސިލުކުރަން ބޭނުންވާ ނަތީޖާކަމަށް ސަރުކާރުގެ އެކި ބޭފުޅުން ތަކުރާރުކޮށް ގެންދަވަނީ ވިދާޅުވަމުންނެވެ.\nއެކަމަކު، އެފަދަ މަރުހަލާއަކަށް ވާސިލުވުމަށްޓަކައި، އެ މައްސަލަތައް ބަލައި، އިންސާފު ހޯދައިދޭން ތިބި މީހުންގެ ހިތްތައްވެސް ސާފުވާންޖެހެ އެވެ. ބެލޭ މައްސަލައެއް ނުވަތަ އެޅޭ ފިޔަވަޅަކާމެދު ފެށުމުގައިވެސް ސުވާލު އުފައްދާނެޖާގަ އޮތްނަމަ، މި ގާނޫނުން ހާސިލުވާނެ ނަތީޖާއެއްވެސް، ލިބޭނެ އިންސާފެއްވެސް އަދި ސާފުވާނެ ހިތެއްވެސް ނޯންނާނެ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ޖޭއެސްސީ ޝަރުއީ ދާއިރާ ޝަރުއީ ދާއިރާ ރިފޯމް ކުރުން އިންތިގާލީ އިންސާފު އޮމްބަޑްސްޕާސަންގެ އޮފީސް


Hurihaa gavaidhuthah vanee gazette kuran fonuvaafai: Zaha\nމިއަދުގެ ރައްޔިތުންގެ މަޖިލީހުގެ ޖަލްސާގައި ފިޝަރީޒް މިނިސްޓަރު ޒަހާ ވަހީދު މައުލޫމާތު ދެއްވަނީ. -- ފޮޓޯ: މަޖިލީހުގެ އިދާރާ\nމިދިއަ އަހަރުގެ ސެޕްޓެމްބަރު މަހު ވުޖޫދުވި މަސްވެރިކަމުގެ އާ ގާނޫނުގެ ދަށުން ހަދަންޖެހޭ ހުރިހާ ގަވައިދެއް ބަންޑާރަ ނައިބުގެ އޮފީސް މެދުވެރިކޮށް މިހާރު ގެޒެޓު ކުރަން ފޮނުވިފައިވާ ކަމަށް ފިޝަރީޒް މިނިސްޓަރު ޒަހާ ވަހީދު މިއަދު ވިދާޅުވެއްޖެ އެވެ.\nރ. މަޑުއްވަރީގައި އަޅާ އައިސްޕްލާންޓާ ގުޅޭ ގޮތުން ޖަވާބު ދެއްވަން މިއަދު މިނިސްޓަރު ރައްޔިތުންގެ މަޖިލީހަށް ވަޑައިގެންފައިވާއިރު، އެ ގަވައިދުތަކާ ގުޅޭގޮތުން މެންބަރަކު ކުރެއްވި ސުވާލަކަށް ޖަވާބު ދެއްވަމުން މިދިއަ މަހު 14 ވަނަ ދުވަހު އެ ގަވައިދުތައް ގެޒެޓް ކުރުމަށް ރައީސް އޮފީހަށް ފޮނުވާފައިވާ ކަމަށެވެ.\n"މިހާރު ކުރަމުންދާ މައްސަކަތަކީ އިދާރީ މަސައްކަތްތަކެއް ކަމުގައިވާތީ އެއީ މިނިސްޓްރީއާ ގުޅުންހުރި މަސައްކަތްތަކެއް ނޫން ކަމުގައި ދަންނަވަން،" ޒަހާ ވިދާޅުވި އެވެ.\nއަދި އޭގެ ފަހުން މަޖިލީހުގެ ރައީސް މުހައްމަދު ނަޝީދަށް މިނިސްޓަރު ޒަހާ ފޮނުއްވި ސިޓީއެއް މެދުވެރިކޮށް މަސްވެރިކަމުގެ ގާނޫނުގެ ދަށުން ހަދަން ޖެހޭ ހަ ގަވާއިދު އެކުލަވާލާއި ނިންމާފައިވާ ކަމަށާއި އޭޖީގެ އޮފީހަށް އެ ގަވާއިދުތައް ރިވިއުކުރަން ފޮނުވާފައިވާ ކަމަށް ވިދާޅުވެފައި ވެއެވެ.\nނަމަވެސް، މިހާތަނަށް އެ ގަވައިދުތައް ގެޒެޓުކޮށްފައި ނުވާއިރު، މިދިއަ ހަފުތާގައި ރައްޔިތުންގެ މަޖިލީހުގެ ރައީސް ވަނީ އެކަން ފާހަގަ ކުރައްވާފަ އެވެ.\nމިއަދުގެ ޖަލްސާގައި ޒަހާ ވިދާޅުވީ، މިހާތަނަށް ތިން ގަވައިދެއް ގެޒެޓް ކުރެވިފައިވާ ކަމަށެވެ. އެގޮތުން އިއްޔެގެ ވަގުތެއްގައި ދެ ގަވައިދެއް ގެޒެޓް ކުރެވުނު އިރު، މިދިއަ ޖެނުއަރީ މަހު އެއް ގަވައިދު ގެޒެޓް ކުރެވިފައިވާކަން ޒަހާ ފާހަގަ ކުރެއްވި އެވެ.\nރައްޔިތުންގެ މަޖިލިސް މަސްވެރިން ފިޝަރީޒް އެންޑް އެގްރިކަލްޗާ މިނިސްޓްރީ + އެމްއާރުއެމް ޒަހާ ވަހީދު


India Sifainge Veriyaa Raees Solih ge Arihah Ihthiraamuge Ziyaaratheh Kurahvaifi - Vaguthu\nއިންޑިއާ ސިފައިންގެ ވެރިޔާ އީސް ސޯލިހްގެ އަރިހަށް އިޙްތިރާމުގެ ޒިޔާރަތެއް ކުރައްވައިފި\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙުގެ އަރިހަށް އިންޑިއާގެ ސިފައިންގެ ވެރިޔާ ޖެނެރަލް ބިޕިން ރާވަތު، މިއަދު އިޙްތިރާމުގެ ޒިޔާރަތެއް ކުރައްވައިފިއެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ރައީސުލްޖުމްހޫރިއްޔާ ވަނީ އިންޑިޔާގެ ޗީފް އޮފް އާރމީ ސްޓާފްއާ، އެމަނިކުފާނުގެ ޑެލިގޭޝަނުން ރާއްޖެއަށް ޒިޔާރަތްކުރެއްވީތީ އުފާކުރައްވާކަމަށް ވިދާޅުވެ ޗީފް އޮފް އަރމީ އާއި ޑެލިގޭޝަނަށް ޝުކުރު އަދާކުރައްވާފައެވެ.\nއަދި މިބައްދަލުކުރެއްވުމުގައި ދެ ބޭފުޅުން ވަނީ ދެ ޤައުމުން އެންމެ އިސްކަންދޭ ކަންކަމާ ބެހޭގޮތުން މަޝްވަރާކުރައްވާފައެވެ.\nމި ބައްދަލުކުރެއްވުމުގައި ވާހަކަފުޅު ދައްކަވަމުން ރައީސް ވަނީ ދެޤައުމުގެ މެދުގައި އޮތް ގާތް އެކުވެރި ގުޅުން ފާހަގަކުރައްވާފައެވެ. އަދި ޚާއްޞަކޮށް އިންޑިޔާގެ ބޮޑުވަޒީރު ނަރަންދުރަ މޯދީގެ ޒަޢާމަތުގައި ރާއްޖެއާ އިންޑިޔާގެ ގުޅުން އިތުރަށް ބަދަހި ވެފައިވާ ކަމަށާއި އިންޑިޔާގެ ބޮޑުވަޒީރު ދާދިފަހުން ރާއްޖެއަށް ކުރެއްވި ފުރަމާނަ ދަތުރުފުޅަކީ މީގެ ހެއްކެއްކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމީގެ އިތުރުން ރައީސް ދެއްކެވި ވާހަކަފުޅުގައި، އިންޑިޔާކަނޑުގެ ސަލާމަތާއި ރައްކާތެރިކަން ކަށަވަރުކުރުމާއި، ނިރުބަވެރިކަމާ ދެކޮޅަށް ދެ ޤައުމު ގުޅިގެން ކުރަމުންގެންދާ މަސައްކަތްތައް ފާހަގަކުރައްވައި، ޚާއްޞަކޮށް ދިފާޢީ ކަންކަމާއި ސަލާމަތީ ކަންކަމުގައި އިނޑިޔާއިން ވެދެއްވާ އެހީތެރިކަން ފާހަގަކުރައްވައި އިންޑިޔާ ސަރުކާރަށް ޝުކުރު އަދާކުރެއްވިއެވެ.\nމި ބައްދަލުކުރެއްވުމުގައި އިންޑިއާގެ ޗީފް އޮފް އާރމީ ސްޓާފް ދެއްކެވި ވާހަކަފުޅުގައި، އެމަނިކުފާނާއި އެމަނިކުފާނުގެ އަރިހުގައި ވަޑައިގެންނެވި ޑެލިގޭޝަނަށް ރާއްޖެއިން ހޫނުމަރުޙަބާއެއް ވިދާޅުވެ، ބެހެއްޓެވި ގާތްކަމާއި އަދާކުރެއްވި މެހުމާންދާރީއަށްޓަކައި ދިވެހި ސަރުކާރާއި ރައީސުލްޖުމްހޫރިއްޔާއަށް ޝުކުރު އަދާކުރެއްވިއެވެ


Pennsylvania ge fandiyaaraku Trump ge massala beyru kollaifi | Mihaaru\nޕެންސިލްވޭނިއާގެ ކޮންވެންޝަން ސެންޓަރުގެ ބޭރުގައި ރިޕަބްލިކަން ޕާޓީގެ އިސް ބޭފުޅުން އަޑު އުފުލަނީ. --ފޮޓޯ:އޭއެފްޕީ\nޕެންސިލްވޭނިއާގެ ފަނޑިޔާރަކު ޓްރަމްޕުގެ މައްސަލަ ބޭރުކޮށްލައިފި\n22 ނޮވެމްބަރ 2020 - 13:05\nވޮޝިންޓަން (ނޮވެމްބަރު 22) - ޕޯސްޓުން ހުށަހެޅި އެތައް މިލިއަން ވޯޓެއް ބާތިލްކަމަށް ކަނޑައެޅުމަށް ރައީސް ޑޮނަލްޑް ޓްރަމްޕުގެ ކޭމްޕުން ހުށަހެޅި މައްސަލަ ޕެންސިލްވޭނިއާގެ ފަނޑިޔާރަކު ބޭރުކޮށްލައިފި އެވެ.\nފަނޑިޔާރު މެތިއު ބްރޭންގެ ނިންމެވުމާ ގުޅިގެން ޕެންސިލްވޭނިއާގެ ވޯޓުން ކުރި ހޯއްދެވީ ބައިޑަން ކަމަށް ކަނޑައަޅަން މިހާރު ވަނީ ފުރުސަތު ބޮޑުވެފަ އެވެ. ފަނޑިޔާރުގެ ނިންމުމުގައި ވަނީ އެންމެ މީހެއްގެ ކިބައިން ވެސް ވޯޓުލުމުގެ ހައްގު ނުގުޅައި ނުގަނެވޭނެ ކަމަށެވެ. ޕެންސިލްވޭނިއާ އިން ޓްރަމްޕަށް ވުރެ އިތުރަށް ބައިޑަން ވަނީ 80،000 ވޯޓު ހޯއްދަވައިފަ އެވެ. އަނެއްކޮޅުން މިއީ ނޮވެމްބަރު3ވަނަ ދުވަހުގެ އިންތިޚާބުގެ ނަތީޖާ އަނބުރާލުމަށް މަސައްކަތް ކުރައްވާ ޓްރަމްޕަށް ކުރިމަތިވެވަޑައިގަތް އިތުރު ގޮންޖެހުމެކެވެ. އެއްވެސް ހެއްކެއް ދެއްކެވުމެއް ނެތި ޓްރަމްޕް ގެންދަވަނީ އިންތިޚާބު އޮޅުވާލާފައިވާ ކަމަށް ވިދާޅުވަމުންނެވެ.\nއިންތިޚާބުގެ ނަތީޖާތައް ބާތިލް ކުރުމަށް ޓްރަމްޕުގެ ކޭމްޕުން ހުށަހެޅި ގާނޫނީ މައްސަލަތަކަށް އަލި މަގެއް ނުފެނުމުން މިހާރު ގެންދަވަނީ ސްވިންގް ސްޓޭޓްތަކުގެ ނަތީޖާ ސެޓިފައި ކުރަން ހުރަސް އަޅަމުންނެވެ.\nޓްރަމްޕުގެ ކޭމްޕުން ބުނެފައި ވަނީ ފަނޑިޔާރުގެ ނިންމުން އިސްތިއުނާފް ކުރާނެ ކަމަށެވެ.\nފަނޑިޔާރުގެ ނިންމުމާ ގުޅިގެން ރިޕަބްލިކަން ޕާޓީގެ އިސް މެންބަރުން މިހާރު ގެންދަވަނީ ޓްރަމްޕް ބަލި ގަބޫލް ކުރައްވަން ގޮވާލަމުންނެވެ. ޕެންސިލްވޭނިއާ ސެނެޓަރު ޕެޓް ޓޫމޭ ވަނީ އެ ސްޓޭޓުގައި ގާނޫނީ ގޮތުން ޓްރަމްޕަށް ހުރި ހުރިހާ ދޮރުތަކެއް ބަންދުވުމާ އެކު ބަލި ގަބޫލް ކުރައްވަން ގޮވާލައްވައިފަ އެވެ.\nޖޯޖިއާގެ ވޯޓު އަލުން ގުނާފައި ވަނިކޮށް، ޓްރަމްޕުގެ ކޭމްޕުން ހޮނިހިރު ދުވަހު ވަނީ އަނެއްކާވެސް އެ ސްޓޭޓުގެ ވޯޓު ގުނުމަށް އެދިފަ އެވެ. ޖޯޖިއާ އިން ކުރި ހޯއްދެވީ ބައިޑަން އެވެ.


SunOnline: FAM ah faadukiumahfahu Suzain aai Imraneidhaaraige mathee2magaam akah\nއެފްއޭއެމްއަށް ފާޑު ކިޔުމަށްފަހު ސުޒޭންއާއި އިމްރާން އެ އިދާރައިގެ މަތީ ދެ މަގާމަކަށް\nޢަބްދުﷲ އައިމަން 09 Feb 2020, 10:02\nކުރީގެ ގޯލްކީޕަރު އިމްރާން އާއި ކޯޗު އަލީ ސުޒޭން ---\nވޭތުވެ ދިޔަ އަހަރުތަކުގައި ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އަށް އެންމެ ބޮޑު ފާޑުކިޔުންތަކެއް އަމާޒުކުރި ދެފަރާތެއް ކަމަށްވާ ރާއްޖޭގައި މިވަގުތު ހުރި އެންމެ ތަޖުރިބާކާރު އެއް ކޯޗު އަލީ ސުޒެއިން އާއި ގައުމީ ޓީމުގެ ކުރީގެ ކީޕަރު އިމްރާން މުހައްމަދު އެފްއޭއެމްގެ މުހިއްމު ދެމަގާމަކާ ހަވާލުވެއްޖެ އެވެ.\nއެފްއޭއެމް ހައުސްގައި ރޭ ބޭއްވި ހާއްސަ ރަސްމިއްޔާތެއްގައި ގައުމީ ޓީމަށާއި އެފްއޭއެމްގެ ހިންގުމަށް އެންމެ ބޮޑަށް ފާޑުކިޔުންތައް މީގެ ކުރިން އަމާޒު ކުރި ސުޒޭން އަށް ވަނީ ގައުމީ ޓީމުގެ އެސިސްޓެންޓް ކޯޗުގެ މަގާމު ހަވާލުކޮށްފަ އެވެ. މީގެ ކުރިން ވެސް އެ މަގާމު އަދާކޮށްފައިވާ ސުޒޭން ވަނީ މިދިޔަ ބުރާސްތަފި ދުވަހު އޭނާ ކުރިން ކޯޗުކަން ކޮށްދެމުން ދިޔަ ގްރީންސްޓްރީޓުން ވަކިވެފަ އެވެ.\nއެކަމަކު ގްރީންސްޓްރީޓުން އޭނާ ވަކިކޮށްފައި ވަނީ އެންގުމަކާ ނުލައި ކަމަށް ސުޒޭން އޭރު ބުންޏެވެ. އަދި އެފްއޭއެމްގެ ރައީސްގެ މަގާމުގައި މިވަގުތު ހުރި ބައްސާމް އަދީލް ޖަލީލް އަލުން އެ މަގާމަށް ގެނައުމަށް ބަޔަތު ހިފާފައިވާ ގްރީންސްޓްރީޓުން އޭނާ ދޭކޮށްލީ އެފްއޭއެމްގެ އެދުމަކަށް ކަމަށް ގިނަ ފަރާތްތަކަކުން އޭރު ތުހުމަތު ކުރި ނަމަވެސް އެ ކުލަބުން އެކަން ވަނީ ދޮގު ކޮށްފަ އެވެ.\nގްރީންސްޓްރީޓުން ދޫކޮށްލިތާ އެއް ދުވަސް ތެރޭ ސުޒޭން ގައުމީ ޓީމުގެ އެސިސްޓެންޓްގެ މަގާމާއި ހަވާލުވި އިރު ގައުމީ ޓީމުގެ އެސިސްޓެންޓް ކޯޗެއްގެ ގޮތުގައި ކުރިން މަސައްކަތް ކުރި އަހްމަދު ޝާކިރު (ޝާކިއްޓޭ) ވަނީ، އެފްއޭއެމްގެ ޓެކްނިކަލް އެހެން މަގާމަކާ ހަވާލުވެފަ އެވެ.\nވިކްޓަރީ އަށް ގިނަ ދުވަސްތަކެއްގައި ކުޅެ އަދި ވެލެންސިއާގައި ވެސް ދުވަސްތަކެއް ހޭދަކުރި ސުޒޭން ކޯޗިން ފަށާފައިވަނީ ވިކްޓަރީގެ ބެންޗުންނެވެ. އެ ޓީމަށް އެކި ގޮތްގޮތުން އިރުޝާދު ދިނުމުގައި 10 ވަރަކަށް އަހަރު ހޭދަކޮށް ގިނަ ކާމިޔާބީތަކެއް ހޯދައިދިނެވެ. ވިކްޓަރީން 2012 ވަނަ އަހަރު އިސްތިއުފާ ދިނުމަށް ފަހު އެފްއޭއެމްގައި މަސައްކަތްކުރިއިރު، އެނބުރި ކޯޗިންގެ ތެރެއަށް ވަނީ 2014 ވަނަ އަހަރު މާޒިޔާ އިންނެވެ.\nމީގެ އިތުރުން މިދިޔަ އަހަރުގެ ސީޒަންގެ މެދުތެރެއިން ފުޓުބޯޅަ ކުޅުން ހުއްޓާލި ރާއްޖޭގެ ކުރީގެ ގައުމީ ޓީމުގެ ކީޕަރު މުހައްމަދު އިމްރާންއަށް އެފްއޭއެމުން ރޭ ވަނީ އެ އިދާރައިގެ އެކި އެކި އުމުރުފުރާތަކުގެ ގައުމީ ޓީމުތަކުގެ ގޯލް ކީޕަރު ޓްރެއިނިންގް ޓީމުން ޖާގަ ދީފަ އެވެ.\nއިމްރާން އެފްއޭއެމްގައި މަސައްކަތް ކުރާނީ، ޒުވާން އުމުރުފުރާގެ ގައުމީ ޓީމުތަކާ ސީނިއާ ޓީމުގެ އިތުރުން އެފްއޭއެމުން ގާއިމު ކޮށްފައިވާ ގޯލްކީޕިން އެކެޑެމީގަ އެވެ. ގައުމީ ޓީމުގައި އޭނާ މަސައްކަތް ކުރާނީ ކުރިން އޭނާ އާ އެކު ގައުމީ ޓީމަށް ކުޅުނު އަދި ފަހުން ގައުމީ ޓީމުގައި އޭނާވެސް ޓްރޭން ކުރި، ގައުމީ ޓީމުގެ ގޯލްކީޕިން ކޯޗް އަސްލަމް އަބްދުރަހީމްގެ އެސިސްޓެންޓެއްގެ ގޮތުގަ އެވެ.\n"ކުޅުން ހުއްޓާލާފަ އަޅުގަނޑު ވިސްނައިގެން ހުރީ ކޯޗިން ދާއިރާގެ ތެރެއަށް ވަންނަން، ކުޅުން ހުއްޓާލިޔަސް މީގެތެރެއިން ދުރައްދާކަށް ނުވިސްނަން، އެގޮތުން ގޯލްކީޕިން ކޯސްތަކާއި ކޯޗިން ލައިސެންސް ހެދުމުގެ މަސައްކަތްވެސް ކުރިއަށް ގެންދަނީ. އެހެން އުޅުމުގެ ތެރޭގައި އެފްއޭއެމްގެ ރައީސްގެ ފަރާތުން މިލިބުނީ ދައުވަތު." އިމްރާން ބުންޏެވެ.\nއިމްރާން ވަނީ ވޭތުވެ ދިޔަ ދޮޅު އަހަރެއްގެ ތެރޭގައި އެފްއޭއެމުން އޭނާއަށް ދޭން ޖެހޭ ފައިސާގެ މުއާމަލާތެއް ނުނިންމައިގެން ފާޅުކަން ބޮޑު ގޮތެއްގައި ސޯޝަލް މީޑިއާ މެދުވެރިކޮށް ބައްސާމްއަށާއި އެފްއޭއެމްއަށް ފާޑު ކިޔައިފަ އެވެ. އިނގިފައިވާ ގޮތުގައި އިމްރާންއަށް އެފްއޭއެމް އިން ދޭން ޖެހިފައިވާ ލާރި ދެ އަހަރެއްހާ ދުވަސް ފަހުން ލިބުނީ މިއަހަރުގެ ތެރޭގަ އެވެ.


nafsaanee mahsalathakuge faruvaa mulhi raahjeah fulhaakurahvaanekamuge yageenkan raees dhehvaifi – Iru\nނަފްސާނީ މައްސަލަތަކުގެ ފަރުވާ މުޅި ރާއްޖެއަށް ފުޅާކުރައްވާނެ ކަމުގެ ޔަގީންކަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދެއްވައިފިއެވެ.\nކޮންމެ އަހަރެއްގެވެސް އޮކްޓޯބަރ މަހުގެ 10 ވަނަ ދުވަހަކީ ބައިނަލްއަގުވާމީ ގޮތުން ފާހަގަކުރާ މެންޓަލް ހެލްތް ޑޭއެވެ. މި ދުވަހުގެ ތަހުނިޔާ ފޮނުއްވައި ރައީސް ސޯލިހު ވިދާޅުވީ ކޮވިޑް-19 ގެ ބަލިމަޑުކަމުގެ ސަބަބުން ނަފްސާނީ މައްސަލަތަކަށް ޚާއްސަ އަހައްމިއްޔަތު ކަމެއް ދެވިގެންދިޔަ ކަަމަށެވެ.\nThe COVID-19 pandemic underscores the importance of quality mental healthcare. Access to mental health services remainsakey aspect of our public health outlook. Which is why on #worldmentalhealthday I reaffirm our commitment to expanding mental healthcare nationwide.\n— Ibrahim Mohamed Solih (@ibusolih) October 10, 2020\nރައީސް ސޯލިހު ވިދާޅުވީ މަސައްކަތްތައް ކުރަނީ ރާއްޖޭގެ ސިއްހީ ނިޒާމު ދުވަހުން ދުވަހަށް ހަރުދަނާކޮށް، ސިއްހީ ނިޒާމުގެ ތެރެއިން ނަފްސާނީ މައްސަލަތަކަށް ފަސޭހައިން އާންމު ރައްޔިތުންނަށް ޚިދުމަތް ފޯރުކޮށްދިނުމަށް ކަމަށެވެ. އަދި ވިދާޅުވީ މުޅި ރާއްޖެއަށް ނަފްސާނީ މައްސަލަތަކުގެ ފަރުވާގެ ޚިދުމަތް ފުޅާ ކުރާނެ ކަަމަށެވެ.\nނަފްސާނީ ދުޅަހެޔޮކަން ދަމަހައްޓައި އެކަމަށް އާންމުން ހޭލުންތެރި ކުރުވުމަށް މި ސަރުކާރުން ގިނަ މަސައްކަތްތަކެއް ދަނީ ކުރަމުންނެވެ.


Raajje ah Mulhin alah HD Voice ge hidhumai Ooredoo in tha'araf kohfi\nރާއްޖެއަށް މުޅިން އަލަށް އެޗް.ޑީ ވޮއިސްގެ ޚިދުމަތް އުރީދޫއިން ތަޢާރަފް ކޮށްފި\nމިއީ މުޅިން ހިލޭ ދޭ ޚިދުމަތެއް\nކ. މާލެ 1 އޭޕުރިލް 2019 | ހޯމަ 17:53 7,552\nއުރީދޫ މޯލްޑިވްސްއިން ބޭއްވި ނޫސްވެރިންގެ ބައްދަލުވުން - ރައީސް އޮފީސް\nޑިޖިޓަލް ރާއްޖެ އަކަށް އެއްބާރުލުންދީ، ދިވެހި މުޖުތަމައު އަށް ފައިދާކުރާ އައު އީޖާދުތައް ތައާރަފް ކުރުމަށް ކުރަމުންދާ މަސައްކަތްތަކުގެ ތެރެއިން، ރާއްޖޭގައި އެޗް.ޑީ ވޮއިސްގެ ޚިދުމަތް އުރީދޫއިން ތައާރަފް ކޮށްފިއެވެ.\nމިޚިދުމަތް ތަޢާރަފްކޮށްފައިވަނީ ހޯމަ ދުވަހު އުރީދޫ އޮފީހުގައި ބޭއްވި ނޫސްވެރިންގެ ބައްދަލުވުމެއްގައެވެ.\nމިޚިދުމަތް ތައާރަފްކުރުމަށް ފަހު ވާހަކަ ދައްކަވަމުން އުރީދޫގެ ޑައިރެކްޓަރ ނެޓްވޯކް އައި ޕްލޭނިން ޝަބީން އަލީ ވިދާޅުވީ "ވޮއިސް އޮވާ އެލް.ޓީ.އީ" ނުވަތަ "ވީ.އޯ.އެލް.ޓީ.އީ"ގެ ޚިދުމަތް މެދުވެރިކޮށް ފޯރުކޮށްދޭ، ބައިނަލްއަޤްވާމީ މުވާސަލާތީ ދާއިރާގެ ފަހުގެ ކުރިއެރުމެއް ކަމަށެވެ.\nކުރީއްސުރެ މުވާސަލާތީ ކުންފުނިތަކުން ބޭނުން ކުރަމުންދާ ލެގަސީ ޗެނަލްތަކުގެ ބަދަލުގައި އުރީދޫގެ 4ޖީ+ ވިއުގަ ބޭނުންކޮށްގެން ގުޅާލަދޭ އެޗް.ޑީ ވޮއިސްގެ ޚިދުމަތުގެ ފެންވަރު ރަގަޅުވެ، ކަސްޓަމަރުންނަށް ގިނަ ފައިދާތަކެއް ލިބިގެންދާނެ ކަމަށް ވެސް ޝަބީން ވިދާޅުވިއެވެ. އެގޮތުން 4ޖީ+ ނެޓްވަރކުގެ އެހީގައި، ކޯލުގެ ފެންވަރާއި، ސާފު ކަމަށް ފާހަގަކުރަނިވި ބަދަލުތަކެއް އައުމާއި، ކޯލު ގުޅާލުމަށް ދާ ވަގުތު ކުޑަވެ، ދެތިން ސިކުންތުކޮޅެއް ތެރޭގައި ކޯލް ކަނެކްޓުވުމުގެ އިތުރުން ފޯނުކޯލެއްގެ މެދުތެރޭގައި ވެސް، 4ޖީ+ ޑޭޓާ ބޭނުން ކުރެވޭނެ ކަމަށްވެސް އުރީދޫއިން ބުންޏެވެ.\nޝަބީން ވިދާޅުވީ ވީ.އޯ.އާއި.ޕީ ނުވަތަ ޓްރެޑިޝަނަލް ކޯލުތަކާއި ބަލާއިރު، އެޗް.ޑީ.ވޮއިސް ބޭނުން ކުރުމަށް ބޭނުންވާ ޗާޖު މަދުވުމާއި އެކު، ފޯނުގެ ބެޓަރީ ލައިފް އިތުރުވެގެންދާނެ ކަމަށެވެ.\nމިޚިދުމަތާއި ގުޅޭ ގޮތުން އުރީދޫގެ ސީ.އީ.އޯ، ނަޖީބް ޚާން ވިދާޅުވީ މިއަދު ރާއްޖެއަށް މި ތައާރަފް ކުރި އެޗް.ޑީ ވޮއިސްގެ ސަބަބުން އުރީދޫ ނެޓްވަރކް މެދުވެރިކޮށް ކުރާ ކޯލުތަކުގެ ފެންވަރު ވަރަށް ފުރިހަމަވެ، ކަސްޓަމަރުންގެ ތަޖުރިބާ އިތުރަށް ރަގަޅުވެގެންދާނެ ކަމަށެވެ.\n"ރާއްޖޭގައި އުރީދޫގެ ޚިދުމަތް ފެށުނީއްސުރެ، ދިވެހިންނާއި ހަމައަށް އައު ޚިދުމަތްތަކާއި ޓެކްނޮލޮޖީ ފޯރުކޮށްދީ، ރާއްޖޭގެ މުވާސަލާތީ ދާއިރާ ކުރިއެރުވުމަށް އުރީދޫއިން ވަނީ ޚާއްސަ އަހަމިއްޔަތުކަމެއްދީ، މުހިއްމު ދައުރެއް އަދާކޮށްފައި. އަޅުގަނޑުގެ އުއްމީދަކީ، މި ޚިދުމަތުގެ ސަބަބުން އަޅުގަނޑުމެންގެ ކަސްޓަމަރުންގެ އާންމު ދިރިއުޅުމަށާއި، ވޮއިސް ކޯލް މެދުވެރިކޮށް ކުރާ ތަފާތު މަސައްކަތްތަކަށް އިތުރު ކުރިއެރުމެއް ލިބިގެންދިއުން." އުރީދޫގެ ސީ.އީ.އޯ، ނަޖީބް ޚާން ވިދާޅުވިއެވެ.\nއުރީދޫ އިން އެޗް.ޑީ ވޮއިސްގެ ޚިދުމަތަށް އެއްވެސް އިތުރު އަގެއް ނުނަގައެވެ.\nއަދި މުޅި ރާއްޖެއަށް ފުޅާކޮށްފައިވާ އުރީދޫގެ 4ޖީ ނެޓްވަރކް ބޭނުންކުރާ ކޮންމެ ކަސްޓަމަރަކަށް ވެސް، ވީ.އޯ.އެލް.ޓީ.އީގެ ޚިދުމަތް ލިބޭ ސްމާޓް ފޯނުތައް މެދުވެރިކޮށް، އެޗް.ޑީ ވޮއިސް ބޭނުން ކުރެވޭނެއެވެ.


SunOnline: Hiya flat libey meehun ge final list mi mahu aanmmu kuranee\nހިޔާ ފްލެޓު ލިބޭ މީހުންގެ ފައިނަލް ލިސްޓު މިމަހު އާންމުކުރަނީ\nއައިޝަތު ފަރީޙާ 17 Jan 2021, 20:40\nހިޔާ މަޝްރޫއުގެ ދަށުން ހުޅުމާލޭގައި ގާއިމްކޮށްފައިވާ ފްލެޓްތައް -- ސަން ފޮޓޯ/ ފަޔާޒު މޫސާ\nހިޔާ މަޝްރޫއުގެ ދަށުން ހުޅުމާލެ ދެވަނަ ފިޔަވަހީގައި އިމާރާތްކޮށްފައިވާ ހައުސިން ޔުނިޓުތައް ލިބޭ މީހުންގެ ފައިނަލް ލިސްޓު މި މަސް ނިމުމުގެ ކުރިން އިއުލާނު ކުރާނެ ކަމަށް ފްލެޓުތަކުގެ މައްސަލަ ބެލުމަށް އެލުލަވާލާފައިވާ ކޮމެޓީ އިން ބުނެފި އެވެ.\nފްލެޓު ކޮމެޓީގެ މެމްބަރު ތޯހާ މުހައްމަދު "ސަން" އަށް މިރޭ ވިދާޅުވީ ހިޔާ މަޝްރޫއުގެ ފްލެޓުތައް ލިބުނު މީހުންގެެ ވަގުތީ ލިސްޓަށް ހުށަހެޅިފައިވާ ޝަކުވާ ތަކަށް ޖަވާބު ދިނުމުގެ މަސައްކަތް މިހާރު ކުރަމުންދާ ކަމަށެވެ. ފައިނަލް ލިސްޓު ނެރޭނީ ހުރިހާ ޝަކުވާ ތަކަކަށް ޖަވާބުދީ ނިމުމުން ކަމަށް ތޯހާ ވިދާޅުވިއެވެ.\n"ހިޔާގެ 16 ޓަވަރުގެ، ދެ ކޮޓަރީގެ 6،720 ފްލެޓް ގެ ވަގުތީ ލިސްޓް މީގެކުރިން ވަނީ އާންމުކޮށްފައި. މި މަސް ނިމުމުގެ ކުރިން އޭގެ ފައިނަލް ލިސްޓް ރައީސް އޮފީހުން އާންމު ކުރާނެ. މިހާރު ކޮމެޓީން މިކުރާ ކަމަކީ ވަގުތީ ލިސްޓަށް ހުށަހަޅާފައިވާ ޝަކުވާތަކަށް ޖަވާބު ދިނުން. ޖަވާބުދީ ނިމުނީމަ ފައިނަލް ލިސްޓް ނެރޭނީ،" ތޯހާ ވިދާޅުވިއެވެ.\nފްލެޓަށް ކުރިމަތިލީ މީހުންނަށް ޕޮއިންޓު ދިނުމާ ގުޅޭގޮތުން ކުރެވޭ ޝަކުވާ އާ ގުޅިގެން ތޯހާ ވިދާޅުވީ ފްލެޓު ދިން ގޮތާމެދު ހުރި ޝަކުވާތައް ބެލުމަށް ކޮމެޓީ އުފެދުނީ ވެސް ރައްޔިތުންގެ ވަރަށް ބޮޑު ޝަކުވާތަކެއް ހުރުމުން ކަމަށެވެ.\nހިޔާ މަޝްރޫއުގެ ފްލެޓެއްގެ އެތެރެ -- ސަން ފޮޓޯ/ ފަޔާޒު މޫސާ\n"އެބޭފުޅުން، [ކުރީގެ ސަރުކާރުން] ދިރިއުޅުމުގެ ހާލަތު ނުބަލާ. ދިރިއުޅުމުގެ ހާލަތަށް އޮވޭ ކޮންމެ ކެޓަގަރީއަކުން ޕޮއިންޓްދޭން. އެބޭފުޅުން ހަދާފަ އޮތް ގޮތަކީ އެބޭފުޅުން ދޭން ބޭނުންވާ ބަޔަކަށް އެބައޮތް ފުލްކޮށް ދިރިއުޅުމުގެ ހާލަތުން ޕޮއިންޓް ދީފައި. އެބޭފުޅުން ބުނެފަ ވަނީ ލިޔެފަ އޮތް ބަޔާނެއްގެ މައްޗަށް ބަލައިގެންނޭ ޕޮއިންޓް ދީފައި ވަނީ. އެކަމަކު ބަޔާނުގައި އެއްވެސް އެއްޗެއް ލިޔެފަ ނެތް މީހުންނަށް ވެސް ފުލްކޮށް ޕޮއިންޓް ދީފައި އެބަހުރި،"\nފްލެޓް ކޮމިޓީން ދިރިއުޅުމުގެ ހާލަތު ބަލައި ޕޮއިންޓް ދީފައި ވަނ،ީ ހައުސިން މިނިސްޓްރީއާ މަޝްވަރާކޮށްގެން ޕޮއިންޓް ދޭނެ މިންގަނޑެއް އެކުލަވާލައިގެން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން ވަކި މިންގަނޑެއް ކަނޑައަޅައިގެން ދިރިއުޅުމުގެ ހާލަތު ބެލުމަށްފަހު ލިސްޓުތައް ފައިނަލް ކޮށްފަ އެވަނީ. އެއްވެސް ޝަރުތަކަށް އަޅުގަނޑުމެން ބަދަލެއް ނުގެންނަން. ދިރިއުޅުމުގެ ހާލަތު އެބޭފުޅުން ބެލި މިންގަނޑެއް އޮތްނަމަތާ އަޅުގަނޑުމެންނަށް އެނގޭނީ ކޮން މިންގަނޑަކުންކަން ބެލީ. އެއެއް ނެތް އިނގޭތޯ،" އޭނާ ވިދާޅުވިއެވެ.\nހުޅުމާލެ ދެވަނަ ފިޔަވަހީގައި ތަރައްގީކޮށްފައިވާ ހިޔާ މަޝްރޫއުގެ ފްލެޓުތައް. -- ސަން ފޮޓޯ/ ފަޔާޒު މޫސާ\nކުރިން ފްލެޓު ލިބުނު ކަމުގެ ލިޔުން ލިބުނު މީހުންނަށްވެސް، ފަހުން ކޮމެޓީ އިން ބެލި ބެލުމަށްފަހު ޕޮއިންޓު މަދުވެ ފްލެޓު ލިބޭ ޝަރުތު ހަމަނުވާކަމުގެ ޝަކުވާތައް ވަނީ ފެންމަތި ވެފައެވެ. އެގޮތުން ދިރިއުޅުމުގެ ހާލަތު ދަތިކޮށް ހުރި މީހުންނަށް ޕޮއިންޓު އުނިކުރި ކަމަށް ބުނެ ބައެއް ފަރާތްތަކުން ވަނީ ކަންބޮޑުވުން ފާޅުކޮށްފަ އެވެ.\nހިޔާ މަޝްރޫގެ ދަށުން ހުޅުމާލޭ ދެވަނަ ފިޔަވަހީގައި އެޅި ފްލެޓުތަކުން ފްލެޓު ދޫކުރަނީ މާލޭ ރައްވެހިންނަށާއި، މާލޭ ދަފްތަރުގެ މީހުންނަށާއި، އުމުރުން 18 އަހަރާއި 41 އަހަރާ ދެމެދުގެ ކައިވެނިކޮށްގެން އުޅޭ މީހުންނަށް އަދި ނުކުޅެދުންތެރިކަން ހުންނަ މީހުންނަށާއި އެކަނިވެރި މައިންނާއި ބަފައިންނާއި ޓީޗަރުންނަށް އަދި ޑޮކްޓަރުންނަށާއި ނަރުހުންނަށް އަދި ސިވިލް ސާވިސް މުވައްޒަފުންނަށެވެ.\nމީގެ ކުރިން ފްލެޓު ކޮމެޓީ އިން ބުނީ ހިޔާ ފްލެޓު ލިބޭ މީހުންގެ ފައިނަލް ލިސްޓު މިދިޔަ ޑިސެމްބަރުގެ ކުރިން އާންމު ކުރާނެ ކަމަށެވެ. ނަމަވެސް ވަގުތީ ލިސްޓަށް ޝަކުވާ ހުށަހެޅުަމށް އެކަށީެންވާ ފުރުސަތު ނެތް ކަމަށް ބުނެ ފްލެޓަށް ކުރިމަތިލީ ގިނަ ބަޔެއްގެ އެދުމުގެ މަތިންނާއި ޝަކުވާތަކުގެ ސަބަބުން ލިސްޓު ފައިނަލް ކޮށް އާންމު ކުރުުން ފަސްކުރީ އެވެ.\nފްލެޓް ލިބެން ޝަރުތު ހަމަވަނީ 50 ޕޮއިންޓަށް ވުރެ މަތިން ލިބުމުންނެވެ. އެއަށް ވުރެ ދަށް ޕޮއިންޓް ލިބުނު ފަރާތްތައް ވަނީ ޑިސްކޮލިފައިކޮށްފަ އެވެ.\nހިޔާ މަޝްރޫއުގެ ދަށުން ހުޅުމާލޭގައި 25 ބުރީގެ 16 ޓަވަރު އަޅާފައިވާއިރު މި މަޝްރޫއަށް 430 މިލިއަން ޑޮލަރު ހޭދަކޮށްފައިވެ އެވެ.\nއެއް ކޮޓަރީގެ ކެޓަގަރީތައް ބާތިލް ކުރީ ގެރެންޓީ ނުދޭތީ


SunOnline: Instagram ge ''King'' akah Ronaldo!\nސެލީނާ އަށް ވުރެ މިހާރު އިންސްޓަގްރާމްގައި ފޮލޯވަރުން ގިނައީ ރޮނާލްޑޯ!\nމުޙައްމަދު މުސްޠަފާ 31 Oct 2018, 10:16\nސެލީނާ އާއި ރޮނާލްޑޯ...\nމީގެ ދެ އަހަރު ކުރިން އިންސްޓާގްރާމްގައި އެންމެ ގިނަ މީހުން ފޮލޯކުރާ މީހުންގެ ލަގަބު ލިބިފައިވަނީ މަޝްހޫރު ލަވަ ކިޔުންތެރިޔާ ސެލީނާ ގޮމޭޒް އަށެވެ. ނަމަވެސް އެ ލަގަބު މިހާރު ކަށަވަރުވެފައި މިވަނީ މަޝްހޫރު ފުޓްބޯޅަ ކުޅުންތެރިޔާ ޕޯޗުގަލްގެ ފޯވަޑް ކްރިސްޓިއާނޯ ރޮނާލްޑޯ އަށެވެ.\nއުމުރުން 26 އަހަރުގެ ސެލީނާ ވަނީ އިންސްޓާގެ އެންމެ ފޮލޯވާސް ގިނަ މީހުންގެ ލަގަބު ޖެހިޖެހިގެން ދެ އަހަރު ދުވަހު ހިފާއްޓާލާފައެވެ.\nމިހާާރު ރޮނާލްޑޯ ފޮލޯ ކުރާ މީހުންގެ އަދަދު 144،589،618 އަށް މަތިވެފައި ވާއިރު ސެލީނާ ފޮލޯ ކުރާ މީހުންގެ އަދަދު އުޅެނީ 144،408،157 ގައެވެ.\nސެލީނާ އިންސްޓާގައި އެންމެ ފަހުން ކުރި ޕޯސްޓުގައި އޭނާ ސޯޝަލް މީޑިއާ އަށް ދުރަށްޖެހިލަން އުޅޭ ކަމަށް ވަނީ ބުނެފައެވެ. އެ ޕޯސްޓަށް ވެސް 8 މިލިއަން ލައިކްސް ލިބިފައިވާ ކަން ފާހަގަކޮށްލެވެއެވެ. ސެލީނާގެ ކޮންމެ ޕޯސްޓަކަށް ވެސް މިލިއަނުން ލައިކްސް ލިބެއެވެ.\nރޮނާލްޑޯގެ ސޯޝަަަަލް މީޑިއާގެ އެކައުންޓުތަކުގައި މިލިއަނުން ފޮލޯވަރުން ތިބެއެބެ. އެއާއެކު މިހާރު ރޮނާލްޑޯ އަކީ އިންސްޓާގެ "ކިންގް" އޭ ބުނެވިދާާނެއެވެ. އޭނާ އިންސްޓާގައި އެންމެ ގިނައިން ޕޯސްޓު ކުރާނީ ފުޓްބޯޅައިގެ އިތުރުން އާއިލާގެ ބައެއް ފޮޓޯ ތަކެވެ.\n"ފްރޯޒެން 2"ގެ ރަސްމީ ޓްރެއިލާ ނެރެފި\nއެޑް ޝީރަންގެ އާ އަލްބަމެއް އަންނަ މަހު\nބަދަލުތަކަކާ އެކު "އެންޑްގޭމް"އަލުން ރިލީޒްކުރަނީ!


Kabothaketheege agu heyokurumah Male' gai Market thakahe alhany\nމާލޭ ލޯކަލް މާރުކޭޓު: ފައިލް ފޮޓޯ\n5 މެއި 20192ކޮމެންޓް\nކާބޯތަކެތީގެ އަގު ހެޔޮކުރުމަށް މާލޭގައި މާރުކޭޓުތަކެއް އަޅަނީ\nކާބޯތަކެތީގެ އަގު ހެޔޮކުރުމަށް މާލޭގެ އެކި ސަރަހައްދުތަކުގައި މާރުކޭޓުތަކެއް އެޅުމުގެ މަސައްކަތް ކުރިއަށް ދާކަމަށް މާލޭ ސިޓީ ކައުންސިލްގެ ޑެޕިއުޓީ މޭޔަރު ސަމާއު ޝަރީފް ވިދާޅުވެއްޖެއެވެ.\n"ރާއްޖެ ޓީވީގެ" "ފަލަސުރުހީ" ޕްރޮގްރާމުގައި ވާހަކަ ދައްކަވަމުން، ސަމާއު ވިދާޅުވީ އަމިއްލަ މީހުންގެ ބިންތަކުގައި ވެސް މާރުކޭޓު ހެދުމަށް މިހާރު ހުޅުވާލާފައިވާކަމަށެވެ. ވެސްޓު ޕާކު ސަރަހައްދާ ޓީ ޖެޓީގައި ވެސް ކުދި މާރުކޭޓުތަކެއް އެޅުމުގެ މަސައްކަތް ކުރިއަށް ދާކަމަށެވެ. އަދި ވިލިމާލޭގައި ވެސް ވަގުތީ މާރު ކޭޓެއް އެޅުމުގެ މަސައްކަތް ކުރަމުން އަންނަކަމަށެވެ. މި މާކެޓުތައް ކުރިއަށް އޮތް ދެތިން ދުވަސް ތެރޭގައި ހުޅުވޭނެކަމަށް އުންމީދުކުރާކަމަށެވެ.\nސަމާއު ވިދާޅުވީ ރާއްޖޭގައި ހައްދާ ބާވަތްތައް މާލެ ގެނެސް ސީދާ ދަނޑުވެރިންނަށް ވިއްކޭނެ އިންތިޒާމު ހޯދައި ނުނުމަށް އެސްޓީއޯގެ އޮފިޝަލުން މިހާރުވެއް ރާއްޖޭގެ އެކި ކަންކޮޅުތަކުގައި ހަރަކާތްތެރިވަމުން އަންނަކަމަށެވެ.\n"އަޅުގަނޑުމެން އެދެނީ ރޯދަމަށް އަގު ބޮޑު ނުކޮށް ކާބޯތަކެތި ވިއްކުމަށް،" ސަމާއު ވިދާޅުވިއެވެ.\nރޯދައަށް ކާބޯތަކެތީގެ އަގު ވަނީ އުފުލިފަ:\nމީގެ ދެތިން ދުވަސް ކުރިން މާލޭ ލޯކަލް މާރުކޭޓުން ކަރާ ކިލޯއެއް ވިއްކާފައި ވަނީ 15 ރުފިޔާއަށެވެ. އެކަމަކު މާދަމާ ރޯދަ މަސް ފެށޭއިރު ކަރާގެ ކިލޯއެއްގެ އަގު ވަނީ 30 ރުފިޔާއާއި 45 ރުފިޔާއާއި ދެމެދުގެ އަދަދަކަށް އުފުލިފައެވެ.\nމިރުހުގެ އަގު ވެސް ވަނީ 1000 ރުފިޔާއަށް މައްޗަށް އަރާފައެވެ. މިރުހުގެ އަގު އުފުލުނީ ވާރޭ ނުވެހި ގިނަ ދުވަސް ވުމުން އެންމެ ގިނައިން މިރުސް ހައްދަމުން އަންނަ ތ. ކަނޑޫދޫގެ ދަނޑުތައް ވަރަށް ބޮޑަށް ހަލާކުވެފައިވާތީއެވެ. މިދިޔަ މަހުގެ ތެރޭގައި ވެސް ވިޔަފާރިވެރިން ވަނީ ކަނޑޫދޫ މިރުސް ލިބުމުގައި ދަތިތަކެއް އުޅޭތީ މިރުހުގެ އަގު އުފުލޭނެ ކަަމަށް ބުނެފައެވެ.\nކޮންމެ އަހަރެއްގެ ރޯދަ މަހާއި ދިމާކޮށް މާރުކޭޓުގައި ތަކެތީގެ އަގު އުފުލެއެވެ. އަދި ވަކި ބާވަތެއް ބާޒާރުން ލިބުން ދަތިވާނަމަ ވަކިން ހާއްސަކޮށް އެ ބާވަތެއްގެ އަގު އުފުލާލައެވެ.\nޓްރެފިކް ކޮންޓްރޯލް ކުރުމަށް ވަނީ ފިޔަވަޅުތަކެއް އެޅިފައި:\nމާލޭގެ ޓްރެފިކް ކޮންޓްރޯލް ކުރުމަށް ވެސް ސިޓީ ކައުންސިލުން ވަނީ ހާއްސަ ފިޔަވަޅުތަކެއް އަޅާފައެވެ. އެގޮތުން ނަމާދު ވަގުތުތަކުގައި މިސްކިއްތައް ކައިރީގައި ފުލުހުން ބެހެއްޓުމާ، މުދާ އުފުލާ ވަގުތުތަކަށް ވެސް ބަދަލު ގެނެސްފައިވެއެވެ.\nލޯކަލް މާރުކޭޓުތައް ކައިރީގައި ވަނީ ޕާކް ކުރުމަށް ހާއްސަ ސަރަހައްދުތަކެއް ގާއިމް ކޮށްފައެވެ.\n"މާލޭ މާރުކޭޓާ ތަންކޮޅެއް ދުރުގަ ޕާކު ކޮށްލަން ޖެހިދާނެ. އެހެން ނަމަވެސް ޕާކު ކުރުމުގެ އިންތިޒާމް ހަމަޖައްސާފައިވަނީ ހުރިހާ ބޭފުޅުންގެ ފަސޭހައަކަށް،" ސަމާއު ވިދާޅުވިއެވެ.\nމާލޭ ސިޓީ މާލެ އިންފްލޭޝަން ރޯދަމަސް\nމާރުކޭޓް މަދުވެގެންތޯ އަގު ބޮޑުވެގެން މިއުޅެނީ؟\nމިހާރުވެސް ދަޑުވެރިން އަތުން ތަކެތިގަނެގެން ބޮޑުއަގުގާ ވިއްކަނީ މާރުކޭޓްގާ އުޅޭ ލޭބޯގުރޫޕް.މިކަން ޔަގީންކުރަން ކޮންމެދުވަހަކު ދޯނިތަކުން އެއްޗިހިވިއްކާގަޑީ ގޮސްބަލާ ތަޖުރިބާކޮއްލާ އެއިރުން އެގޭނެ އަގުބޮޑުކޮއް ތަކެތިވިއްކަނީ ކޮންބަޔެކަން.


Mi dhemafiringe dhiriulhumakee dhathuru kurun | Mihaaru\nނަތާޝާ އާއި ޔާސިރު ދެ ދަރިންނާ އެކު.\n29 ނޮވެމްބަރ 2019 - 07:046comments\nއެކަމަކު މި ދެމަފިރިންނާއި އެ މީހުންގެ ދިރިއުޅުމުގެ ވާހަކަތައް ތަފާތެވެ. ގާނޫނީ ދާއިރާ އިން ކިޔަވައިގެން ކުރިން އޮފީހަކަށް ދިޔަ ނަމަވެސް އެ ވައްޓާފާޅި އެ މީހުން ވަނީ ދޫކޮށްލައިފަ އެވެ. މިހާރު އަދާކުރާކަށް ވަޒީފާއެއް ނެތެވެ.\nދާއިމީ ބޯހިޔާވަހި ކަމެއް ނެތެވެ. ތުއްތު ދެ ދަރިންނަށް ކިޔަވައިދެނީ އެ ވަގުތު ތިބި ތަނެއްގައި ދެ މީހުން އަމިއްލައަށެވެ.\nމިއީ އިނގިރޭސިވިލާތުގެ ގްރޭޓް މެންޗެސްޓާ އަށް ނިސްބަތްވާ ނަތާޝް ބިރާން އާއި ޔާސިރުގެ ވާހަކަ އެވެ. އެ މީހުން ކުރިން އަދާކުރަމުން ދިޔަ ވަޒީފާ ދޫކޮށްލައި 2014 އިން ފެށިގެން ކުރާހާ ވެސް ކަމަކީ ދުނިޔޭގެ އެކި ތަންތަނަށް ދަތުރުކުރުމެވެ. މިކަމެއް ފެށި އިރު އަލަތު ދަރިފުޅު މެއޯޒްގެ އުމުރުން އެންމެ މަހެކެވެ.\nA post shared by Natasha Biran (@trustingtheway) on Nov 19, 2019 at 9:12am PST\nދެމަފިރިން ފުރަތަމަ ދަތުރަށް ނުކުތީ އިޒްރާއީލަށެވެ. އޭގެ ފަހުން ދުނިޔޭގެ އެތަންތަނުގައި ދަތުރުކުރަނީ އެވެ. މި ދިރިއުޅުމަށް ހޭނިފައި ވަނިކޮށް އާއިލާ އަށް އިތުރު ކުއްޖަކު ވެސް ލިބުނީ އެވެ. އެއީ މިހާރު ދެ އަހަރުގެ ގެޝަމެވެ.\nދެ ދަރިންނާ އެކު ނަތާޝާ އާއި ޔާސިރު ދިރިއުޅެނީ ދުނިޔޭގެ އެކި ތަންތަނުގަ އެވެ. ދާއިމީ މަންޒިލެއް ނެތެވެ. ދަރުތުމަތީގެ މި ދިރިއުޅުމުގެ ތެރެއިން ދެމަފިރިން ރާއްޖެ ވެސް އައިސްފައިވެ އެވެ. އެގޮތުން ރާއްޖޭގެ ބައެއް ރަށްރަށަށް ވެސް ދަތުރުކޮށްފައިވެ އެވެ.\nއިިތުރު މަންޒިލްތަކުގެ ތެރޭގައި ޖަރުމަނާއި ސްވިޓްޒަލެންޑާއި ތައިލެންޑާއި ސްރީ ލަންކާ އާއި އިންޑިއާ ފަދަ ގައުމުތައް ހިމެނެ އެވެ. މި ވަގުތު ވެސް ދެމަފިރިން ތިބީ ދަރިންނާ އެކު ސައުތު އިންޑިއާގަ އެވެ.\nA post shared by Natasha Biran (@trustingtheway) on Nov 13, 2019 at 9:38am PST\nދެމަފިރިންގެ މި އާދަޔާހިލާފު ދިރިއުޅުމުގެ ވާހަކަ ނަތާޝާ އާއި ޔާސިރު ކިޔައިދެނީ "ޓްރަސްޓިން ދަ ވޭ" ގެ ނަމުގައި ހަދާފައިވާ އިންސްޓަގްރާމް އެކައުންޓްގަ އެވެ.\nނަތާޝާ ކިޔައިދިން ގޮތުގައި އެ މީހުން ދިރިއުޅުމުގެ ހަރަދުތައް ހަމަޖައްސަނީ އެ ވަގުތު މަޑުކޮށްލާ ގައުމެއްގައި ތިބެގެން ހޯދާ އާމްދަނީންނެވެ. އަދި މާ ތަފާތު ގޮތަކަށް ދިރިއުޅުން ބައްޓަންވެފައި އޮތަސް ދަރިން ތަރުބިއްޔަތު ކުރުމުގައި ވަރަށް ހާއްސަ ސަމާލު ކަމެއް ދޭ ކަމަށް ބުންޏެވެ.\nA post shared by Natasha Biran (@trustingtheway) on Aug 1, 2019 at 11:43am PDT\n"ކިޔެވުމަކީ ހަމައެކަނި ސްކޫލަކަށް ދިއުމެއް ނޫން. އަހަރެމެން ދަރިންނަށް އުނގަންނައި ދޭން ޖެހޭ އެއްވެސް އެއްޗަކުން ކަމަކުން މަހުރޫމެއް ނުކުރަން،" ނަތާޝާ ބުންޏެވެ. "މިހާރު ވެސް މެއޯޒަކީ އެ އުމުރުގެ އެހެން ކުދިންނަށް ވުރެ މާ ގިނަ ކަންކަން އެނގޭނެ ކުއްޖެއް."\nއޭނާ ބުނިގޮތުގައި މިކަހަލަ ގޮތަކަށް ދިރިއުޅޭތީ ވަރަށް ގިނަ ބަޔަކު އެކަމާ ސުވާލުކޮށް، ފާޑު ވެސް ކިޔަ އެވެ. އަދި ބައެއް ފަހަރު އަމިއްލަ އަށް ވެސް ފާޑުފާޑުގެ އެއްޗެހި ހިތަށް އަރާ ކަމަށް ނަތާޝާ ބުންޏެވެ.\n"އެކަމަކު މިއީ އަހަރެމެން ދިރިއުޅުމާ ދޭތެރޭ ދެކޭ ގޮތް. އަދި މިއީ އަހަރެމެންގެ ނަސީބު ވެސް މެ،" ނަތާޝާ ބުންޏެވެ. "ދުނިޔެ އަހަރެމެންނަށް ފެންނަ ގޮތާއި އަހަރެމެން ދުނިޔެއާ ދޭތެރޭ ދެކޭ ގޮތް ވެސް ތަފާތު."


Dhogu Hadhaakan Falhaa Aruvaalaa System Eh Scienceverin Thayyaaru Kohffi - Vaguthu\nމޫނުގެ ހަރަކާތްތަކުގެ މައްޗަށް ބިނާކޮށް މީހަކު ދޮގު ހަދާތޯ ނުވަތަ ތެދު ބުނާތޯ ދެނެގަނެވޭނެ ސިސްޓަމެއް ޓެލްއަވީވް ޔުނިވާސިޓީގެ ދިރާސާކުރާ ފަރާތްތަކުން ތައްޔާރުކޮށްފިއެވެ.\nމި ސިސްޓަމް މަސައްކަތް ކުރަނީ މެޝިން ލާނިން އާއި އޭއައި ބޭނުންކޮށްގެންނެވެ. އެގޮތުން މީހަކު ދޮގު ހަދާ ކޮންމެ ފަހަރަކު މަސްގަނޑުގެ ހަރަކާތްތައް އަންނަ ކުދި ބަދަލުތައް އޭގެން ތަހުލީލް ކުރާނެއެވެ. މި ހަރަކާތްތަކުގެ ތެރޭގައި ކޮލުގެ މަސްތަކާއި، ބުމައިގެ މަސްތަކަށް އަންނަ ބަދަލުތައް ހިމެނެއެވެ.\nމޫނުގެ މަސްތައް ޓްރެކް ކޮށްފައި ވަނީ އިލެކްޓްރޯޑުތައް ހިމެނޭ ސޮފްޓް ސާފޭސްތަކުގައި ޕްރިންޓްކޮށްފައިވާ ސްޓިކާތަކުގެ އެހީގައެވެ.\nމި ސިސްޓަމްގެ ދިރާސާތައް ހެދުމަށް މީހުންވެސް ބޭނުންކޮށްފައި ވެއެވެ. އެގޮތުން ދިރާސާގައި ބައިވެރިވި މީހުންގެ މޫނުގައި ސްޓިކާ ތަތްކޮށްފައި ވެއެވެ. އަދި އެ މީހުން ކައިރީގައި ދެ މީހުން ދެ މީހުންނަށް ވަކިން ހެޑްފޯން އަޅައިގެން އިންނަން ބުންޏެވެ.\nއަދި އެކަކު އަނެކަކާ ކުރިމަތިލައިގެން 'ރޮގު' ނުވަތަ 'ގަސް' މި ބަސް ކަންފަތް ދޮށުގައި ބުނަން އެންގިއެވެ. ދެން ވޮލަންޓިއަރުންނަށް ހެޑްފޯނުން އިވުނު ބަސް ނޫން އެހެން ބަހެއް ބުނަން އެންގިއިރު، ބައެއް މީހުން ކައިރީ ތެދަށް ވާހަަކަދައްކަންވެސް ބުނެފައި ވެއެވެ.\nއެގޮތުން މޫނުގައި ޖަހާފައިވާ ސްޓިކާތަކުން ނެގި އިލެކްޓްރިކަލް ސިގްނަލްތަކުން ދޮގުތައް 73 ޕަސެންޓް ދެނެގަނެވުނެވެ.\nއެހެންކަމުން މި ދިރާސާއިން އެނގުނު ކަންކަމަށް ބަލައި، އިތުރަށް ރަނގަޅު ކުރަންވީ ކަންކަން ބަލާނެއެވެ.\n"އެޑްވާންސްޑް މެޝިން ލަރނިންގ ޓެކްނިކްތައް ބޭނުންކޮށްގެން، އިލެކްޓްރޯޑުތަކުން އަންނަ އީއެމްޖީ (އިލެކްޓްރޯމަޔޯގްރަފީ) ސިގްނަލްތަކުގެ މައްޗަށް ބިނާކޮށް ދޮގުތައް ދެނެގަތުމަށް އަޅުގަނޑުމެންގެ ޕްރޮގްރާމަށް ތަމްރީނު ދިނީ"\nސައިންސްވެރިން ބުނާގޮތުގައި، އިލެކްޓްރޯޑްތަކަކީ މުސްތަގުބަލުގައި ބޭކާރު އެއްޗަކަށް ވުން ގާތެވެ. ސަބަބަކީ ސޮފްޓްވެއާތަކުގެ އެހީގައި މޫނުގެ ހަރަކާތްތަކަށް ބަލާ، ދޮގުދެނެގަތުމުގެ ގާބިލްކަން ލިބޭނެތީއެވެ.\nނޮވެމްބަރު 21, 2021 10:49\nތިޔާ ސިސްޓަމް ގެނޭ ރާއްޖެއަށް އޭރުން އިނގޭނެ ދޮގު ހަދަނީ ޔާމިނު ނޫނީ އަންނި ކަން


Idhikolhun kurihaaves kamaky jalsaa "boycott" kurun !\nއިދިކޮޅުން މަޖިލިސް ޖަލްސާ ބޮއިކޮޓް ކުރުން\nއިދިކޮޅުން ކުރިހާވެސް ކަމަކީ ޖަލްސާ 'ބޮއިކޮޓް' ކުރުން!\nރައީސް ސޯލިހުގެ ވެރިކަމުގައި މަޖިލިސް ތަފާތު\nމަޖިލިސް ޖަލްސާތައް ދުވަހުން ދުވަހަށް ކުރިއަށް ގެންދޭ\nމިމަހުގެ 8 ވީ ހޯމަ ދުވަހު ބޭއްވި މަޖިލިސް ޖަލްސާ އިދިކޮޅުން 'ބޮއިކޮޓް' ކުރި\nކ. މާލެ |9ޖޫން 2020 | އަންގާރަ 18:34 | 1,856\nޕްރޮގްރެސިވް ކޯލިޝަނުން ބޭއްވި ޖަލްސާއެއްގެ ތެރެއިން - ވަގުތު.އެމްވީ\nމަނީ ލޯންޑަރިންގެ ކުށް ސާބިތުވެ5އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީންގެ ދައުރުގައި ރައްޔިތުންގެ މަޖިލިސް ފެނިގެން ދިއައީ ނުފޫޒު ގަދަ ވެރިއެއްގެ ކިއްލާއެއްގެ ގޮތުގައެވެ. ސަލާމަތީ ބާރުތަކުގެ ބޭނުންކޮށް، ވެރިކަމުގެ މަތިފަޑީގައި ތިއްބެވި ބޭފުޅުން ހިތްޕުޅާ ނުވާ ކޮންމެ މެންބަރެއްގެ ހަތަރެސްފައިގައި ހިފާ ގޭޓު މަތިން އުކަމުންދިޔަ މަންޒަރެވެ.\nއެދުވަހު އިދިކޮޅު މެންބަރުން ގެންދެވީ ޖަލްސާތަކަށް ވަނުމަށް އާދޭސް ކުރައްވަމުންނެވެ. ނަމަވެސް، މަޖިލީހުގެ ބޭރުގައި ތިބުމުގެ ފުރުސަތެއް ވެސް ނުދިނެވެ. އިދިކޮޅު މަޖިލީހުގެ މެންބަރަކު މަޖިލީހުގެ ހަތަރުފާރުން އެތެރެވާން އުޅެފިނަމަ ކަރުނަގޭސްޖަހާ ދަމާ ބޭރުކުރިއެވެ.\nއޭރު މަޖިލީހުގެ ޖަލްސާތައް ބާއްވަމުން ދިޔައީ ސަރުކާރުން ބޭނުންވި ދުވަހަކު، ބޭނުން ގަޑިއަކު ބޭނުން ވާ މެންބަރުންނާއި އެކުއެވެ. މިއީ ރައްޔިތުން ތަމްސީލް ކުރެއްވުމަށް ހޮއްވަވާފައި ތިއްބެވި މެންބަރުންނަށް ކަންކުރެއްވި ގޮތެވެ.\nކުރީ ސަރުކާރުގައި މަޖިލީހަށް ވަންނަން އުޅުން އެމްޑީޕީ މެމްބަރުން ގަދަކަމުން މަޖިލީހުން ބޭރުކުރިދުވަހުގެ މަންޒަރުތައް\nނަމަވެސް ރައީސް ސޯލިހުގެ ވެރިކަމުގައި މަޖިލިސް ތަފާތެވެ. މިއަދު މަޖިލީހުގެ ރައީސް ކަންކުރައްވަނީ ހަމަހަމަކަމާއި އޯގާތެރިކަމާ އެކުގައެވެ. ތަފާތުކަމެއް ނުގެންގުޅުއްވައެވެ. މަޖިލިސް ޖަލްސާތައް ދުވަހުން ދުވަހަށް ކުރިއަށް ގެންދަވައެވެ. މަޖިލިސް ފުރެންދެން ސަލާމަތީ ބާރުތައް ވައްދައިގެން އިދިކޮޅު މެމްބަރުންނަށް އަނިޔާއެއް ނުދެއްވައެވެ.\nނަމަވެސް އިދިކޮޅުން މިއަދުވެސް މިފެންނަނީ ރައްޔިތު މީހާގެ ހައްގުގައި ވަކާލާތު ކުރުމަށް ވުރެ ރައްޔިތުންގެ ބައިތުލްމާލުން މުސާރަ ނަގައިގެން ދެއަތް ދަމާލައިގެން ގޭގައި ތިބުމަށް ފޫގަޅާފައިވާ މަންޒަރެވެ. އެގޮތުން މިމަހުގެ 8 ވީ ހޯމަ ދުވަހު ބޭއްވި މަޖިލިސް ޖަލްސާ އިދިކޮޅުން 'ބޮއިކޮޓް' ކުރިއެވެ. އެވެސް މަޖިލީހުގައި އިދިކޮޅު މެންބަރުންނަށް ރައްކާތެރިކަމާއި، މާޙައުލެއް ނެތްކަމަށް ބުނެއެވެ.\nއިދިކޮޅުން އެ ދައުރަކަށް ސަނާ ކިޔުމުގައި މަރުދަން ޖެހޭ، "ރަން ފަސް އަހަރު" މަޖިލިސް މެންބަރުންނަށް ރައްކާތެރިކަމާއި ބަސްބުނުމުގެ މިނިވަންކަން ދީފައި އޮތީ ކިހާ މިންވަރަކަށްކަން ހަނދުމަފުޅު ނެތުނީތޯއެވެ. މައިނޯރިޓީ ލީޑަރުގެ ކޮޓަރިކޮޅަށް ދޮރުފަޅާލައިގެން ވަދެ ކަރުން ލޭރަހަލާ ވަރަށް ހަޅޭއްލަވައި، ނިތްކުރީގައި ހުރި އެންމެ ހިމަ ނާރު ފުއްޕާލައިގެން ތިބި މަންޒަރު ހަނދުމަފުޅު ނެތުނީތޯއެވެ.\nސުވާލު އުފެދޭ ވަރަށް ގިނަ ކަންކަން ހުރުމާއެކު ދެން އަޅުގަނޑުމެން ހީކުރީ ޕީޕީއެމް އަދި ޕީއެންސީން މަޖިލިސް ޖަލްސާ ބޮއިކޮޓްކޮށް ލައްކަ ބައިވަރު ކަންތައްތަކެއް ރައްޔިތުންގެ ހައްގުގައި ކުރާނެކަމަށެވެ. ނަމަވެސް މުޅި ދުވަސް ނިމިގެން ދިޔައީ މީގެން ބޭފުޅެއްގެ ބަހެއްވެސް ބުނުމެއްނެތިއެވެ.\nއިދިކޮޅެވެ. ތިއީ ހަމަ ޖަލްސާ ބޮއިކޮޓްކޮށް ކަންކުރަން އޮންނަގޮއްތޯއެވެ. ނޫނީ މާގިނަދުވަހު މަސައްކަތް ކުރެވުނީތޯއެވެ. ނޫނިއްޔާމުން ނިމިދިޔަ ދައުރުގައި ތިޔަ ޕާޓީގެ ޕީޖީ ލީޑަރަކަށް ހުންނެވި، އޭރުގެ ވިލިމާލެ ދާއިރާގެ މެމްބަރު ވިދާޅުވި ފަދައިން ކުރަން ހުރި ހުރިހާ ކަމެއް ނިމުމުން ޖަލްސާތަކަށް ދިއުން ހުއްޓަވާލެއްވީތޯއެވެ.\nބޮއިކޮޓް ވެސް ކުރަން ވާނެއެވެ. ނަމަވެސް، އެއްވެސް އިރެއްގައި ތިޔަ އުފުއްލަވާ އަޑުތައް ކެނޑިގެން ދިޔަދީގެން ނުވާނެއެވެ. އަމިއްލަ އެދުމާއި ޕާޓީ ފިކުރު ދޫކޮށް، ރައްޔިތުންނަށްޓަކައި ރަނގަޅު މަސައްކަތް ކުރުން މާ ބުއްދިވެރި އެެވެ. ތިޔައީ ރައްޔިތުންގެ ހައްގުގައި ގުރުބާންވާ ޙާދިމުން ކަމަށް ބުނެވޭނީ އެ ދުވަހަކުން ނޫންތޯއެވެ؟\nފަރުދީ ޒިންމާގެ އިޙްސާސް ފިލައިގެން ދިއުމަކީ، އެބަޔަކަށް ކުރިމަތިވާނެ އެންމެ ބޮޑު މުސީބާތް: ޚުތުބާ\nޗައިނާ މީހުން ފިޔަވައި ރާއްޖެއިން ޗައިނާއަށްދާ ހުރިހާ އެންމެން ކޮވިޑްގެ ނަތީޖާ ހުށަހަޅަން ޖެހޭ ގޮތަށް ހަދަނީ\nނުވަ މަސް ފަހުން ޑެމްބެލޭ ބާސާގެ ސްކޮޑަށް\nގޭމްއިން ގެސްޓްހައުސްތައް ބްރޭންޑްކޮށް ޕީއާރްގެ މަސައްކަތްތައް ކޮށްދޭނެ ފަރާތެއް ހޯދަނީ


Vaahaka: Ibrahim ge Huvafen (part-7) - vNews.mv\nވާހަކަ: އިބުރާހިމްގެ ހުވަފެން (ޕާޓް-7)\nއައިޝަތު އިބްރާހީމް 04 February 2021, 17:36\n(28 ޖެނުއަރީ 2021 އާ ގުޅޭ)\nހަލީމަ، އިބުރާހިމަށް ގޮވައިލަން އައުމުން އިބުރާހިމުގެ ހިތްވަރު އާލާވެ ޢަޒުމު އާވިއެވެ. ޙަޤީޤަތުގައި އިބުރާހިމަށް ކުރިމަތިވީ މާބޮޑަށް ފިކުރު ކުރުމުން ލޭމައްޗަށް ދިއުމެވެ. ގަވާއިދުން ކާންޖެހޭ ބޭސް އެދުވަހު އިބުރާހިމު ހުރީ ނުކައެވެ. މިކަމުގެ ސަބަބުން ބޮލަށް އެނބުރުން އަރައި ވެއްޓުނީއެވެ.\nރަށުގައި އާބަނދަރު ހެދުމުގެ މަސައްކަތް ފެށުމަށް ޓަކައި މަސައްކަތައް ބޭނުންވާ ތަކެތި ބާލަމުންދާއިރު މިމަންޒަރު ދުށުމަށްޓަކައި ބައެއް މީހުން އަތިރިމައްޗަށް ނުކުމެ ތިއްބެއެވެ. އަދި އިރުވައިގެ ދުވަސްތަކުގައި ދުވާލުގެ ހޫނަށްފަހު ހަވީރުގެ ހިތްފަސޭހަކަމުން އުފާލިބިގަތުމަށް އަތިރި މަތީގައި ހުރި ގަސްތަކުގެ ދަށުގައި ތާސްކުޅުމަށް ދުވަސްވީ މީހުންނާއި ހަރުމީހުން ތިއްބެވެ. ލައްޓިއަށް ދިޔަ ދެ ދޯންޏެއްގެ މީހުންވެސް ލަފައިގެން މަސްބަހަނީއެވެ. އެތާނގައި ވެސް މަސްގަތުމަށާއި ހިލޭމަސް ލިބޭނެކަމުގެ އިންތިޒާރުގައި ބައެއް މީހުން ތިއްބެވެ.\nމިހުރިހާ ކަމަކާ ދުރުގައި ޚިޔާލާ ފިކުރުގެ ކަނޑަކަށް ގެނބިފައި އެއިނީ ދެވަނަ ދެމީހެއް ނޫނެވެ. އިބުރާހިމެވެ. އޭނާ ޞިއްހީ މަރުކަޒުން ދޫކޮށްލީ މިއަދެވެ. ޑޮކްޓަރު ލަފާ ދީފައިވަނީ ހެލިފެލިވެ އުޅުމަށާއި ހިތްހަމަ ޖެއްސުމަށާއި ގަވާއިދުން ބޭސް ކެއުމަށެވެ. އިބުރާހިމަށް ހަލީމަ ދިން ހިތްވަރުން ވަނީ އުންމީދު އާލާވާން ފަށައިފައެވެ. އެކަމަކު ނޭނގޭ ކަމަކީ މިހާރު ލިބިފައިވާ އުންމީދުގެ ހުޅުކޮޅު ބޮޑުކޮށް ނުނިވޭނެ ގޮތަށް މަސައްކަތް ފަށަން ވީ ހިސާބެކެވެ. ހަލީމައާ އިސްވެ ވާހަކަ ދައްކަންވީ ގޮތެކެވެ.\nހޮސްޕިޓަލުގައި އޮއްވާ ގޮވާލަން ހަލީމަ އައި އިރު ކައިރީގައި ހުރީ ކާކުތޯ ވިސްނަނިކޮށް ހަނދާނަށް އައީ ޚަދީޖައެވެ. އަދި އެ ހުރިހާ ވާހަކައެއް ދެއްކީ ޚަދީޖާ ބަހައްޓައިގެންކަމަށް ވާތީ ޚަދީޖާއަކީ މިކަމުގެ މެދުވެރިއެއްގެ ބައި އަދާކުރެވިދާނެ މީހެއްކަން އިބުރާހިމަށް ޔަޤީން ކުރެވިއްޖެއެވެ. ޒުވާން ދުވަސްވަރު ހަލީމައާއެކު އޮތް ލޯބީގެ ގުޅުމުގައިވެސް ސިއްރު ވެރިއެއްގެ ބައި އަދާކުރީ ޚަދީޖާކަން މިހާރު ހަނދާން ވެއްޖެއެވެ.\n"ޚަދީޖާ ހޯދަންވީ އޭނާ މެދުވެރިކޮށް މިކަން ވެދާނެ އެއީ ސިއްރު ވެރިޔާ" ހިތާހިތާ މިހެން ކިޔާލަކިޔާލާ އިންދާ އިބުރާހިމުގެ ލޮލުގައި އަޅައިގަތީ ކުޑަކުއްޖެއްގެ އަތުގައި ހިފައިގެން ހިނގާފައި އަންނަ އަންހެނެކެވެ. އެމީހަކު އަންނަނީ އިބުރާހިމު މަޑުކޮށްލައިގެން ހުރި ގަސްދޮށާ ދިމާއަށެވެ. އެއީ ކާކުތޯ ބަލައިލުމަށް ގަމީހު ޖީބުގައި އޮތް ނަންބަރު އައިނު ނަގައި ލޮލުގައި އަޅައިލިއެވެ. ކައިރި ވަމުން އައިވަރަކަށް އެއީ ކާކުކަން ދެނެގަނެވިއްޖެއެވެ. އެމީހަކީ ޚަދީޖާއެވެ.\nޚަދީޖާ އައިސް އިބުރާހިމުގެ ކައިރިއަށް ހުއްޓިއްޖެއެވެ. އަދި ވާހަކަ ދައްކަން ފެށިއެވެ.\n"އިބުރާހިމު އަވަހަށް ރަނގަޅުވީތީ އަހަރެން އުފާކުރަން، އަހަރެންނަށް ހީވަނީ ތިޔަ ޢުމުރުގައި އިބުރާހިމަށް އަމިއްލައަށް ނުކުރެވޭ ކަންކަމުގައި އަޅާލާނެ މީހަކު ބޭނުން ވާނެހެން."\nއިބުރާހިމު ބަހެއް ނުބުނެ ކުޑައިރު ކޮޅަކު ހިމޭނުން އިނުމަށްފަހު ބުންޏެވެ. "ޚަދީޖާއަށް ރަނގަޅަށް އެނގޭނެ އަހަރެންގެ ހިތުގައިވެސް ތިޔަކަން އޮންނާނެކަން އެހެނަސް .... އަހަރެންނަށް ތިޔަފަދަ އެހީތެރިކަމެއް ލިބޭނީ ކާކުގެ ފަރާތުންބާވައޭ ހިތަށް އަރާ" އަދި މި ޢުމުރުގައި......!\nމިހާތަނަށް އިބުރާހިމުގެ ވާހަކަ ދިޔަތަނާ މީހަކު [އައްސަލާމް ޢަލައިކުމް] އޭ ބުނެލި އަޑަށް އިބުރާހިމު އިސްއުފުލާ ބަލައިލިއެވެ. އަދި ހައިރާންކަމާއެކު އެމީހެއްގެ މޫނަށް އިތުރަށް ބަލައިލިއެވެ. އެއީ މިހާރުވެސް އިބުރާހިމުގެ ހިތުގައި ވިންދު ޖަހަމުންދާ އަދި އެމީހަކު ހޯދުމަށް ވިސްނަމުންދާ ހަލީމައެވެ.\nއިރުކޮޅަކު ހިމޭނުން ބަހެއް ނުބުނެ އިނުމަށްފަހު ސަލާން ބަލައިގަތެވެ. ހަލީމަ ވާހަކަ ދައްކަން އުޅެން ފެށުމުން އަތުގެ އިޝާރާތުން އިހަށް މަޑުކޮށްލުމަށް ޚަދީޖާ ބުންޏެވެ. އެއްވެސް މީހަކު ބަހެއް ނުބުނެ އިރުކޮޅެއް ވީފަހުން ޚަދީޖާ ވާހަކަ ދައްކަން ފެށިއެވެ.\n"އަހަރެން އިބުރާހިމު ގާތުގައި ދެންމެ މިބުނީ ތިޔަ ގޮތަށް އެކަނި ދިރިއުޅެން ނަހަދާށޭ. ކޮންމެވެސް މީހެއްގެ އެހީތެރި ކަންހޯދާށޭ."\nއިބުރާހިމު އިނީ ދުރުން އުދުހިފައި އަންނަ ކޮވެއްޔަކަށް ބަލަހައްޓައި ގެނެވެ. އެގަހެއްގެ ހިޔަލުގައި އެންމެން ތިބި ގަހަށް ކޮވެލި ތިރިކޮށްލުމާއެކު ވަރަށް ބާރަށް ގޮވާލިއެވެ. ހުއްޓުމެއް ނެތި ދެތިން މިނެޓް ގޮވާލުމަށް ފަހު އުދުއްސައި ގަނެއްޖެވެ. އެވަގުތު އިބުރާހިމު ވާހަކަ ދައްކަން ފަށައިފިއެވެ.\n"އަހަރެން ބިރުގަންނަނީ ކޮވެއްޔެއްފަދަ މީހެއްގެ އެހީތެރިކަން ހޯދަން. ވަރަށް ނަލަ އަޑަކުން ގޮވާލުމަށްފަހު އެގެއްލުނީ ކުޑަ ހިނދުކޮޅެއްގެ ތެރޭގައި"\nޚަދީޖާ ބުނެލިއެވެ. އިބުރާހިމު ހިތްކިޔާ ކޮވެއްޔަކަށް ނުވާކަހަލަ އަންހެނަކު މިރަށުގައި އެބަހުރިތަ؟ އިބުރާހިމު އިސްދަށަށް ޖަހައިފިއެވެ. އަދި ފައިގެ ބޮޑުވާއިނގިލިން ބިމުގެ ވެލިގަނޑުގައި ކާއްތަން ފަށައިފިއެވެ.\nޚަދީޖާ އަނެއްކާވެސް ބުންޏެވެ. [އިބުރާހިމު ބަހެއް ނުބުނީ އެކަހަލަ މީހަކު މިރަށުގައި ނެތީތަ؟ ނޫނީ ބުނަން ނުކެރުނީތަ؟]\nއިބުރާހިމު އެއިން ގޮތަށް ގުޑުމެއްވެސް އަރުވާނުލައި އިނދެފައި ފުންނޭވާއެއްލިއެވެ. އަދި ދެތިން ފަހަރު ހިންދިރުވާލާފައި ލަސްލަހުން މަޑުމަޑުން ވާހަކަ ދައްކަން ފެށިއެވެ.\n[އަހަރެންނަށް ކަމުދާ މީހަކު އެބަހުރި އެކަމަކު ހިޔެއްނުވޭ ލިބޭނެހެނެއް؟ އަހަރެންނަށް ވުރެ މާހިތްވަރު ގަދަ ކެރޭ މީހުންވެސް އެކަމާ އުޅެފި އެކަން އެ މީހުންނަށް ނުވީއިރު އަހަރެންނަށް ކިހިނެއް ވާނީ؟]\n[ބަލަ އިބުރާހިމާ ކިތަންމެ ނުކެރޭ އަދި ނިކަމެތި މީހަކަސް އެކަމަކާ އުޅުނީމާ އެނގޭނީ ތިކަމާ އުޅެލަބަލަ އަހަރެންގެ އެހީތެރި ކަމެއް ބޭނުމިއްޔާ އަބަދުވެސް ލިބޭނެ" އިބުރާހިމު ބޯ ޖަހައިލިއެވެ.\nމިހުރިހާ ވާހަކަ ދެއްކިއިރުވެސް ހަލީމަ ބަހެއްވެސް ނުބުނެ ހަށަމަށް އަތް އަރުވާލައިގެން ކަނޑުގެ ރާޅުގެ ފޮނުތަކާ ދިމާއަށް ބަލަހައްޓައިގެން އިނެވެ. ހަލީމަ އިނީ އަވިއައިނެއް އަޅައިގެން ކަމަށްވާތީ ހަލީމަގެ ލޮލުން ކަރުނަ ހިލެމުންދާކަން އެކަކަށްވެސް ނޭނގެއެވެ. އޮއްސުމަށް މިސްރާބުޖަހާފައިވާ އިރުގެ ރަން ކުލައިގެ އަވި ދީފައިވާ ގަސްދަށުގައި ތިބިއިރު ގަހުގެ ގޮފިތަކުގައި ފަތް ނެތް ދިމަދިމާއިން ތިން މީހުންގެ މޫނަށް ވެސް އަވިދެއެވެ. ހަލީމަގެ ކޯތާފަތަށް އަވި އެޅޭ ވަގުތު ހަލީމަގެ ދޮންމޫނުގެ ކުލަ ފެންނަނީ މާ ނަލަ ކޮށެވެ. ދޭތެރެ ދޭތެރެއިން ސިއްރުސިއްރުން އިބުރާހިމު ވެސް ހަލީމަގެ މޫނަށް ބަލައިލައެވެ. (ނުނިމޭ)\nއެޑިޓަރުގެ ނޯޓު: މިވާހަކައިގެ 8 ވަނަ ބައި ޝާއިއު ކުރެވޭނީ ދެން އަންނަ ބުރާސްފަތި ދުވަހުއެވެ.\nވަރަށް ސަޅިކޮށް މި ދަނީ މިވާހަކަ